Furathama season aamedhu hiyyhama jehey, Bayern gai madukuran...\nފުރަތަމަ ސީޒަނާ މެދު ވަރަށް ހިތްހަމަޖެހޭ، ބަޔާންގައި މަޑުކުރަން ބޭނުން: ހަމޭސް\nހަމޭސް ބަޔާންއަށް ކުޅެމުން އަންނަނީ ދެ އަހަރު ދުވަހުގެ ލޯނު އެއްބަސްވުމެއްގެ ދަށުން\nކ. މާލެ 24 ޖުލައި 2018 | އަންގާރަ 21:01 1,598\nަހަމޭސް ބަޔާންގެ ޖާޒީގައި - ގެޓީ އިމޭޖާސް\nބަޔާން މިއުނިކްގައި ހޭދަކުރި ފުރަތަމަ ސީޒަނާ މެދު ވަރަށް ހިތްހަމަޖެހޭ ކަމަށާއި އެކްލަބްގައި މަޑުކުރަން ބޭނުންވާ ކަމަށް ކޮލޮމްބިއާގެ މިޑްފީލްޑަރު ހަމޭސް ރޮޑްރިގޭޒް ބުނެފިއެވެ.\nސްޕެއިންގެ ރެއާލް މެޑްރިޑް ދޫކޮށް ހަމޭސް ބަޔާންއާ ގުޅުނީ މިދިޔަ ހޫނު މޫސުމުގެ ޓްރާންސްފަރ މާކެޓުގައި ދެ އަހަރު ދުވަހުގެ އެއްބަސްވުމެއްގެ ދަށުންނެވެ. އޭނާގެ ކޮންޓްރެކްޓް ދެބައިވެފައިވާއިރު އަންނަ ސީޒަނަށް އޭނާ އަލުން އަނބުރާ ރެއާލްއަށް ގެންދަން އުޅޭ ކަމުގެ ރިޕޯޓްތަކެއް ވަނީ ފެތުރިފައެވެ. އެގޮތުން ކްރިސްޓިއާނޯ ރޮނާލްޑޯ ރެއާލް ދޫކޮށް ޔުވެންޓަސްއަށް ބަދަލުވުމާ އެކު އޭނާގެ ބަދަލުގައި ހަމޭސް އަލުން އަނބުރާ ރެއާލްއަށް ގެންދަން އެކްލަބްގެ މެނޭޖްމަންޓުން މަސައްކަތްކުރަމުންދާ ކަމަށް ރިޕޯޓްތައް ބުނެއެވެ.\nޓީވީ ޝޯއެއްގައި ވާހަކަ ދައްކަމުން ހަމޭސް ބުނީ އަދިވެސް އޭނާ ދެމިހުރީ ބަޔާންގެ ކުޅުންތެރިއެއްގެ ގޮތުގައި ކަމަށާއި ފުރަތަމަ ސީޒަނަކީ ވަރަށް ކާމިޔާބު ސީޒަނެއް ކަމަށް ދެކޭ ކަމަށެވެ. ކްލަބާއި ސަޕޯޓަރުންގެ ފަރާތުން ވަރަށް ބޮޑު އެއްބާރުލުމެއް ލިބޭ ކަމަށާއި ކްލަބްގައި ހުރީ ވަރަށް ހިތްހަމަޖެހިގެން ކަމަށް ހަމޭސް ބުނެފައި ވެއެވެ.\nބަޔާންގެ ޗީފް އެގްޒެކްޓިވް ކާލް ހެއިންޒް ރުމެނިގާ ވެސް ވަނީ ހަމޭސް އެޓީމުގައި މަޑުކުރާނެ ކަމަށް ބުނެފައެވެ. އެގޮތުން އޭނާ ބުނެފައި ވަނީ ސްޕެއިންގެ މީޑިއާތަކުން ފަތުރާފައިވާ ޚަބަރުތަކަަކީ ތެދު ޚަބަރުތަކެއް ނޫން ކަމަށާއި އަންނަ ސީޒަނުގައި ވެސް ހަމޭސް ބަޔާން އިން ފެންނާނެ ކަމުގެ ފުރިހަމަ ޔަގީންކަން ދޭ ކަމަށެވެ.\nބަޔާންގައި ހޭދަކުރި ފުރަތަމަ ސީޒަނުގައި ހަމޭސް ވަނީ އެ ޓީމުގެ ފުރަތަމަ އެގާރާގައި މުހިންމު ދައުރެއް އަދާކޮށްފަވެ. ކާމިޔާބު ތިން ސީޒަނަށް ފަހު ހަމޭސް ރެއާލް ދޫކޮށްލީ އެ ޓީމުގެ ފުރަތަމަ އެގާރައިން ގަވާއިދުން ފުރުސަތު ނުލިބުމުގެ ސަބަބުންނެވެ.\nނިމިގެންދިޔަ ސީޒަނުގައި ހަމޭސް ބަޔާންއަށް 39 މެޗު ކުޅެދީ އަށް ލަނޑު ޖަހައިދިނެވެ. ހަމައެހެންމެ ބަޔާން އިން ބުންޑެސްލީގާ ކާމިޔާބުކުރިއިރު އެޓީމުގައި އެންމެ މޮޅު ކުޅުމެއް ދެއްކި އެއް ކުޅުންތެރިޔަކީ ހަމޭސްއެވެ.


Khashoggi maruge zinmaa nagan: Prince Mohamed\nހާޝުގްޖީގެ މަރުގެ ޒިންމާ ނަގަން: ޕްރިންސް މުހައްމަދު\nސައުދގެ ކްރައުން ޕްރިންސް މުހައްމަދު ބިން ސަލްމާން\nއެމެރިކާގެ ވޮޝިޓަން ފޯސްޓް ނޫހުގައި މަސައްކަތް ކުރަމުންދިޔަ ނޫސްވެރިއެއް ކަމަށްވާ ޖަމާލު ހާޝުގްޖީ ސައުދީއަރަބިއްޔާގެ އޮފިޝަލުންތަކެއް މަރާލި މައްސަލައިގެ ޒިންމާ ނަގާ ކަމަށް ސައުދީގެ ކްރައުން ޕްރިންސް މުހައްމަދު ބިން ސަލްމާން ވިދާޅުވެއްޖެ އެވެ.\nއެމެރިކާގެ ޕަބްލިކް ބްރޯޑްކާސްޓިން ސާވިސް (ޕީބީއެސް) އިން ހާޝުގްޖީގެ މަރާއި ބެހޭގޮތުން ގެނެސްދިން ޑޮކިއުމެންޓްރީއަކަށް ދެއްވި އިންޓަވިއެއްގައި މުހައްމަދު ވިދާޅުވީ، ހާޝުގްޖީގެ މަރުގެ ޒިންމާ ނަންގަވަން ޖެހެނީ، އޭނާގެ ބެލުމުގެ ދަށުގައި ހުރި އިދާރާތަކެއްގެ މުވައްޒަފުން ހާޝުގްޖީ މަރުގެ މައްސަލައިގައި ޝާމިލްވާތީ ކަމަށެވެ.\nމިއީ ހާޝުގްޖީ މަރުގެ މައްސަލައިގައި މުހައްމަދު އާންމުކޮށް ހުޅުވާލެވިގެން ވާހަކަ ދެއްކި ފުރަތަމަ ފަހަރެވެ. އެމެރިކާގެ ސީއައިއޭ އާއި ޔޫރަޕްގެ ބައެއް ގައުުމުތަކުން ހާޝުގްޖީ މަރާލުމުގައި މުހައްމަދުގެ އަތެއްވާ ކަމަށް ދިޔައީ ބުނަމުންނެވެ. މިއާއެކު މުހައްމަދުއަށް ގިނަ ބައެއްގެ ފާޑު ކިޔުން އަމާޒުވުމުން އޭނާ ވަނީ އެމެރިކާ އަށާއި ޔޫރަޕްގެ ގައުމުތަކަށް ދަތުރު ކުރުން ހުއްޓާލައްވާފަ އެވެ. ހާޝުގްޖީއަކީ ސައުދީގެ ރަސްކަމުގެ ނިޒާމަށް ފާޑު ކިޔައި ލިޔަމުންދާ މީހަކަށްވާތީ، އެ މަރުގެ އެންމެ ފުރަތަމަ ތުހުމަތުގެ އިނގިލި ދިއްކުރެވުނީ ވެސް މުހައްމަދު އަށެވެ.\n"އަހަރެންގެ ބެލުމުގައި ދަށުގައި ހުރި އިދާރާތަކެއްގެ މީހުން އެކަން ކުރީ، އެހެންވުމުން އަހަރެން ޒިންމާ ނަގަން" ޕްރިންސް މުހައްމަދު ވިދާޅުވި އެވެ.\nހާޝުގްޖީގެ މަރުގެ މައްސަލަ ފެންމަތިވުމާއެކު، ގައުމުތަކުން ބުނަމުން ދިޔައީ މުހައްމަދަށް ނޭނގި އޭނާގެ ބެލުމުގެ ދަށުގައި ހުރި އިދާރާތަކުގެ މުވައްޒަފުންނަށް އެވަރަށް ރާވައިގެން ހާޝުގްޖީ މަރާ ނުލެވޭނެ ކަމަށެވެ. މި ތުހުމަތު ދޮގު ކުރައްވާ ރޮއިޓާސްއަށް މުހައްމަދު މީގެ ކުރިން ދެއްވި އިންޓަވިއުއެއްގައި ވިދާޅުވީ، ސައުދީގައި 20 މިލިއަނުގެ އާބާދީއެއް އުޅެމުންދާ ކަމަށެވެ. އަދި އޭގެ ތެރެއިން ތިން މިލިއަން މީހުންނަކީ ސަރުކާރު މުވައްޒަފުން ކަމަށްވުމުން، އެންމެންގެ ކަންތައް އެކަނި ނުބެލެހެއްޓޭނެތީ ކަންކަން ރާވާ އިންތިޒާމު ކުރުމަށް މިނިސްޓަރުން އައްޔަން ކޮށްފައިވާ ކަމަށެވެ.\nމުހައްމަދު ވިދާޅުވީ، ހާޝުގުޖީ މަރާލި ޓީމު ތުރުކީއަށް ދިޔައީ ސައުދީ ސަރުކާރުގެ ޖެޓެއްގައި ކަން އޭނާއަށް އެނގުނީ މީޑިއާގެ ޒަރިއްޔާއިން ކަމަށެވެ. އަދި އޭނާއަކީ އެއްވެސް ބަޔަކަށް ޖެޓް ދޫކުރާ މީހެއް ނޫން ކަމަށް ވެސް ވިދާޅުވި އެވެ. އިތުރަށް ވިދާޅުވީ، މަރުގެ މައްސަލައިގައި ހިމެނޭ ޓީމު ތުރުކީއަށް ދިޔުމަށް ޖެޓް ދޫކުރަނީ އެކަމާ ގުޅޭ މިނިސްޓްރީން ކަމަށްވުމުން އޭނާއަށް ހާޝުގުޖީ މަރާލި އޮޕަރޭޝަން ކުރިއަށް ގެންދިޔަކަން އެނގިވަޑައި ނުގަންނަވާ ކަމަށެވެ.\nޕީބީއެސްގެ ޑޮކިއުމެންޓްރީގައި ވާހަކަ ދައްކަވަމުން މުހައްމަދު ވިދާޅުވީ، ހާޝުގުޖީ މަރާލަން ރޭވި ޕްލޭން، ކާމިޔާބު ކުރެވުނީ އޭނާ ބަލަންޖެހޭ ވަރަށް ނުބެލުމުން ކަމަށް ގަބޫލު ކުރެއްވޭތީ އެކަމުގެ ފުރިހަމަ ޒިންމާ ނަންގަވާ ކަމަށެވެ.


23 ޖޫން 2019 - 07:37 8 comments\nޖޫންމަހުގެ ދުވަސްތަކުގެ ތެރެއިން ދުވަހެކެވެ. މެންދުރުފަހުގެ ވަގުތެވެ. މެންދުރު ނަމާދަށް ފަހު، ކައިގެން ގިނަ މީހުން ބަނޑުދަމާލާ ވަގުތެވެ. ހަމަހިމޭން މާލޭގެ ހަމަހިމޭންކަން އެންމެ ފުންވާ ދަނޑިވަޅެވެ. ހިރަފުސްގަނޑު ބޯމަތިކުރަމުން "ބޮޑުބަދިގެ" އަންނަތަން އަހަންނަށް ފެނުނެވެ. އަހަރެން ބައްޕަގެ ފުރަގަހަށް ވަދެ ނިވައިވީމެވެ. ބޮޑުބަދިގެއަކީ މާލޭގައި ދުއްވާ ދެތިން ލޯރީގެ ތެރެއިން އެންމެ ބޮޑު، އަޑުގަދަ ލޯރިއެވެ. އޭގެ ދުންހޮޅިން ނުކުންނަ އޮލަ ދުމާއި، ބިންމަތީގެ ހިރަފުސް އެކުވުމުން އެ ލޯރި އަބަދުވެސް އަހަންނަށް ފެންނަނީ ބިރުވެރި ސިފަޔަކަށެވެ. އަހަރެން ހުރަސްކޮށްފައި ލޯރި ދިޔައިރު އަހަރެންގެ ހިތް ޑަންޑަންލާފައި ތެޅެއެވެ. ބައްޕަ ހުރީ މީހަކާ ވާހަކަދައްކާށެވެ. ލޯރި އެހާ ކައިރިން ދިޔައިރު ވެސް ބައްޕައަށް ކަހަރުވަކެކޭ ވެސް ހިޔެއްނުވެއެވެ. އުމުރުން ތޭރަ އަހަރުގެ އަހަރެން ކަހަލަ އަންހެންކުއްޖަކަށް ބައްޕައަކީ ބިރުކުޑަ މީހަކަށް ވަނީ އެހެންވެއެވެ.\n"މޫނިސާ!" މީހަކު ގޮވައިލި އަޑު އިވުނެވެ.\n"މިއަދު ކޮރާކުޅެލާކަށް ނުނިކުންނަން؟" އޭނަ އެތެރެއަށް ވަންނަމުން އެހިއެވެ.\n"މިއަދު ނެތް ކުޅެން ނުކުންނަހިތެއް." އަހަރެން ބުނީމެއެވެ.\n"އެހެންތަ؟" އެތެރެއަށް ވަދެގެން އައިސް އުނދޯލި ކައިރީގައި ހުއްޓިފައި، އުނދޯލީގެ ދަނގަނޑުގައި ހިފާއްޓައިލަމުން އޭނަ ބުންޏެވެ. "ބައްޕަޔާ މަންމަ ގެޔަކު ނޫޅުއްވާ ދޯ؟"\n"ކީއްތިކޮށްލަނީ؟" އުނދޯލި މަޑުމަޑުން ހެއްލައިލަމުން އޭނަ އެހިއެވެ. "ރޭޑިޔޯއެއް ރޫޅާލަނީތަ؟ ހާދަ މޮޅުވެއްޖޭ ދޯ؟ ބޭބެގެ ރޭޑިޔޯ ވެސް ސަކަރާތްވެގެން މިއުޅެނީ. ހަދައިދޭންވާނެ. ފެންތައްޓެއް ލިބިދާނެތަ؟"\n"ހެޔޮތަ ބޭބެ އުވަކޮޅެއް ގެންދިޔަސް؟" އޭނަ ސުވާލުކުރިއެވެ. "ބައްޕަ ބުނެފައޮންނަނީ ބޭނުންވެއްޖެއްޔާ ގެންދާށޭ. ބައްޕަގެ މަސައްކަތެއްގަ މި އުޅެނީ."\n"މޫނިސާ ކުރާ ކަމެއް މޫނިސާ ކުރޭ!" ޖީބުން ކޮންމެވެސް އެއްޗެއް ނަގަމުން އޭނަ އެދުނެވެ. "ކިތައް އިސްކުރު ތި ރޭޑިޔޯގަ ހުންނަނީ. އަޅެ ގުނައިލައިފަ ބުނެބަލަ!"


Kalhu lah jehi dhonkeyo nukai dhookoh nulaathi!\nކަޅު ލައްޖެހި ދޮންކެޔޮ ނުކައި ދޫކޮށް ނުލާތި!\nދޮންކޭލަކީ ވަރަށް ފަސޭހައިން ލިބޭ ކެއުމުގައި ގިނައިން ބޭނުންކުރާ އެއްޗެކެވެ. އަދި ރާއްޖޭގައި ވަރަށް ގިނަ ވެސް އެއްޗެކެވެ. ބޮޑެތި ސުޕަމާޓުތަކުން ފެށިގެން މާރުކޭޓު އަދި ކަންމަތީ ފިހާރަތަކުގައިވެސް ގިނަވެފައި އޮންނަ އެއްޗަކީ މިއެވެ. އެންމެންގެވެސް ފޭވަރިޓެކެވެ. ފަސޭހައިން ލިބޭތީ އާއި އަހަރުމެންގެ ފޮނިކަމުން އާދަވެ ދޮންކެޔޮ ކާނީވެސް ބޭރު ތޮށިގަނޑަށް ބަލާފައި ރީތިއްޔާ އެވެ. ކިރިޔާ ކަޅު ލަފެއް އިނަސް ބާކީކޮށްފައި އެއްލައިލަނީ އެވެ.\nމައްސަލަ އުފެދެނީ މިހިސާބުންނެވެ. އެންމެ ބޭނުންތެރި އެއްޗެހި ނުކައި އެއްލައިލެވެނީ އެވެ. ޖަޕާނުގައި ވަރަށް ފަހުން ހެދި ދިރާސާއަކުން މިކަން ވަނީ ދައްކާފަ އެވެ. އެމީހުން ވަނީ ދޮންގޭލުގެ ތޮށީގައި ހުންނަ ލައްތަކުން ހަށިގަނޑަށް ލިބޭ އެތައް ފައިދާތަކެއް ހޯދާފަ އެވެ.\nމިހެން ބުނީމަ ހިސާބަކަށް މީހުންގެ ގާތަށް ހިނިވެސް އައިސްދާނެ އެވެ. އެހެން ނުވާންވީ ސަބަބެއް ނެތެވެ. ކޮންމެ ދުވަހަކުވެސް މިވެނި އެވެނި އެއްޗެއް ކެއީމާ ކެންސަރާ ދުރުވެޔޭ ކެންސަރެއް ނުޖެހެޔޭ ބުނާ ލިޔުންތައް ހުރެ އެވެ. އެހެންވެ އެއީ ހަގީތަތެއް ކަމާމެދު ޝައްކު އުފެދެނީ އެވެ.\nއެކަމަކު މިފަހަރު ގަބޫލުކުރާށެވެ. ދޮންކޭލުގެ ވާހަކަ މިބުނަނީ ސައިންސްވެރިންގެ ދިރާސާތަކަށް ބަލައިގެނެވެ. އެމީހުންވަނީ ކަޅު ލައް ޖެހި ދޮންކޭލުން ޓިއުމާ ނެކްރޯސިސް ފެކްޓާ (ޓީއެންއެފް) ނަމަކަށް ކިޔާ މާއްދާއެއް ހޯދާފަ އެވެ. މި މާއްދާއަކީ ކެންސަރު ޖައްސާ ޓިއުމަރުތައް ހަލާކުކޮށްލާ މާއްދާ އެކެވެ. އެހެން ވީމާ މިއީ ނުކައި ދޫކޮށްލައިގެން ވާނެ އެއްޗެއް ނޫނެވެ. ކެންސަރު މިދަނީ ދުވަހެއް ދުވަހަކަށް ރާއްޖޭގައިވެސް އިތުރަށް ފެތުރެމުންނެވެ.\nބައެއް ފަހަރު ހަށިގަނޑުގެ އެކި ތަންތަނުން ދިލަ ނަގަން މެދުވެރިވެ އެވެ. އެހެން އެވަނީ ރަނގަޅަށް ކާއެއްޗެހި ހަޖަމު ނުވާތީ އެވެ. ލައްޖެހި ދޮންކެޔޮ ކާންވީ މިހެންވީމަ އެވެ. އޭގައި ހުންނަ އެންޓިއެސިޑްގެ މާއްދާއަކުން ކާއެއްޗެހި ހަޖަމްކުރަން އެހީތެރިވެދެ އެވެ. ކާއެއްޗެހި ހަޖަމް ކުރަން ފަސޭހަކޮށްދީ ދިލަ ނެގުމުން ދުރުކޮށްދެ އެވެ. ހަށިގަނޑަށް ލުއިކަމެއް ލިއްބައިދެ އެވެ. ފައިބާގެ މިންވަރު ގިނަވުމުން ފާހަނައަށް ނުދެވުމުގެ މައްސަލައަށްވެސް ހައްލު ލިބުނީ އެވެ.\nލޭގެ ޕްރެޝަރުވެސް ކޮންޓްރޯލްކޮށްލާ\nލޭގެ ޕްރެޝަރަކީ ކޮންޓްރޯލް ކުރެވިފައި ހުންނަ އެއްޗަކަށް ވާންޖެހެ އެވެ. އެހެން ނޫނީ އުމުރު ހުސްވަންދެން އުޅެން ޖެހޭނީ ޑޮކްޓަރީ ބޭސްތަކެއްގެ އަޅަކަށްވެ އެކަމުން މިންޖު ނުވެވިގެންނެވެ. މިކަމަށް ލޭގައި ޕޮޓޭޝިއަމް ހުންނަ މިންވަރު އިތުރު ކުރަން ޖެހެއެވެ. މިކަމަށް ހަމަ އެންމެ ރަނގަޅު ފަރުވާއަކީ ލައްޖަހާފައި ހުންނަ ދޮންކޭލެވެ. އޭގައި ހުންނަ ޕޮޓޭޝިއަމާއި ލޮނު ހުންނަ މިންވަރު މަދުވުމުން ލޭގެ ޕްރެޝަރުކޮށް ހިފާއްޓާލަދެ އެވެ.\nދެން މިއޮތީ ވަރަށް ބޮޑަށް ސަމާލުކަން ދޭންޖެހޭ ޕޮއިންޓެކެވެ. ޑިޕްރެޝަންގެ މައްސަލަ އެވެ. ތިހުންނަނީ ވިސްނާ ވިސްނާ މީހާގެ ސިކުނޑި ދުޅަވާވަރުވެފަ އެވެ. ޑިޕްރެޝަންގެ އަޅަކަށްވާކަށް އެއްވެސް މީހަކު ބޭނުމެއް ނުވާނެ އެވެ. އަދި ޑޮކްޓަރަކަށް ދައްކައިގެން ބޭސްތަކެއް ކާކަށްވެސް ބޭނުމެއް ނުވާނެ އެވެ. އެހެންވީމަ ލައްޖެހި ދޮންކޭލަށްވުރެ ވަކި ރަނގަޅު ހެއްޔެވެ؟ އޭގައި ހިމެނޭ އެމިނޯ އެސިޑްގެ ސަބަބުން މީހާގެ ސްޓްރެސް ފިލުވާލާ ހަމަ ނިދި ލިބުމަށް އެހީތެރިވެދެ އެވެ.\nއަދި ހަށިގަނޑުގައި ވަރުޖައްސާ ގައިގެ ބާރުގަދަކޮށްދެ އެވެ. ގިނަ އަދަދަކަށް އަޔަން އެކުލެވޭތީ އެނީމިއާ އިން ދުރުވެ ލޭގައި ރެޑް ސެލް އިތުރުކޮށްދެ އެވެ. ރެޑް ސެލް އިތުރުވުމަކީ ލޭގައި އޮކްސިޖަން ދައުރުކުރާ މިންވަރު އަދި ނިއުޓްރިޝަން ދައުރުކުރާ މިންވަރު އިތުރުކޮށްދެ އެވެ. އެހެން ވީމަ މިހާރު ލައް ޖެހި ދޮންކެޔޮ އިޒް ލަވް، އަދި ލައިފް އޭ ނުބުނެވޭނެ ހެއްޔެވެ؟ މިއަށް ނޫނެކޭ ބުނެވޭނެ ސަބަބެއް ނެތެވެ.


ވީރާނާވެފައިވީ ޙަޔާތް މަގޭ 8 – Esfiya\nޝާފީ ސިޑި ކައިރީގައި ވެއްޓިފައި އޮތްތަން ފެނުމުން އަހަންނަށް ހުރެވުނުތަންވެސް ނޭންގުނެވެ. ސިޑީގެ ވަކި ހިސާބެއްގައި ހުރި ރަޔާން އަހަރެންގެ ލޮލުގައި އަޅައިގަތެވެ. އަހަރެންގެ ދަރިފުޅު ވެއްޓިފައި އޮތް ގޮތުންނާއި ރަޔާން ކައިރީގައި ހުރުން އިއްތިފާގަކަށް ވެދާނެކަމަށް އަހަންނަށް ޤަބޫލުނުކުރެވުނީއެވެ. އެހާ ބާރަށް ހަޅޭއްލަވައިގަނެވުނީ އެހެންވެއެވެ. އަހަރެންގެ އަޑަށް ރަޔާން ސިހުނުކަން އެއީ އަހަންނަށް ހީވި ހީވުމެއް ނޫނެވެ.\nދުވެފައި ގޮސް ޝާފީގެ ކައިރީގައި އިށީންދެ އަހަރެންގެ އަތް އެ ކުއްޖާގެ ބޯދަށަށް ލައްވާލީމެވެ. ބޯ ފަޅައިގެން ގޮސް ހޯސްލާފައި އަންނަމުން ދިޔަ ލޭތައް މޫނުމައްޗަށް ފައިބަމުން ދިޔަ މަންޒަރު ފެނި، އަހަރެންގެ ބޮލަށް އެނބުރުން އެރިއެވެ. މޫނުގައި އަތް ޖައްސާލާ ޝާފީއަށް ގޮވާލިއިރު އެކުއްޖާގެ ހޭވެރިކަމެއް ނެތެވެ. އަޑުން އަޑުން ނަގާ އަހަންނަށް ރޮއިގަނެވުނެވެ. އެ އަޑު އިވިގެން، ދައްތަވެސް އެތަނަށް އައެވެ.\nހޮސްޕިޓަލަށް ގެންގޮސް ޝާފީއަށް ވަގުތުން ފަރުވާދެވެން ފެށުނެވެ. ގޮނޑިބަރީގައި އިށީންދެގެން އިންއިރު އަހަރެން ކެތްތެރިކަމެއް ނެތި އިންތިޒާރުކުރަމުން ދިޔައީ ޝާފީގެ ޚަބަރެއްވާނެ އިރަކަށެވެ. އެހެން އިންއިރު، ބައެއްފަހަރު ދެ އަތް ޖޯޑުކޮށްލާ، އަނގަމަތީގައި ޖައްސާ ބާރުކޮށްލެވެއެވެ. ނޫނީ އުނގުމަތީގައި ބާއްވާލާ، އެއްއަތް އަނެއްއަތުގެ ތެރެއަށްލާ މޮޑެލެވެއެވެ.\nއަހަންނާއި ޖެހިގެން ހުރި ގޮނޑީގައި އިށީންދެގެން އިނީ ދައްތައެވެ. ޔަމާންއަށާއި، ނަޒީލްގެ މަންމަމެންނަށްވެސް ގުޅި ވާހަކަ ދައްތަ ބުންޏެވެ. ހާސްވެފައި ހުރިވަރުން އެއްވެސް މީހަކަށް އަންގާކަށް އަހަރެންގެ ހަނދާނަކަށް ނައެވެ. ޝާފީއާއިމެދު އަހަރެން އިނީ ވަރަށް ކަންބޮޑުވެފައެވެ. ވަށައިގެންވާ ކަންކަމަށް ސަމާލުކަންދޭ ވަރަށްވުރެ އަހަރެންގެ ހާލު މާ ބޮޑެވެ. އިރުކޮޅަކުން ނަޒީލްގެ މަންމަ އައިސް އަހަރެންގެ ކައިރީގައި އިށީންދެލިއެވެ. އަދި އަހަރެންގެ ބޮލުގައި ފިރުމާލިއެވެ. އެވަގުތު ދައްތަ ތެދުވެގެން ދިޔަ ކަމެއްވެސް އަހަންނަކަށް ނޭންގެއެވެ.\nޔަމާން އައިސް އަހަރެންގެ އަނެއްފަރާތުގައި ހުރި ގޮނޑީގައި އިށީންދެ އަހަރެންގެ އަތުގައި ހިފާލިއެވެ. ޔަމާންގެ މޫނަށް ބަލާލެވުމާއެކު، މި ހުރިހާ އިރު ކުރި ހިތްވަރު ނެތިގެން ދިޔައެވެ. ފެންކަޅިވެފައިވާ ދެލޮލުގައި ބަރާވެފައިވާ، ކަރުނަތައް އެސްފިޔަތައް ފޫދުއްވާލާފައި ކޯތާފަތް މައްޗަށް ފައިބަން ފެށިއެވެ. ޔަމާން ލޯތްބާއެކު ކަރުނަތައް ފޮހެލައިދިނެވެ. އަހަރެން ޔަމާންގެ ކޮނޑުގައި ބޯ އަޅާލީމެވެ. އެވަގުތު އެއްވެސް ވާހަކައެއް ދައްކާނެ ހިތްވަރެއް އަހަރެންގެ ނެތެވެ.\nޑޮކްޓަރު ނުކުމެފައި ޝާފީގެ ހާލަތު ކިޔައިދިނެވެ. ޝާފީއާއި ބައްދަލުކުރެވޭނެކަމަށް ބުނުމުން އަހަރެން އަވަސްވެގަތީ ދަރިފުޅުގެ ކައިރިއަށް ދިއުމަށެވެ. ޝާފީ އޮތް އެނދު ކައިރިއަށް ގޮސް ހުއްޓުނުއިރު، އެކުއްޖާގެ ދެލޯ ވަނީ މެރިފައެވެ. ބޮލުގެ ވަށައިގެން ބެންޑޭޖް އަޅާފައިވާއިރު، އަތްވެސް ބެންޑޭޖްކޮށްފައިވާތަން ފެނި އަހަރެންގެ ލޯ ފެންކަޅިވިއެވެ. ޝާފީގެ އަނެއް އަތުގާ ހިފާލާ، އެ އަތުގައި ތުންފަތް ޖައްސާލެވުނުއިރު، ލޮލުން ކަރުނަ ފައިބަން ފަށައިފިއެވެ.\nޝާފީއަށް ހޭލެވުމުން އެންމެ ފުރަތަމަވެސް ގޮވާލީ އަހަންނަށެވެ. އަހަރެން ޝާފީއާއި ކައިރިއަށް ޖެހިލީމެވެ.\n“މަންމަ… ކޮއްކޮ…” އުނދަގުލުން ޝާފީ ވާހަކަ ދައްކަން މަސައްކަތްކުރިއެވެ.\n“މަންމަ… ރަޔާންބެ…” ޝާފީއަށް އިތުރަށް ކުރިއަކަށް ނުގެންދެވުނެވެ. އެ އަނިޔާގެ ސަބަބުން އަދިވެސް ބިރުވެރިކަމާއި ހާސްކަމުގެ ތެރޭގައި ވަނީ ކަންނޭންގެއެވެ. ރަޔާންގެ ސަބަބުން އަހަރެންގެ ދަރިފުޅަށް މިވަރުގެ އަނިޔާއެއް ލިބުނީތީ އަހަރެންގެ ހިތުގައި އޭނާއާއި މެދު ނަފްރަތު އުފެދުނެވެ. ޝާފީ ގާތުގައި އިހަށް ވާހަކަ ނުދައްކާ ނިދާލުމަށް ބުނީމެވެ. އެ ކުޑަކުޑަ ކުއްޖާގެ ސިކުނޑިއަށް އިތުރު ބުރައެއް ޖައްސާކަށް އަހަރެން ބޭނުމެއް ނުވިއެވެ.\nޝާފީއަށް ލިބުނު އަނިޔާގެ ވާހަކަ އިވުމުން، ޔަމާންގެ މަންމައާއި ބައްޕަ، އެމީހުންގެ ދަތުރު ކުރުކޮށްލާފައި އެނބުރި މާލެ އައެވެ. އެމީހުން އޭރު ތިބީ ރާއްޖެއިން ބޭރުގައެވެ. ދޮންބެމެންގެ ޓިކެޓް ހަމަޖެހުނީ ދެދުވަސް ފަހުންނެވެ. އެކަމަކު އެމީހުންވެސް ފޯނުން ގުޅައިގެން ޝާފީގެ ހާލު ބަލަމުން ގެންދިޔައެވެ.\nޝާފީ ގެއަށް ދޫކޮށްލުމުންވެސް ގިނަ ވަގުތު އަހަރެން ހޭދަކުރީ އެ ދަރިފުޅު ކައިރީގައެވެ. ޝާފީއަށް ލިބުނު އަނިޔާގެ ސަބަބުން އަހަރެންގެ އަމިއްލަ ނަފްސް ކުށްވެރި ކުރެވުނެވެ. އެއީ އަހަރެންގެ ފަރުވާކުޑަކަމުން ދިމާވި ކަމެކެވެ. ޝާފީ އެކަނި ބައިންދާފައި ނުދިޔަނަމަ އެ ކުއްޖާއަށް އެ އަނިޔާއެއް ނުލިބޭނެ ނޫން ހެއްޔެވެ؟\nއެދުވަހުގެ އެ ހާދިސާއާއި މެދު އަބަދުމެ އަހަންނަށް ޚިޔާލުކުރެވެއެވެ. ޝާފީ މުޅިން ރަނގަޅު ނުވާތީ، އެކަމާ ގުޅޭގޮތުން އެ ކުއްޖާއާއި އަދި އިތުރު ސުވާލެއް ނުކުރަމެވެ. އެހެން މީހަކާއި އެވާހަކަ ހިއްސާ ނުކޮށް ހުންނަންޖެހޭތީ އަހަންނަށް ވަރަށް އުނދަގޫވެއެވެ. އަހަރެން ހަޤީޤަތް ކިޔައިދޭން ބޭނުމެވެ. އެކަމަކު ކިހިނެއް ހެއްޔެވެ؟ ރަޔާންގެ ސަބަބުން ޝާފީއަށް ލިބުނު އަނިޔާއެކޭ ބުނަންވީ ހެއްޔެވެ؟ ހެއްކަކާއިނުލާ އެވަރުގެ ވާހަކައެއް ގަބޫލުކުރާނީ ކާކު ހެއްޔެވެ؟ އަހަރެންގެ އަތުގައި އެކަން ސާބިތުކުރުމަށް ދައްކާނެ ހެއްކެއްވެސް ނެތެވެ. އެކަމުގެ ހެކި އަހަރެން ހޯދަން ހަދާނީ ކިހިނެއް ހެއްޔެވެ؟ އަހަރެން ވިސްނަމުން ދިޔައީމެވެ.\nހަމަ ގައިމުވެސް ހެއްކެއް ނެތި، ދައްތައާއި ބޮޑުބޭބެ އެފަދަ ވާހަކައެއް ގަބޫލެއް ނުކުރާނެއެވެ. ކޮންމެ ގޮތެއްވިޔަސް ރަޔާންއަކީ އެމީހުންގެ އަމިއްލަ ދަރިއަކަށްވާތީ އެމީހުން ގަބޫލުކުރާނީ ރަޔާންގެ ބަހެވެ. އަހަންނާއި އާއިލީ ގުޅުން އޮތް ކަމުގައި ވިޔަސް، ކަން އޮންނާނީ އެގޮތަކަށް ނޫން ހެއްޔެވެ؟\nދެން އޮތް ގޮތަކީ ރަޔާން އަމިއްލައަށް އޭނާގެ ކުށަށް އިޢްތިރާފުވުމެވެ. އެކަމަކު ސިއްރުން ކުރި ކުށަކަށް އަމިއްލައަށް އެއްބަސްވާނީ ކާކު ހެއްޔެވެ؟ އެހެންނޫނަސް މާޒީގެ ދުވަސްތަކަށް ބަލާއިރު، އަހަންނަށް ޤަބޫލުކުރެވެނީ، އެއީ ވުމަށްވުރެ ނުވުން ގާތްކަމެއްކަމުގައެވެ.\nއެވަގުތު، މާޒީވި ދުވަހެއްގެ ހަނދާންތައް އަހަރެންގެ ސިކުނޑީގައި ކޮއްޓާލިއެވެ. އެދުވަހު އެ ދިމާވި ކަންތައް އަހަރެން މިއަދުވެސް ވަރަށް ރަނގަޅަށް ހަނދާން އެބަހުއްޓެވެ. ރަޔާންގެ ސަބަބުން، އެދުވަހު އަހަންނަށް ލިބުނު އަނިޔާގެ ލަކުނު ދުވަހަކުވެސް ނުފިލާނެއެވެ.\nއެއީ މަންމަ ނިޔާވިތާ ހަތަރު އަހަރު ފަހެވެ. މަންމައާއި ބައްޕަ ނެތް ކަމުގައިވިޔަސް އެމީހުންގެ އުންމީދުތަކާއި ހުވަފެންތައް ޙަޤީޤަތަކަށް ހެދުމަކީ އަހަރެންގެ އަޒުމެވެ. އެ ގޮތުން އަހަރުގެ ފަހު އިމްތިހާނު ކައިރިވަމުން އަންނާތީ، ރަނގަޅު ނަތީޖާއެއް ހޯދުމަށް ހިތްވަރާއެކު އަހަރެން މަސައްކަތް ކުރަމުން ދިޔައީމެވެ. ކްލާހުގައި ދެވޭ މަސައްކަތްތައް ބަރާބަރަށް ނިންމަމެވެ. ކޮންމެ ދުވަހަކުވެސް ނަގައިދެވޭ ފިލާވަޅުތައް މުޠާލިޢާކުރުމަކީ އަހަރެން ޤަވާއިދުން ކުރާ ކަމެކެވެ. ރައްޓެހި ކުދިންނާއިއެކު ގްރޫޕް ސްޓަޑީ ހެދުމުގައި ވަގުތު ހޭދަކުރަމެވެ.\nއެގޮތުން އެއްދުވަހަކު ގްރޫޕް ސްޓަޑީ ނިންމާލާފައި ގެއަށް އައިސް ވަންއިރު، ރަޔާން އޭނާގެ ރައްޓެހި ކުދިންތަކަކާއިއެކު ސިޓިންގރޫމްގައި ތިއްބެވެ. އަހަރެން އެކަމަށް މާ ބޮޑު ސަމާލުކަމެއް ނުދީ ގޮސް ކޮޓަރިއަށް ވަނީމެވެ. ކޮޓަރީގެ އެއްފަރާތުގައި ހުރި މޭޒުމަތީގައި، ހޭންޑްބޭގާއި ފޮތްތައް ބެހެއްޓުމަށްފަހު ސޯފާގައި އިށީނީމެވެ. އަހަރެން ހުރީ ނުލާހިކު ވަރުބަލިވެފައެވެ. މެންދުރުވެސް ނުކައިހުރުމާއެކު ކިތަންމެ ހައިވެފައި ހުރި ނަމަވެސް ރަޔާންމެން ތިއްބާ ކޮޓަރިން ނުކުންނާކަށް އަހަރެން ބޭނުމެއް ނޫނެވެ. އެހެންކަމުން އެމީހުން ދާނެ އިރެއްގެ އިންތިޒާރުގައި ކެތްތެރިކަމާއެކު މަޑުކުރީމެވެ.\nއެމީހުންގެ އަޑުމަޑުވެ ސިޓިންގރޫމްތެރެ ހިމޭންވުމުން އަހަރެން މަޑުމަޑުން ދޮރު ހުޅުވާލާ ބޭރު ބަލާލީމެވެ. ސިޓިންގރޫމްތެރެ ހުސްކޮށް އޮތްތަން ފެނުމުން ހަމަޖެހުމުގެ ނޭވާއެއް ދޫކޮށްލުމަށްފަހު ކޮޓަރިން ނުކުތީމެވެ. ކާބަޔަށް ވަދެ ތައްޓަކަށް ކާ އެއްޗެހި އަޅައިގެން ކާން ފެށީމެވެ. ކައިނިމިގެން ތަށިތައް ދޮންނަން ފެށިތަނާ ގޭގެ ދޮރު ހުޅުވާލި އަޑު އިވުނެވެ.\nއަހަރެން ސިއްސައިގެން ދިޔައީ އަހަރެންގެ ފަހަތުން އައިސް އުނަގަނޑުގައި މީހަކު ހިފެހެއްޓުމުންނެވެ. އަތުގައި އޮތް ތަށި ދޫވެގެން ސިންކު ތެރެއަށް ވެއްޓުނެވެ. އަވަސް ހަރަކާތަކާއެކު އުނަގަނޑުން އެ އަތް ދުރުކުރެވޭތޯ މަސައްކަތްކުރީމެވެ. އެތައް މަސައްކަތަކުން އެ އަތް ފޮޅުވާލުމަށްފަހު ފަހަތަށް އެނބުރި ބަލާލިއިރު ފެނުނު ސޫރައަކުން އަހަރެންގެ ނޭވާ ހުއްޓުނުހެން ހީވިއެވެ.\n“މިހެން ވާނީ ކިހިނެއް ހެއްޔެވެ؟ އަހަރެން މި ނުކުތީވެސް މި މީހުން ދިޔަކަން ޔަޤީންކޮށްފައެވެ.” އެތައް އެއްޗެއް ހިތަށް އަރާ ފައިބަމުން ދިޔައެވެ. އިތުރު ހަރަކާތެއް ގެންނަންވެސް ނޭންގިފައި އަހަރެންނަށް ހުރެވުނީ ކުރިމަތީގައި ހުރި މީހާގެ ސަބަބުންނެވެ. އެއީ އިމާދުއެވެ. ރަޔާންގެ ރަޙްމަތްތެރިކަމުގައި ގެއަށް އައިސް އުޅޭ މީހެކެވެ. ނޫނެކެވެ. މިވަރުން އޭނާގެ ތަޢާރަފް އަދި ފުރިހަމައެއް ނުވެއެވެ. އެއީ ރަޔާންގެ ރައްޓެހިންގެ ތެރެއިން އެމީހެއްގެ އުނދަގޫ އަހަންނަށް އެންމެ ބޮޑަށް ފޯރާ މީހާއެވެ.\nރަޔާންއާއިއެކު ގެއަށް އައިސް އުޅޭއިރު ފާޑަކަށް ބަލަން ހުރެއެވެ. ހީވަނީ ދުވަހަކު އަންހެންކުއްޖެއް ލޮލުން ނުދެކޭ މީހެއްހެންނެވެ. މީހަކު ފެންނަން ނެތިއްޔާ އަހަންނާއި ދިމާއަށް ކޮންމެވެސް އެއްޗެކޭ ކިޔާ އުނދަގޫކުރަން އުޅޭނެއެވެ. ކިރިޔާވެސް މީހެއްގެ ހިލަމެއް ވާއިރަށް ނުވާކަމަކަށް ހަދާފައި ދުރަށް ދާނެއެވެ. ފަހުންފަހުން އައިސް މަގުމަތިން ފެނުނީމަވެސް ފަހަތުން ހިނގާ ފާޑުފާޑުގެ އެއްޗެހި ކިޔާ އުޅެއެވެ. އަހަރެން އަޅައެއް ނުލަމެވެ. ރައްދުގައި އެއްވެސް އެއްޗެއްވެސް ނުބުނަމެވެ.\nގޭތެރެއިން ފެށުނު ޖެއްސުންކުރުން މަގުމަތިން ފޮށުމާ ހަމައިން ނިމޭކަށް ނޫޅުނެވެ. އެންމެ ފަހުން އަހަރެން ގަޔަށް އަތްލާންވެސް ފެށީއެވެ. މީގެކުރިން ކޮންމެ އެއްޗެއް ކީ ކަމުގައިވިޔަސް ގަޔަކަށް އަތެއް ނުލައެވެ. ބިރުވެރިކަން އުފެދުނީ އެހެންވެގެންނެވެ. އަނެއްކާ އަހަރެންގެ ހަނުހުރުން އޭނާއަށް ދެވުނު ހިތްވަރަކަށް ވީ ހެއްޔެވެ؟\n“ހޭ މަންޖޭ… ހާދަ ބިރުގަތީ؟؟” ބާރުބާރަށް ހެމުން އޭނާ ބުނެލިއެވެ. އެ އަޑު އިވުމުން ގައިން ހީބިހި ނެގިއެވެ. އަހަރެންގެ މުޅި ހަށިގަނޑު ރޫރޫ އަޅައިގެން ދިޔައެވެ.\n“ހެހެ… މި ވަގުތު މި ތިބީ އަހަރެމެން ދެމީހުން އެކަނި…. ގޭގަ އެއްވެސް މީހަކު ނެތް… ތިހާ ހާސްވާކަށް ނުޖެހެއެއްނު….”\nތެދެކެވެ. ބޮޑުބޭބެމެން މިއަދު ހަވީރު، ރައްޓެއްސަކާއި ބައްދަލުކޮށްލަން ދާނެ ވާހަކަ ބުންޏެވެ. ދައްތައާއި ބޮޑުބޭބެ ގޭގައިވެސް ނޫޅޭނެކަން ހަނދާންވުމުން އަހަރެން ހާސްވިއެވެ.\nއޭނާ އަހަރެންގެ ކޯތާފަތުގައި އަތް ޖައްސާލަން އުޅުނެވެ. އަހަންނަށް ހީވީ ހޫނު އަލިފާން އަހަރެންގެ ހަމުގައި ޖައްސަން އުޅުނުހެންނެވެ. މޫނު އަނެއް ފަރާތަށް އަނބުރާލަމުން ފަހަތަށް ޖެހިލީމެވެ. ނަމަވެސް އަހަރެންގެ ނަސީބުދެރަކަމުން ފިޔަވަޅެއް ފަހަތަށް އަޅާލިއިރު، ހަށިގަނޑު ޖެހުނީ ސިންކުގައެވެ.\nސަލާމަތްވާނެ މަގެއް ހޯދަން އެއްފަރާތަކަށް ބަލާލި ވަގުތު، އިމާދު ކުއްލިއަކަށް އަހަރެންގެ ދެއަތުގައި ހިފަހައްޓާލިއެވެ. އަވަސް ހަރަކާތަކާއެކު އަނެއްފަރާތަށް އެނބުރި އަހަރެން ފާރާއި ދިމާއަށް ކޮއްޕާލިއެވެ. ނުވިސްނާ ހުރުމުން އަހަރެންގެ ހަށިގަނޑު ގޮސް ފާރުގައި ޖެހި ވަރަށް ތަދުވިއެވެ. ނުވެއްޓި ސަލާމަތްވީ ފާރުގައި އަތުން ހިފަހައްޓާލެވުނުކަމުންނެވެ.\nކޮނޑުގައި މަޑުމަޑުން ފިރުމާލަމުން އެނބުރުލިއިރު އިމާދު ހުރީ ކުރިމަތީގައެވެ. ކުރިއަށް އެންމެ ފިޔަވަޅެއް އެޅިޔަސް އޭނާގެ ގައިގައި ޖެހޭހާ ކައިރީގައެވެ. ދެން ހަދާނެ ގޮތެއް ވިސްނަން ހުރެފައި އެއްފަރާތަކުން ކުރިއަށް ދާން ފިޔަވަޅެއް އަޅާލުމާއެކު، އިމާދު ކުރިއަށް ޖެހިލާ އަހަރެންގެ ކޮނޑުގައި ހިފަހައްޓާ، އަހަންނަށް ގުޑިވެސް ނުލެވޭނެހެން ފާރުގައި ހަށިގަނޑު ތަތްކޮށްލިއެވެ.\n“ނޮޓް ސޯ ފާސްޓް… ހެހެހެހެ” އެ އަޑު އިވުމުންވެސް އަހަރެން ބިރުގަތެވެ. އަހަރެންގެ ހިތް ހީވީ މޭ ފަޅާފައި ބޭރަށް ނުކުމެދާނެހެންނެވެ. އިމާދުއަށް މިކަން އެނގުނީ ކަންނޭންގެއެވެ.\n“ވަރަށް ބިރުންތަ ތި ހުރީ؟” އަނެއްކާވެސް ވާހަކަ ދެއްކިއެވެ. އަހަރެންގެ ކޮނޑުން އަތް ދޫކޮށްލުމަށްފަހު، އަހަރެންގެ މޫނާއި ދިމާއަށް އޭނާގެ އަތް ހަރަކާތްކުރިތަން ފެނުމުން، ދެލޯ މަރާ ބާރުކޮށްލެވުނީ ދެން ސަލާމަތް ނުވާނެއޭ ހީވުމުންނެވެ.\nއިރުކޮޅެއްވީއިރުވެސް، އެއްވެސް އިޝާރާތެއް ނުވުމުން ލޯ ހުޅުވާލީމެވެ. ދެފަރާތުން އޭނާގެ އަތް ފާރުގައި ވިއްދާލައިގެން ވިހަ ހިނިތުންވުމެއް ދީގެން ހުއްޓެވެ. ބާރު އޮތީ އޭނާގެ އަތުގައޭ ބުނާ ކަހަލައެވެ. އޭރު އަހަރެން ހުރީ ހަދާނެގޮތް ހުސްވެފައެވެ. ލޯ ފެންކަޅިވަމުން ދިޔައިރުވެސް ނުރޮއި ހިތްވަރުކުރެވޭތޯ އަހަރެން ބެލީމެވެ. އޭނާގެ ދެ އަތުގައި ހިފާ، އެއް އަތް ނަމަވެސް ފޮޅުވާލެވޭތޯ އަހަރެން ކުރި މަސައްކަތް ކާމިޔާބެއް ނުވިއެވެ. އަހަރެންގެ މާޔޫސްކަންވެރިވެފައިވާ މޫނު ފެނި އޭނާއަށް މަޖާވަނީ ކަންނޭންގެއެވެ. އެއްމިޔަކަނުން ހީލައިގެން، ހަމަ އެ މަކަރުވެރި ހިނިތުންވުމުގައި ހުއްޓެވެ.\nއިމާދުގެ މުށުތެރޭގައި އަހަރެންގެ އެއް އަތް ހައްޔަރުކޮށްލިއިރު، އޭނާގެ އަނެއް އަތް ކުރިއެކޭ އެއްގޮތަށް ފާރުގައި ވިއްދާލެވިފައިވެއެވެ. ދެން އަހަރެން ހެދީ ސަލާމަތްވުމަށް އެވަގުތު ހިތަށް އެރި އެންމެ ފަހު ގޮތެވެ. އޭނާގެ އަތުގައި ވަރަށް ބާރަށް ދަތް އެޅީއެވެ. އަހަރެން އެކަހަލަ ކަމެއް ކޮށްފާނެކަމަށް އޭނާގެ ޝައިޠާނީ ސިކުނޑިއަށް ވިސްނިފައި ނެތީ ކަންނޭންގެއެވެ. އަނގައިން ނިކުތް ވޭނީ އާހްގެ އަޑާއެކު އޭނާގެ މުށުތެރެއިން އަހަރެންގެ އަތް މިނިވަންވިއެވެ. އޭރު އަހަރެން ދަތްއެޅިތަނުން ކަނޑައިގެން ގޮސް ލޭ ހިލިފައި ހުއްޓެވެ. ލިބުނު ހަނި ފުރުޞަތުގައި އަހަރެން ގައިގައި ހުރި ބާރެއްލާފައި ދުއްވައިގަތީމެވެ.\nފައި ކަހާލައިގެން އަހަރެން ވެއްޓުނީ ސިޓިންރޫމް ސޯފާތަކާއި ހަމައިންނެވެ. ވީ ތަދުން ނުތެދުވެވިފައި އަހަންނަށް އޮވެވުނެވެ. އިމާދު ކުރިއަށް އަޅަމުން ދިޔަ ކޮންމެ ފިޔަވަޅަކާއިއެކު، ދެމީހުން ދޭތެރޭގައި އޮތް ދުރުމިން ކުޑަވަމުންދާތަން ފެނި އަހަރެންގެ ހިތް ނެގިނެގިފައި ޖެހެމުންދިޔައެވެ. އިސާހިތަކު ލޮލުން ހޯސްލާފައި ކަރުނަތައް ފައިބަން ފެށިއެވެ. އަހަންނަށް އެހީވެދޭން އަންނާނެ މީހަކުވެސް ނެތެވެ. މިފަހަރު މި ނުލަފާ މީހާގެ އަތްދަށުން ސަލާމަތް ނުވާނެކަން އެނގުމުން ދެލޯ މަރާ ބާރުކޮށްލެވުނެވެ.\nWow!! Nice mi part ves ❤ ❤ ❤..\nThank you so much Mary ??\nThank you so much Ibsha ❤\nHere is the part 8 of ‘Veeraanaa vefaivee hayaai magey’\nHope you will like this episode… ?\nWoooooww varah salhi ? ? ? ? love you mai❤❤❤\nWoww…..???? Adhi kiriyaa minimuny. …….ehkoh mihaathanah nikumefa huri baithah kiyaa???❤❤❤❤ varah reethi ??????? dhn kon irakun next part nikunnaany??? Luv ur story so much ????\nThank you so much Meekkomee ❤❤❤❤\nvarah ufaavejje Meekkomee ah Story reethiveema ???\nPart9upload kollaifin….\nMirey kiyaalan libeynehen heevany….\nThanks again dear ❤❤\nHaadhaha reechey Mi part ves… ???Lve u\n???? Thank you so much dear\nLove u more ?❤❤\nkonirakun aney part nukunnaanee???varah kiyaa hithun mihiree\nDear, I have uploaded part 9….\nStory kiyaalaa hithun huryma varah ufaa vejje….\nThank you for the comment Rifa\nލޯބި August 17, 2017


Stelco in installmentah solar penal dhookuran fashaifi | Mihaaru\nއިންސްޓޯލްމަންޓަށް ސޯލާ ޕެނަލް ފޮރުކޯށްދިނުމުގެ ހިދުމަތް މުޣުނީ ފައްޓަވައިދެއްވަނީ-- ފޮޓޯ: އަހުމަދު އައުޝަން އިލްޔާސް\nސްޓެލްކޯއިން އިންސްޓޯލްމަންޓަށް ސޯލާ ޕެނަލް ދޫކުރަން ފަށައިފި\n10 ފެބުރުއަރީ 2020 - 16:07 12 comments\nކަރަންޓުގެ ހަރަދު ކުޑަކުރުމުގެ ގޮތުން ސްޓެލްކޯ އިން ކުރިއަށްގެންދާ "ގްރީން ލައިޓް އިނީޝިއޭޓިވް" ގެ ދަށުން އިންސްޓޯލްމަންޓަށް ސޯލާ ޕެނަލް ހަރުކޮށްދޭން ފަށައިފި އެވެ.\nމިއަދު ސްޓެލްކޯގައި ބޭއްވި ރަސްމިއްޔާތެއްގައި މި ހިދުމަތް ފައްޓަވައިދެއްވީ އެ ކުންފުނީގެ މެނޭޖިން ޑިރެކްޓަރު ހަސަން މުޣުނީ އެވެ. މި ހިދުމަތް އެންމެ ފުރަތަމަ ދޭން ފަށާނީ ސްޓެލްކޯގެ މުވައްޒަފުންނަށެވެ. ސްޓެލްކޯ އިން ބުނީ ކުޑަ ދުވަސްކޮޅެއްގެ ތެރޭގައި މި ހިދުމަތް އާއްމުނަށް ވެސް ހުޅުވާލާނެ ކަމަށެވެ.\nމި ހިދުމަތާ ގުޅޭ ގޮތުން އާއްމުނަށް މައުލޫމާތު ދިނުމަށް ސްޓެލްކޯގެ ތިރީގައި ސެންޓަރެއް ހުޅުވާނެ ކަމަށް ސްޓެލްކޯ އިން ބުންޏެވެ. މި ސެންޓަރަށް ޒިޔާރަތް ކުރުމުން އެ ގެއެއްގައި ސޯލާ ޕެނަލް ހަރު ކުރެވޭނެ ގޮތަކާ ގުޅޭ ގޮތުން ލަފާ ދޭނެ އެވެ. މި ހިދުމަތް ދޭނީ ޑިޕޮޒިޓްގެ ގޮތުގައި 5،000ރ. އާއި ގޭގެ ވެރިމިހާގެ ހުއްދަ ސްޓެލްކޯ އަށް ލިބުމުންނެވެ.\nއިންސްޓޯލްމަންޓަށް ސޯލާ ޕެނަލް ފޮރުކޯށްދިނުމުގެ ހިދުމަތް ފެށުމުގެ ގޮތުން ބޭއްވި ރަސްމިއްޔާތުގައި ސްޓެލްކޯގެ އެމްޑީ (ވ4) އާއި އެކުންފުނީގެ މުވައްޒަފުން ބައިވެރިވަނީ-- ފޮޓޯ:އަހުމަދު އައުޝަން އިލްޔާސް\nސްޓެލްކޯއިން ފެށި މި ހިދުމަތުގެ ތެރެއިން ކޮންމެ ގެއަކަށް ފޯރުކޮށްދޭނީ 1.2 ކިލޯގެ ޔުނިޓުތަކެވެ. މީގެ ސަބަބުން ކަރަންޓުގެ ހަރަދު ކުޑަކުރެވި ބޭނުންކުރާ ހަކަތަ މަދު ކުރެވޭނެ އެވެ. މި ސްކީމްގެ ދަށުން ގޭގައި މިހާރު ހަރުކޮށްފައި ހުންނަ ސިސްޓަމްތައް ބަދަލު ވެސް ކުރެވޭނެ އެވެ.\nސްޓެލްކޯގެ މެނޭޖިން ޑިރެކްޓރު ހަސަން މުޣުނީ ވިދާޅުވީ ހިދުމަތް ފެށުމުގެ ގޮތުން ކުންފުނީގެ މުވައްޒަފުން ހިޔާރުކުރީ އިއާދަކުރަނިވި ހަކަތަ ބޭނުން ކުރުމުގައި އެ ކުންފުނީގެ މުވައްޒަފުން އަހުލުވެރި ކުރުވުމުގެ ބޭނުމަށް ކަމަށެވެ. އަދި އެ ކުންފުނިން ފޯރުކޮށްދޭ ހުރިހާ ޕެނަލްތަކަކީ ވެސް ކުންފުނިން ޓެސްޓުކޮށް ދުނިޔޭގެ ވެސް މަގުބޫލުކަން ހޯދާފައިވާ ޕެނަލްތަކެއް ކަމަށް އޭނާ ވިދާޅުވި އެވެ.\n"އަޅުގަނޑުމެން މި ދޫކުރާ ތަކެތީގައި ވަރަށް މައްސަލައެއް ދިމާ ނުވާނެ. ރަނގަޅަށް ބޭނުން ކުރާނަމަ މި ތަކެތީގެ ޑިއުރޭޝަނަކީ 25-30 އަހަރު. އެހެންނަމަވެސް ކަސްޓަމަރުން ބޭނުންވާ ނަމަ މެއިންޓެނެންސް އެގްރީމެންޓެއް ވެސް ހަދާލެވޭނެ،" މުޣުނީ ވިދާޅުވި އެވެ.\nސްޓެލްކޯގެ އެމްޑީ މީިޑިއާއަށް މައުލުމާތު ދެއްވަނީ-- ފޮޓޯ:އަހުމަދު އައުޝަން އިލްޔާސް\nގްރޭޓާ މާލެ ސަރަހައްދަށް ހާއްސަ ކޮށްގެން ފެށި މި ހިދުމަތް ކުރިއަށް އޮތްތާނގައި އިތުރަށް ފުޅާ ކުރުމަށް މަސައްކަތްކުރަމުން އަންނަ ކަމަށް ވެސް މުޣުނީ ވިދާޅުވި އެވެ. މި ހިދުމަތް ފުޅާ ވުމުން ރާއްޖޭގެ އެކި ސަރަހައްދުތަކަށް ސޯލާ ޕެނަލް ފޯރުުކޮށްދޭނެ އެވެ.\nސްޓެލްކޯ އިން އަންނަނީ އިޔާދަކުރަނިވި ހަކަތަ ބޭނުން ކޮށްގެން ކަރަންޓު އުފެއްދުމަށް ތަފާތު މަސައްކަތްތައް ކުރަމުންނެވެ. އެގޮތުން، މި ފަސް އަހަރު ނިމޭއިރު އެ ކުންފުނީގެ 50 ޕަސެންޓް ކަރަންޓު އިއާދަ ކުރަނިވި ހަކަތަ ބޭނުން ކޮށްގެން ފޯރުކޮށްދެވޭނެ ކަމަށް މުޣުނީ މީގެ ކުރިން ވަނީ ވިދާޅުވެފަ އެވެ.\nއިތުރު ލިޔުންތައް ސްޓެލްކޯ ސޯލާ ޕަވާ އަވިން ހަކަތަ އުފެއްދުމުގެ މަޝްރޫއު\nއަވިން ހަކަތަ އުފައްދަން ޗައިނާ ކުންފުންޏަކުން އެހީވަނީ


B. Atholhu hospital gai dailysys ge khidhumai anna aharu libeyne\nބ. އަތޮޅު ހޮސްޕިޓަލަށް 50 އަހަރުފުރުން ފާހަގ ކުރުމުގެ ރަސްމިއްޔާތު -- ފޮޓޯ: ރައީސް އޮފީސް\nއަތޮޅު ހޮސްޕިޓަލުން ޑަޔަލިސިސްގެ ހިދުމަތް އަންނަ އަހަރު ލިބޭނެ\nސިއްހީ ދަައިރާގެ އެންމެ ބޮޑު މައްސަލައަކީ ރައްޔިތުންނަށް ލުއިފަސޭހަ ކޮށްދޭން ރާވާފައި ހުރި ކަންކަމުގެ ތެރެއަށް ކޮރަޕްޝަނާއި ފަސާދަ ވަނުން ކަމަށް ރައީސް އިބްރާހިމް މުހައްމަދު ސޯލިހު ރޭ ވިދާޅުވެއްޖެ އެވެ\nބ. އަތޮޅު އަތޮޅު ހޮސްޕިޓަލަށް 50 އަހަރުފުރުން ފާހަގަކުރަން ރޭ ބ. އޭދަފުށީގައި ބޭއްވި ރަސްމިއްޔާތު ޝަރަފުވެރިކޮށްދެއްވައި ވާހަކަފުޅުދައްކަވަމުން ރައީސް ވިދާޅުވީ މިއަދު ވެސް ރައްޔިތުންގެ އެންމެ ބޮޑު ޝަކުވާއަކީ ރަށްރަށުން އެކަށީގެންވާ ގޮތަށް ސިއްހީ ފަރުވާ ލިބެން ނެތުން ކަމަށާއި އެ ފަރުވާތަކަށް މާލެ އައި ކަމުގައި ވިއަސް ވަކި ބައްޔެއްގެ ހާއްސަ ޑޮކްޓަަރަކަށް ދެއްކުމަށް އެތައް ދުވަހަކު އިންތިޒާރުގައި ތިބެންޖެހޭ ކަމަށެވެ.\nއެހެންވެ އެކަންކަމަށް ލުއިފަސޭހަ ކޮށްދޭން ތައާރަފްކޮށްފައިވާ އާސަންދަ ފަދަ ނިޒާމުތަކުގެ ހަގީގީ މަގުސަދު ހާސިލްނުވެ ދައުލަތުގެ ބަޖެޓަށް ބުރަ ބޮޑުވަނީ ކޮރަޕްޝަންގެ ސަބަބުން ކަމަށް ވިދާޅުވިއެވެ.\nއެ ޝަކުވާތައް އުފެދުނީ ރާއްޖެ ތަރައްގީކުރަން ގެންގުޅުނު ސިޔާސަތުގެ ސަބަބުން ކަމަށާއި އެއީ މާލެ އަށް މީހުން ތޮއްޖެހޭ ގޮތަށް ރޭވި ތަރައްގީގެ މަޝްރޫއުތައް ކަމަށް ވިދާޅުވި އެވެ. އޭގެ ނަތީޖާއަކަށްވީ، އެމަނިކުފާނު ވިދާޅުވި ގޮތުގައި، އެކްސްރޭއެއް ނަގަން އަދި ޑޮކްޓަރަށް ދައްކަންޖެހުނަސް މާލެއަށް އައުމެވެ. އެއީ އެ ރައްޔިތުން ކުރަންޖެހޭ ވަރަށް ބޮޑު ހަރަދެެއް ކަމަށް ވިދާޅުވި އެވެ.\nއެ ސިޔާސަތުގެ ދަށުން ބ. އަތޮޅު ހޮސްޕިޓަލްގެ އާ އިމާރާތް ބިނާކުރުމުގެ މަސައްކަތް މި އަހަރު ފަށާނެކަން ރައީސް ވަނީ އިއުލާނުކުރައްވައިފަ އެވެ. ދައުލަތުގެ ބަޖެޓުން 53 މިލިއަން ރުފިޔާ ހަރަދުކޮށްގެން ހަދާ އެ އިމާރާތް އަންނަ އަހަރު ނިމުމުން، ފިޒިއޮތެރަޕީ އާއި ޑަޔަލިސިސްގެ ހިދުމަތާއި ސްކޭންގެ ހިދުމަތްތައް ލިބޭނެ ކަމަށް ވިދާޅުވި އެވެ.\nއެމަނިކުފާނު ވިދާޅުވީ މި ސަރުކާރުގެ ސިއްހީ ހިދުމަތުގެ ސިޔާސަތަކީ ރައްޔިތުންނާ ވީހާ ގާތުން، އެމީހަކު ހުރި ރަށަކުން ނޫނީ އެ އަތޮޅަކުން އެކަށީގެންވާ ފަރުވާ ފޯރުކޮށްދިނުން ކަމަށެވެ. އެކަން ކޮށްދެވޭނީ ލާމަރުކަޒީ އުސޫލުން ރާއްޖޭގެ ސިއްހީ ނިޒާމަށް ބަދަލުތަކެއް ގެނެސް ސިއްހީ މަރުކަޒުތަކާއި ހޮސްޕިޓަލްތަކުގެ ފެންވަރު ރަނގަޅުކޮށްގެންނެވެ. ބޭސްކުރަން މާލެއަށް ކުރާ ދަތުރުތައް ވެސް ހުއްޓުމަކަށް އަންނާނީ އޭރުން ކަމަށް ވިދާޅުވި އެވެ.\nޕްރައިމަރީ ހެލްތު ވޯކަރުންގެ މުހިއްމުކަން ފާހަގަކުރައްވައި އެމަނިކުފާނު ވިދާޅުވީ ރާއްޖެ ދުށް އެންމެ ނުރައްކާތެރި ދެ ރޯގާ ކަމަށްވާ ކޮލެރާ އާއި ޝިގެއްލާ ފަދަ ބަލިތަކުން ސަލާމަތްވުމުގައި ވެސް އެންމެ މުހިއްމު ދައުރެއް އަދާކުރީ ޕްރައިމަރީ ހެލްތުކެއާގެ ދަށުން ތަމްރީނުކުރި ހެލްތު ވޯކަރުންނާއި ފޫޅުމައިންނާއި ޑޮކްޓަރުންނާއި ނަރުހުން ކަމަށެވެ. އެހެންވެ އެ ދާއިރާއަށް ހާއްސަ ސަމާލުކަމެއް ދެއްވާނެ ކަމަށް ވިދާޅުވި އެވެ.\n"އެކަމުގެ ފަހަތުގައި ވަނީ ރާއްޖޭގައި ކުރިން އޮތް ޕްރައިމަރީ ހެލްތު ކެއާ ވޯކަރުން، ބަލި ޖެހުމުގެ ކުރިން ބަލިން ރައްކާތެރިވުމަށް ކުރި މަސައްކަތުން. ނަމަވެސް މިހާރު މީހުން ގެއްލިގެން އެ ދަނީ ގައިންގަޔަށް ނާރާ ބަލިތަކުގައި. މިއަހަރުން ފެށިގެން ޕްރައިމަރީ ހެލްތުކެއާ ޕްރޮގްރާމަށް ހާއްސަ ސަމާލުކަމެއް ދޭނަން،" ރައީސް ވިދާޅުވި އެވެ.\nސިއްހީ މަރުކަޒެއްގެ ގޮތުގައި ހިދުމަތްދޭން ފަށައި 2001 ވަނަ އަހަރު ހޮސްޕިޓަލަކަށް ބަދަލުކުރިއަސް ބ. އަތޮޅު ހޮސްޕިޓަލުގައި ހަގީގީ ހޮސްޕިޓަލަކުން ލިބެންވާ ހުރިހާ ހިދުމަތްތަކެއް ލިބެން ނެތްކަމަށް ވިދާޅުވި އެވެ. ހޮސްޕިޓަލްގެ ރަންޔޫބީލް ފާހަގަކުރަމުން އަންނައިރު ވެސް ރައްޔިތުން އެންމެ ބޭނުންވާ ފެންވަރަށް ހިދުމަތް ނުލިބޭ ކަމަށް ވިދާޅުވި އެވެ. އެހެން ނަމަވެސް ބ. އަތޮޅަކީ ސިއްހަތަށް ވަރަށް ރަނގަޅަށް ސަމާލުކަން ދޭ ބަޔަކު އުޅޭ ތަނެއް ކަން ފާހަގަކުރެއްވި އެވެ.\nބ. އަތޮޅުގައި ޓޫރިޒަމް ފުޅާވަމުން އަންނަ ނިސްބަތަށް ބަލާއިރު އެ އަތޮޅުގެ ސިއްހީ ހިދުމަތް ފުޅާކުރުމަކީ ތަރައްގީއަށްޓަކައި ވެސް ވަރަށް މުހިއްމު ކަމެއް ކަމަށާއި މާލެ އާއި އއ. އަތޮޅު ފިޔަވައި އެންމެ ގިނަ ރިސޯޓު ހިންގަނީ ބ. އަތޮޅަށްވުމުން އެ އަތޮޅުގެ ޓޫރިޒަމަށް ފައިދާހުރި ކޮންމެ ކަމަކީ ރައްޔިތުންނަށް ލިބޭނެ ކުރިއެރުމެއް ކަމަށް ވިދާޅުވި އެވެ.\nރައީސް ވަނީ ސިއްހީ ދާއިރާ ހަރުދަނާކުރަން ސަރުކާރުން މަސައްކަތްތައް ކުރަމުން އަންނައިރު ފަރުދީގޮތުން އެ މަސައްކަތް ކުރުމަަށް އިލްތިމާސްކުރައްވައިފަ އެވެ. އެމަނިކުފާނު ވިދާޅުވީ އޭގެ ސަބަބުން ދައުލަތުގެ ބަޖެޓުން ކުރާ ހޭދަ އެތައް ތަނެއް ކުޑަވެ، ކޮންމެ މީހަކު އުފުލަންޖެހޭ ބުރަ މަދުވާނެ ކަމަށެވެ. ނަމަވެސް އާދަތައް ހުންނަގޮތުން ސިއްހީ ކަންކަމުގައި އަދިވެސް ބުރަވެވެނީ ފަހަތު ފަޔަށް ކަމަށް ވިދާޅުވި އެވެ.\nރޭގެ ރަސްމިއްޔާތުގައި، ބ. އަތޮޅު ހޮސްޕިޓަލަށް 20 އަހަރަށްވުރެ ގިނަ މުއްދަތެއް ވަންދެން ހިދުމަތްކުރެއްވި ބޭފުޅުންނަށް އެވޯޑު ދެއްވާފައި ވެ އެވެ.


Kapilge showgai baiverivaan Akshay dhekolhu hadhaifi\nކަޕިލްގެ ޝޯގައި ބައިވެރިވާން އަކްޝޭ ދެކޮޅު ހަދައިފި\nއަކްޝޭ އަދި ކަޕިލް\nސޮނީ ޓީވީން ދައްކާ "ދަ ކަޕިލް ޝަރުމާ ޝޯ" ގައި ބައިވެރިވުމަކީ ބޮލީވުޑް ތަރިން ވަރަށް އަހައްމިއްޔަތުކަން ދޭ ކަމެކެވެ. ފިލްމެއް ރިލީޒް ވާން ކައިރިވުމުން އެ ފިލްމެއް ޕްރޮމޯޓް ކުރަން ހުރިހާ ތަރިން ކަހަލަ ގޮތަކަށް ކަޕިލްގެ ޝޯ އަށް ޒިޔާރަތް ކުރެ އެވެ. އަކްޝޭ ކުމާރަކީ ވެސް މި ޝޯގައި މިހާތަނަށް ވަރަށް ގަވާއިދުން ބައިވެރިވަމުން އައި އެކްޓަރެކެވެ. ނަމަވެސް އަކްޝޭގެ އާ ފިލްމު "ބަންޗަން ޕާންޑޭ" ޕްރޮމޯޓްކުރަން ކަޕިލް ޝޯގައި ބައިވެރިވާން ދެކޮޅު ހަދާފައިވާ ކަމަށް އިންޑިޔާގެ ނޫސްތަކުން ވަނީ ބުނެފަ އެވެ.\nއަކްޝޭ ހިތްހަމަ ނުޖެހުނީ އޭނާ އެންމެ ފަހުން ބައިވެރިވި ފަހަރު ކަޕިލް އާއެކު ދައްކާފައިވާ ވާހަކައެއްގެ ކްލިޕެއް ސޯޝަލް މީޑިއާގައި ލީކުވުމުންނެވެ. މި ކްލިޕްގައި އަކްޝޭ އާއި ކަޕިލް ދައްކާފައިވާ ވާހަކަތައް ޝޯގައި ދައްކަން އަކްޝޭ ހިތްހަމަ ނުޖެހިގެން އެ ބައި އޮތީ ޝޯގައި ނުހިމަނަ އެވެ. ނަމަވެސް ކަޕިލް ޝޯގައި މަސައްކަތްކުރާ މީހަކު އެ ކްލިޕް ލީކު ކޮށްލީ ކަމަށް ވަނީ ޝައްކު ކުރެވިފަ އެވެ.\nމި ކްލިޕްގައި އަކްޝޭ ކައިރި ކަޕިލް އަހަނީ ވަރަށް މަޝްހޫރު ޝަޚްސިއްޔަތަކާއެކު އޭނާ ކުރި އިންޓަވިއުއެއްގެ ވާހަކަ އެވެ. މި ސުވާލުގެ ޖަވާބު ނުދީ އަކްޝޭ ކަޕިލް ކުރެން އަހަނީ އޭނާ އަނބު ކާން ބޭނުން ވަނީ ކޮން ގޮތަކަށް ތޯއެވެ؟ ކަޕިލް އަސްލު ސުވާލު ކުރަނީ އިންޑިއާގެ ބޮޑުވަޒީރު ނަރެންދުރަ މޯދީ އާއި އަކްޝޭ ކުރި އިންޓަވިއު އެއްގެ ވާހަކަ އެވެ.\nކޮންމެއަކަސް މި ވާހަކަތައް އެ ފަހަރު ދިޔައީ އަކްޝޭ އެހާ ހިތްހަމަޖެހޭ ގޮތަކަށް ނޫންކަމަށް ވެފައި އެ ކްލިޕް ދައްކައިފިނަމަ އޭގެން ނުކުމެދާނެ ނޭދެވޭ ނަތީޖާއަކަށް ބަލައި އެބައި ނުދައްކަން ޗެނަލްގެ ކިބައިން އަކްޝޭ އެދުނީ އެވެ. އަދި އެންމެން އެއްބަސްވެ ޝޯގައި އެބައި ނުދައްކަ އެވެ. ނަމަވެސް ކަޕިލްގެ ޝޯގެ ކޮންމެވެސް ބައިވެރިއަކު އެ ކްލިޕް ލީކުކޮށްލުމުން އަކްޝޭ ހިތްހަމަނުޖެހުނީ އެވެ.\nޝޯއަކީ ލައިވްކޮށް ދައްކާ ޝޯއަކަށް ނުވެފައި އެ ޝޯ ރެކޯޑް ކުރާއިރު ހިތްހަމަނުޖެހޭ އެއްޗެއް ބުނެވިއްޖެނަމަ އެ ބައެއް އުނިކޮށްދޭން އެދުމަކީ ފަންނާނުންގެ ހައްގެކެވެ. އަދި ވަރަށް ގިނަ މީހުން އެގޮތަށް ބުނެ އުޅެ އެވެ.\nއަކްޝޭ ވެސް އެގޮތަށް އެދުމުން އެއްބަސްވެފައި ކަޕިލްގެ ޓީމުގެ މީހަކު އެ ކްލިޕް އިންޓަނެޓުގައި ލިކުކޮށްލުމުން އޭގެ ޒިންމާ ކަޕިލް އާއި ޗެނަލް ނަގަން ޖެހޭނެކަމަށް އަކްޝޭ ގަބޫލު ކުރެ އެވެ. އެހެންވެ މިކަންވީ ގޮތް ރަނގަޅަށް ތަހުގީގުކޮށް އޭނާއަށް އޮޅުން ފިލުވައިދޭން އަކްޝޭ ވަނީ އެދިފަ އެވެ. އަދި އެކަން ނުކުރަނީސް އިތުރަށް ކަޕިލް ޝޯގައި އަކްޝޭ ބައިވެރި ނުވާނެކަމަށް ވެއެވެ.\nދާދި ފަހުން ވެސް ދެ ފަހަރެއްގެ މަތިން ކަޕިލް ޝަރުމާ ޝޯގައި އަކްޝޭ ބައިވެރިވެފައި ވެއެވެ. އެއީ "ސޫރިޔަވަންޝީ" އާއި "އަތުރަންގީ ރޭ" ޕްރޮމޯޝަނަށެވެ.\nފަރްހާދް ސަމްޖީ ޑައިރެކްޓްކޮށް ސާޖިދު ނަދިއަދްވާލާ ޕްރޮޑިއުސްކޮށްފައިވާ "ބައްޗަން ޕާންޑޭ" އަކީ އެކްޝަން ކޮމެޑީ ފިލްމެކެވެ. މިއީ 2014ގައި ރިލީޒް ކުރި ތަމަޅަ ފިލްމު "ޖިގަރްތަންޑާ'ގެ ހިންދީ ރިމޭކެކެވެ.\nއަންނަ މާޗް މަހުގެ 18 ވަނަ ދުވަހު ރިލީޒްކުރަން ހަމަޖެހިފައިވާ މި ފިލްމުގައި އަކްޝޭގެ އިތުރުން ކްރީތީ ސެނޯން އާއި ޖެކްލީން ފެނާންޑިސް ބައިވެރިވެ އެވެ.\nޓީވީ ސީރީޒް އަކެޝޭ ކްމާރު ކަޕިލް ޝަރުމާ + ކަޕިލް ޝަރުމާ ޝޯ


BREAKING: Kokkoin Jaaminuve Kafaalathun Ammattee Dhookollan Amurukohfi - Vaguthu\nކޮއްކޮއާއި ދައްތަ ޖާމިނުވެ ކަފާލާތުން އައްމަޓީ ދޫކޮށްލަން އަމުރުކޮށްފި\nއަހުމަދު މޫސާ (އައްމަޓީ)\nސީ ލައިފް ގްލޯބަލް ކުންފުނީގެ މެނޭޖިން ޑިރެކްޓަރު އަހުމަދު މޫސާ (އައްމަޓީ) ގެ ކޮއްކޮ އަފީފާ މޫސާއާއި ދައްތަ މަރިޔަމް ނައީމާ ޖާމިނުވާ ގޮތަށް، ކަފާލާތުގެ ދަށުން، ޝަރުތުތަކަކާއެކު އައްމަޓީ ދޫކޮށްލަން ކްރިމިނަލް ކޯޓުން އަމުރުކޮށްފިއެވެ.\nމިއަދު ކްރިމިނަލް ކޯޓުގައި ކުރިއަށް ގެންދިޔަ އަޑުއެހުމަށް އަތީފާއާއި ނައީމާ ހާޒިރުކޮށްފައިވެއެވެ. އަދި ދެ ފަރާތުން ވެސް އައްމަޓީ ފިލައިގެން ނުދާނެ ކަމުގެ ޔަގީން ކަން ދީފައިވެއެވެ.\nދައުވާ އުފުލިފައިވާ ފަރާތުން ފިލައިފިނަމަ، ޖާމިނުވާ ފަރާތްތަކަށް އަންނާނެ އަދަބުތައް މައްސަލަ ބައްލަވާ ގާޒީ ހަސަން ސައީދު ވިދާޅުވެ ދެއްވިއެވެ. އެއް އަހަރު ދުވަހުގެ ޖަލު ހުކުމެއް ނުވަތަ ދެ އަހަރުގެ ގޭބަންދު ހުކުމެއް ނުވަތަ 15،000 ރުފިޔާ ޖޫރިމަނާގެ ހުކުމެއް އިއްވިދާނެ ކަން ގާޒީ ފާހަގަ ކުރެއްވިއެވެ.\nދެ ފަރާތުން ވެސް ވަނީ އެ އަބަދު އަންނާނެ ކަން ވެސް އެނގިހުރެ، އޭގެ ޒިންމާ ނަގާ ގޮތަށް، އައްމަޓީ ފިލައިގެން ނުދާނެ ކަމުގެ ޔަގީން ކަންދޭ ކަމަށް ބުނެފައެވެ.\nމީގެ ފަހުން ގާޒީ ހަސަން ސައީދު ވިދާޅުވެފައިވަނީ، ހައި ކޯޓު ފަނޑިޔާރުގެ އަޣުލަބިއްޔަތުން ބަންދުކުރަން ނިންމި ނަމަވެސް އެ ގޮތަށް ކަނޑައެޅި އެއް ފަނޑިޔާރު ވެސް ކަފާލާތުން ލުޔެއް ދެވޭނެ ކަން ކަނޑައަޅާފައިވާ ކަމަށެވެ.\nދެ ފަރާތުން ދެއްކި ވާހަކަތަކާއި ހައި ކޯޓުގެ ފަނޑިޔާރުންގެ ރައުޔުތަކަށް ރިއާޔަތް ކުރުމަށް ފަހު، ގާޒީ ހަސަން ސައީދު ވިދާޅުވީ މި މައްސަލަ ހިނގުމަށް ދިގު މުއްދަތެއް ވެސް ހިނގާނެ ކަމަށާއި މިހާތަނަށް ވެސް އައްމަޓީ އެއްބާރުލުން ދީފައިވާ ކަމަށެވެ.\nއެހެންވެ ބައެއް ޝަރުތުތަކާއެކު އޭނާ ދޫކޮށްލަން ގާޒީ ނިންމެވިއެވެ. އޭގެ ތެރޭގައި ހެކިބަސް ދިނުމަށް ހަމަޖެހިފައިވާ ފަރާތްތަކާ މުއާމަލާތް ނުކުރުމާއި، ކޮންމެ ދުވަހަކު ފުލުހަށް ހާޒިރުވެ ސޮއިކުރަން ޖެހުމާއި، މާލެއިން ބޭރަށް ނުފުރުން ހިމެނެއެވެ.\nއަންމަޓީ ސްރީ ލަންކާގައި ހުއްޓައި ހައްޔަރުކޮށްގެން ރާއްޖެ ގެނެސް 42 ދައުވާއެއް ވަނީ އުފުލައިފައެވެ. އަދި އެންމެ ފުރަތަމަ އޭނާ ޝަރީއަތް ނިމެންދެން ބަންދު ކުރަން އަމުރުކުރިއެވެ.\nމިއަދުގެ އަޑުއެހުމުގައި ބަންދު މުރާޖާ ކުރީ ކޮންމެ 30 ދުވަހަކުން ބަންދު މުރާޖައާ ކުރަން ޖެހޭނެ ކަމަށް ގާނޫނުގައި އޮންނާތީއެވެ. މިއަދު ކަނޑައެޅި ބަންދުގެ ހާލަތު ވެސް 30 ދުވަސް ފަހުން މުރާޖާ ކުރަން ޖެހޭނެއެވެ.\nއައްމަޓީގެ މައްޗަށް މި ދައުވާތައް އުފުލަން ނިންމީ، ހުޅުމާލޭގައި ފްލެޓް އިމާރާތްކޮށްދޭނެ ކަމަށް ބުނެ ގިނަ ބައެއްގެ އަތުން ފައިސާ އަތުލި މައްސަލައިގައެވެ.\nއެމެރިކާގެ ކުރީގެ ސަފީރަށް މަރުގެ އިންޒާރު ދިން މީހަކު 27،000ރ. އިން ޖޫރިމަނާކޮށްފި\nދިރުވާލައިގެން ރާއްޖެއަށް އެތެރެ ކުރި ރަން ދައުލަތަށް ނަގަން ހުކުމް ކޮށްފި\nއޮކްޓޯބަރ 20, 2021 13:22\nދައުވާ އުފުލިފައިވާ ފަރާތުން ފިލުމުން، ޖާމިނުވި މީހާއަށް އަދަބު ލިބޭނެއޭ ތިވިދާޅުވީ ރަނގަޅައްތޯ؟ އަޅުގަނޑު ހީކުރީ ޤައުމީޓީމުން ފުރުސަތު ލިބެނީކަމަށް.\nއޮކްޓޯބަރ 20, 2021 14:12\nފިރުއަނު ޒަމާނުގަ މިސުރުގަވެސް ތިޔައްވުރެ އިންސާފުވެރި ގާނޫނު ހަދާނެ.\nއޮކްޓޯބަރ 20, 2021 15:23\nރޔާމީން ދޫނުކޮއްލެވެންވީ ކީއްވެ އަހަރެމެން އެއްލައްކަޔަށްވުރެގިނަ މީހުން މިތިބީ ރޔާމީނުގެ ޖާމިނުގަ ރޔާމީން ދޫކޮއްދީ އެއީ މިގައުމުގެ ފަޙުރުވެރި ބަތަލެއް ދިވެހިންގެ އައްޑަނައެއް..ރޔާމީން ދޫކޮއްލާ..\nއޮކްޓޯބަރ 20, 2021 15:46\nދިވެހިރާއްޖޭގެ ސުޕްރީމް ކޯޓުން އޮންނާނެ އަމުރެއް ނެރެފަ.\nއެ އަމުރަކީ ކާމިނީގޭ ޢަބުދުﷲ ޔާމީން އަބްދުލްޤައްޔޫމް ކަފާލާތުގެ ދަށުން މިނިވަން ކުރެވޭނެ ޙާލަތެް ނެތްކަމަށް ސަބަބަކީ ފައިސާގެ ބޮޑެތި މައްސަލަ ތަކުގައި އެފަދައިން ކަންތައް ކުރެވޭން ނެތުމުން ކަމަށް.\nވީއިރު، ކީއްވެ ބާ ދަށުކޯޓަކުން އެކަމަށް ތަބަޢު ނުވީ؟\nޤަބޫލުކުރާ ގޮތުގައި އިސްތިއުފާކުރުމުން އަލުން ބަންދު ކުރާނެ.\nއޮކްޓޯބަރ 20, 2021 16:53\nހަސަން ސައީދު ކައިރީގައި އަހާބަލަ އަޑުބަރޭވެސް ޖާމިނުވިއޭ. އޭނާއަށް ދިނީ ކޮން އަދަބެއްތޯ؟\nހެކިސާބިތުވެފަހުރި އަސްލުވަގެއް ތިދޫކޮށްލަނީ\nއޮކްޓޯބަރ 20, 2021 16:54\nތިމާމެން ބޭނުންވީމަ ކަފާލާތަކީ އޮންނަ އެޗެއްދެއްތޮ؟؟؟؟؟؟ ކީއްކުރީމަތޯ ވަގަކަށްމިވަނީ އަސްލު ވަގުންނަށްދޯ މިކަފާލާތުދެވެނީ އަސްލުވަގެއްވެއްޖިއްޔާ އެންމެ ޣާޒީއަކަށް ވެއްސްކަފާލާތުދެވޭ ދެއްތޯ އެހެންވީމާ ހަމައަސްލުވެސް ރައީސްޔާމީނަކީ ވަގެއްނޫންދެއް ތޯ؟؟؟ އެހެންވީމަތާ ރައީސްޔާމީނަށް ކަފާލާތެއްނެތީ އަސްލުވަގަކަށްނުވީމަ ދެއް ތޯ ؟؟؟؟ އެމްޑީޕީ ފިކުރުގެ ހީހެއްވެއްޖިއްޔާ މިކޮމެންޓް ވެނެސްދޭކަށްނުކެރޭނެ!\nއޮކްޓޯބަރ 20, 2021 17:28\nކޮބާތޯ އިންސާފު ؟؟ރައީސް ޔާމީން ދޫކުރޭ؟\nއޮކްޓޯބަރ 20, 2021 17:30\nސަދޫމްގަ ވެރިކަން ކުރީވެސް މިކަހަލަގޮތަކައް މިހާރު މިތާންގަވެސް މިކުރަނީ ސަދޫމްގެވެރިކަން އިންސާފަކީ ތިމާބޭނުންމީހަކައްލިބޭ އެއޗަކައްމިވަނީ ތިމާބޭނުނުްނުވާމީހަކައް ވެއްޖެއްޔާ އިންސާފު އަންނާނީ އެކޮޅުކޮޅުން މިދުވަސްވެސްﷲއިރާދަކުރެއްވިއްޔާ ލަސްތަކެއްނުވެ ހިގައިދާނެ\nއޮކްޓޯބަރ 20, 2021 20:16\nމިއަދު ބާރުއޮތީތީ ބޭނުންގޮތަކަށް ކަންކަން ކުރެވިދާނެ ނަމަވެސް ﷲގެހަޒުރަތުގައި އިންސާފައް ހުރަސްއެޅޭނެ އެއްވެސް އަލީޒާހިރެއް ސޯލިހެއް ނަޝީދެއް އަދި ހިސާނެއްވެސްނުހުންނާނެ\nއޮކްޓޯބަރ 20, 2021 20:26\nއޯލް ބްލެޑީ ފޭކް ...ޖަސްޓިސް..\nއޮކްޓޯބަރ 20, 2021 20:43\nމީ ދެން ކޮން ގޮތެެއް. އިންސާފެއް ނެތް ޝަރީއަތްތަކެއް. މިގައުމު ދުށް އެންމެ ހިދުމަތްތެރި ރައީސް، ޔާމީން އަބްދުލް ޤައްޔޫމް މިނިވަންކުރޭ!


ille dhen gennaanee "NINA"\nއިއްލެ ދެން ގެންނާނީ "ނީނާ"\nޓީވީ ޕްރޮޑިއުސަރު އިލްޔާސް ވަހީދު (އިއްލެ) އައު ފީޗާ ފިލްމް "ނީނާ" ގެ ޕޯސްޓަރެއް --\nޓީވީ ޕްރޮޑިއުސަރު އިލްޔާސް ވަހީދު (އިއްލެ) ގެ އައު ފީޗާ ފިލްމް އިއުލާނުކޮށްފި އެވެ. އިއްލެ ދެން ސިނަމާއަށް ގެންނާނީ "ނީނާ" ގެ ނަމުގައި އުފައްދާ ފިލްމެކެވެ.\n"ބަވަތި" ގެ ނަމުގައި ގެނެސްދިން ފީޗާ ފިލްމާއެކު ގިނަ ބައެއްގެ ލޯ އަމާޒުވި އިއްޔެގެ ދެވަނަ ފީޗާގެ ނަން އިއުލާނުކޮށް، ފިލްމުގައި ހިމެނޭ ކާސްޓުން މިރޭ ވަނީ ހާމަކޮށްފައެވެ.\nދިވެހި ފިލްމީ އިންޑަސްޓްރީއަށް މިއަހަރު އަލަށް ނުކުތް "އައި ފިލްމްސް" ގެ "ނީނާ" ގައިވެސް ފެނިގެންދާނީ "ބަވަތި" ގައި މޮޅު ރޯލެއް ކުޅެދިން ކުޅަދާނަ ޒުވާން ފިލްމީ ތަރި ނުޒުހަތު ޝުއައިބެވެ. ދެން ފެނިގެންދާނީ ޖުމައްޔިލް ނިމާލާއި، މަރިޔަމް ޝަކީލާ އާދަމް (ޝަކިއްތަ) އެވެ. މި ފިލްމަށް މުޅިން އަލަށް ދެ ތަރިން ތައާރަފް ކުރާނެއެވެ. މީގެ އިތުރުން "ބަވަތި"ން ފެނިގެންދިޔަ ބައެއް ތަރިންވެސް ފެނިގެންދާނެ އެވެ.\nމި ފިލްމުގައި ނުޒޫ ފެނިގެންދާނީ ވަރަށް ތަފާތުކޮށްކަން ވަނީ ޔަގީން ކުރެވިފައެވެ. މިހާރުވެސް ފިލްމަށް ތައްޔާރުވުމުގެ މަސައްކަތް ނުޒޫ ވަނީ ފަށާފައެވެ. އެގޮތުން މާޝަލް އާޓްސް ދަސްކުރުމުގެ މަސައްކަތް ކުރަނިކޮށް ނުޒޫ ނަގާފައިވާ ބައެއް ފޮޓޯތައް އައި ފިލްމްސްއިން ވަނީ އާންމުކޮށްފައެވެ.\n"ނީނާ" ލިޔެފައިވަނީވެސް އިއްލެ އެވެ. މިފަހަރުވެސް ފިލްމުގެ ޕްރޮޑިއުސަރުންނަކީ އާސިމް އަލީ އަދި އަހުމަދު ވަހީދެވެ.\nއިއްލެގެ ފުރަތަމަ ފީޗާ ފިލްމް "ބަވަތި" ރިލީޒްކޮށްފައިވަނީ ސެޕްޓެންބަރު މަހުގެ ދެވަނަ ދުވަހު އެވެ. އެއީ ވިހި އަހަރު ދުވަހު އިއްލެ ކުރި އުންމީދު ހާސިލްކޮށްދިން ފަހުރުވެރި މަަސައްކަތެވެ.\n"ބަވަތި" ވެގެންގޮސްފައިވަނީ މިއަހަރު ސްކްރީނަށް އައި އެންމެ މޮޅު އެއް ފިލްމަށެވެ. ދިވެހި ފިލްމަށް ލޯބިކުރާ ގިނަ ބައެއްގެ ނަޒަރުގައި "ބަވަތި" އެއީ މިފަހުން އޮލިންޕަހުގައި ދެއްކި އެންމެ މޮޅު ފިލްމެވެ. ފިލްމުގެ ވާހަކަ ގެނެސްދީފައިވާ ގޮތާއި، ތަރިންގެ އެކްޓިން އަދި ވީޑިއޯ މަސައްކަތާއި، އެޑިޓިން އަދި ފިލްމުގައި ބޭނުންކޮށްފައިވާ ސްޕެޝަލް އިފެކްޓްތަކަށް ގިނަ ބަޔަކު ވަރަށް ބޮޑަށް ތައުރީފު ކުރިއެވެ.


ޝާކިއްޓޭ (ކ) އާއި އޭނާގެ ދަރިފުޅު، ލައިޕްޒިގް ޔުނިވަސިޓީގެ އިންޓަނޭޝަނަލް ކޯޗިން ކޯހުގެ އެމްބަސެޑަރަކަށް ޝާކިއްޓޭ ވަނީ ހަމަޖައްސާފަ ---\nޖަރުމަންގެ ލައިޕްޒިގް ޔުނިވަސިޓީގެ އިންޓަނޭޝަނަލް ކޯޗިން ކޯހުގެ އެމްބަސެޑަރަކަށް ގައުމީ ފުޓްބޯޅަ ޓީމުގެ ކުރީގެ އެސިސްޓެންޓް ކޯޗް އަހްމަދު ޝާކިރު (ޝާކިއްޓޭ) ހަމަޖައްސައިފި އެވެ.\nއޮލިމްޕިކް ކޮމިޓީގެ ސްކޮލާޝިޕެއްގެ ދަށުން، ކުލަބު އީގަލްސްގެ ޔޫތު ޓީމުގެ ކުރީގެ ހެޑް ކޯޗް ޝާކިއްޓޭ ވަނީ ފުޓްބޯޅަ ޑިޕްލޮމާ ހަދާފަ އެވެ. އެ ކޯހުގެ ބައެއްގެ ގޮތުގައި ޝާކިއްޓޭ ވަނީ ޖަރުމަންގެ ފުޓްބޯލް އެސޯސިއޭޝަން (ޑީއެފްބީ) އޭ ލައިސެންސް ކެޓަގަރީގެ ކޯޗިން ކޯސް ފުރިހަމަ ކޮށްފަ އެވެ.\nއަވަސް އާ ވާހަކަ ދައްކަމުން ޝާކިއްޓޭ ބުނީ، ލައިޕްޒިގް ޔުނިވަސިޓީގެ އިންޓަނޭޝަނަލް ކޯޗިން ކޯހުގެ އެމްބަސެޑަރަކަށް ވުމަށް ޔުނިވަސިޓީގެ ފަރާތުން އޭނާ ހުށަހަޅާފައިވާ ކަމަށެވެ. އެއް އަހަރު ދުވަހުގެ މުއްދަތަށް ލައިޕްޒިގް ޔުނިވަސިޓީގެ އެމްބަސެޑަރަކަށް ވުމަށް ހުށަހަޅާފައިވާ ފުރުސަތު އޭނާ ގަބޫލު ކޮށްފައިވާ ކަމަށެވެ.\n"ލައިޕްޒިގް ޔުނިވަސިޓީގެ ފުޓްބޯލް ޑިޕްލޮމާ ކޯސް ޕްރަމޯތް ކުރުމަށް އެ ކޯސް ފުރިހަމަ ކުރި ޔުނިވަސިޓީގެ ދަރިވަރުންނަށް ޔުނިވަސިޓީން ފުރުސަތު ދޭ އެމްބަސެޑަރުންނަށް ވުމަށް އެގޮތުން ކުރިއަށް އަހަރަށް އަހަންނަށް އެ ފުރުސަތު ދިނީ، އަހަރެން ވަނީ އެފުރުސަތު އެޓްސެޕްޓް ކޮށްފަ،" ޝާކިއްޓޭ ވާހަކަ ދެއްކި އެވެ. "އިތުރު ދިވެހިން ލައިޕްޒިގް ޔުނިވަސިޓީގެ އެ ޕްރޮގްރާމްގެ ފުރުސަތު ހޯދުމަކީ އަހަރެން ދެކެން ބޭނުންވާ ކަމެއް."\nލައިޕްޒިގް ޔުނިވަސިޓީގެ އެމްބަސެޑަރަކަށް ޝާކިއްޓޭ ހަމަޖެއްސިކަން އިއުލާން ކުރީ އޮލިމްޕިކް ކޮމިޓީންނެވެ. އޮލިމްޕިކް ކޮމިޓީން ބުނީ، ޝާކިއްތޭ އެ ޔުނިވަސިތީގެ އެމްބަސެޑަރެއްގެ ގޮތުގައި ހަމަޖެއްސުމުން ރާއްޖެ އާއި އެ ޔުނިވަސިޓީ އާދެމެދު އޮންނަ ގުޅުން އިތުރަށް ރަނގަޅުވެގެންދާނެ ކަމަށެވެ. އަދި އިތުރު ދިވެހިން އެ ޔުނިވަސިޓީގެ ފުރުސަތު ލިބުމުގައި އެމްބަސެޑަރެއްގެ ހައިސިއްޔަތުން ޝާކީޓޭގެ ދައުރު ފެނިގެންދާނެ ކަމަށްވެސް އޮލިމްޕިކް ކޮމިޓީން ބުންޏެވެ.\nކުރިން ޒުވާން ގައުމީ ޓީމުތަކުގެ ހެޑް ކޯޗުކަން ކޮށްފައިވާ ޝާކިއްޓޭ އަކީ ޔޫތު ފުޓްބޯޅަ މުބާރާތް މިލްކު ކުރި ހަމައެކަނި ކޯޗެވެ. އޭނާ މިހާރު މަސައްކަތް ކުރަމުން ދަނީ އެފްއޭއެމްގެ ޓެކްނިކަލް ޑިޕާޓްމެންޓްގަ އެވެ.\nނާދުގެ ކޮންޓްރެކްޓް ސަސްއިން އުވާލައިފި\nޔޫވީގެ ވަގުތީ ކޯޗަކަށް ސާންތީ\nސިންތެޓިކް ޓްރެކުން ފާޅުވި އުފާ


Suhana Ge Loabiveriya7Kamakah Samaalukan Dheyn Jeheyne Kamah Shah Bunefi - Vaguthu\nބޮލީވުޑުގެ ކިންގް ޚާން ޝާހުރުކް ޚާނަކީ އެކްޓު ކުރުމުގައި އެންމެ ފުންނާބު އުސް އެއް ފަންނާނެވެ. ހަމައެފަދައިން ޝާހުރުކް ޚާނަކީ އޭނާގެ ތިން ދަރިންނަށް ލާމަސީލު ބައްޕައެކެވެ.\nދަރިންގެ ކަންތައްތަކުގައި ޝާހުރުކް ޚާނަކީ ވަރަށް ފަރުވާތެރި މީހެކެވެ. ވަކީން ހާއްސަކޮށް ޝާހުގެ ހުރި ހަމައެކަނި އަންހެން ދަރިފުޅު ސުހާނާގެ ކަންތައްތަކަކީ އޭނާ ވަރަށް ގާތުން ބަލައި ކަންތައްތަކެވެ.\nއެންޑީޓީވީއަށް ދިން ކުރިން ދިން އިންޓަވިއުއެއްގައި ޝާހުގެ ދަރިފުޅު ސުހާނާއާއި ލޯބީގެ ގޮތުން ގުޅެން ބޭނުންވާ މީހެއް ނަމަ7ކަމަކަށް ސަމާލުކަން ދޭން ޖެހޭނެ ކަމަށް ބުނެފައިވެއެވެ. ސުހާނާ މީހަކާއި ރައްޓެހިވުމަށްފަހު އޭނާ ގާތު ހުއްދަ ހޯދުމަށް އަހައިިފިނަމަ ނޫނެކޭ ބުނަން އޭނާއަށް އުދަނގޫވާނެތީ ކުރިން އެކަމަށް ފިޔަވަޅު އެޅުމުގެ ގޮތުން ހަތް ގަވާއިދެއް ވަނީ ހަދައިފައެވެ.\nޝާަހުގެ މި ގަވާއިދުތައް ކިޔުމަށްފަހު މީހުން އޭނާ ސީރިއަސްކޮށް ބަލައިގަތުމަށް ވެސް ބުނެފައިވެއެވެ. ނަމަވެސް މިކަން މިއީ މަޖާކަމަކަށް ވި ނަމަވެސް ބައްޕައެއްގެ ހައިސިއްޔަތުން ހަދާފައިވާ ގަވާއިދެއް ކަމަށް ވެސް ބުނެފައިވެއެވެ.\nސުހާނާއާއި ލޯބީގެ ގޮތުން ގުޅޭ މީހަކު އެންމެ ފުރަތަމަ ކަމަކަށް ވެސް ވަޒީފާއަކަށް ދާންވާނެއެެވެ. ދެވަނަ ކަމަކަށް ޝާހު ފާހަގަ ކޮށްފައިވަނީ އެމީހަކާއި މެދު ޝާހު ހިތްހަމަނުޖެހޭނެކަން ވެސް އެނގެން ޖެހޭނެ ކަމަށެވެ. ތިންވަނަ ކަމަކީ އެދެމީހުންގެ ހުރިހާ ކަމެއް ވެސް ވަރަށް ގާތުން ބަލާނެ ކަމެވެ. ހަތަރުވަނަ ކަމަކީ ސުހާނާއަކީ ޝާހުގެ ޕްރިންސަސް ކަމަށާއި އެމީހެއްގެ އަޅެއް ނޫންކަން ގަބޫލުކުރަން ޖެހޭނެ ކަމެވެ. ފަސްވަނަ ކަމަކީ ވަކީލެއް ހޯދައިފައި ބެހެއްޓުމަކީ މުހިއްމު ކަމެއް ކަމަށެވެ. ހަވަނަ ކަމަކީ ޝާހު ޖަލަށް ދާން ޖެހިދާނެ ކަމަށް ބިރުނުގަންނަކަން ހަނދާނުގައި ބެހެއްޓުމެވެ. އެންމެ ފަހު ކަމެއްގެ ގޮތުގައި ޝާހު ފާހަގަކޮށްފައިވަނީ ސުހާނާއަށް ދޭ ކޮންމެ ދެރައެއް އެމީހަކަށް ދޭނެކަން ހަނދާން ބެހެއްޓުމެވެ.\nޝާހުގެ އަންހެން ދަރިފުޅު ސުހާނާއަށް އިއްޔެ ވަނީ 22 އަހަރު ފުރިފައެވެ.\nއަފިރިން ސަލާން ޝާހު ތޯ ތިޔެއި އިނދަގަން\nމެއި 23, 2021 23:05\nއައްޑޫ ކުޑަ ބައްޑާއެއް.\nހޭބަލިވެގެން ތިއުޅެނީ އެއީ އޭނަގެ ދަރިފުޅޭ.\nމިއީ ރަނގަޅު ގައިޑްލައިންތަކެއް. ހަރުކަށި ފިކުރުގެ ބައެއް އަލާމާތް އެބަހުރި އެކަމަކު.\nމެއި 23, 2021 20:35\nކަލޭގެ އަންހެން ދަރިއެނަމަވެސް ތިޔަހާ ޝަރުތު ގިނަކޮށްގެން ތިޔަ އަންހެން ދަރިއާ އިންނާނެ މީހަކު ވާނެބާ ؟އަންހެންދަރީގެ ހަބަލާލާފަ ކަޓުވާލާނީ ކަންނޭގެ !\nމެއި 23, 2021 21:46\nމެއި 24, 2021 07:37\nމެއި 24, 2021 15:00\nސާހޫ މަބޭނުންވަނީ އިންނަން ވަލީ ބޭނުން ވަނީ.\nމެއި 24, 2021 22:55


Dr. Shainy ge Siyaasi Odi Fassiya ah Dhuvvan fesheeba? | Atoll News\nޑރ. ޝައިނީގެ ސިޔާސީ އޮޑި ފައްސިޔައަށް ދުއްވަން ފެށީބާ؟\nޝާއިޢުކުރީ: މުޙައްމަދު އަފްރާޙް މެއި 31, 2021, 08:13\nކުރީގެ ރައީސް ޢަބްދުﷲ ޔާމީން ޢަބްދުލްޤައްޔޫމުގެ ސަރުކާރުގައި އެންމެ ނަގާކިޔާފައި އުޅުއްވި އެއްބޭފުޅަކީ ފިޝަރީޒް މިނިސްޓަރ ޑރ. މުޙައްމަދު ޝައިނީ އެވެ.\nރައީސް ޔާމީން އާއި އަނބިކަނބަލުން މެޑަމް ފާތުމަތު އިބްރާހީމް ގެ ވެސް އަރިސް ބޭފުޅެއްގެ ގޮތުގައި ހުންނެވި ޑރ. ޝައިނީ އަކީ ހުރިހައި ޕާޓީތަކެއް ބައިވެރިވި “ޕާޓީ ޓޯކްސް” ގައި ވެސް އެންމެ އިސް ސަފުގައި ހުންނެވި ފަރާތެވެ.\nއެހެންކަމުން ރައީސް ޔާމީންގެ އަރިހުގައި ތިއްބެވި އެންމެން އެކަހެރިވިޔަސް ޑރ. ޝައިނީ އެކަހެރިވެވަޑައިގަންނަވަފާނޭ ކަމަށް ނުވަތަ ރައީސް ޔާމީނާއިދެކޮޅަށް ބަހެއް ބުނެފާނެ ކަމަށް ގިނަ މީހުން ހީވެސް ނުކުރާނެ އެވެ.\nޚާއްސަކޮށް ރިޔާސީ ލޯންޖުކޮޅުގައި އެއްޗެއް ގޮވި ހާދިސާގައި މެޑަމް ފާތުންއަށް އެންމެބޮޑަށް އެހީތެރިވެދެއްވި އެއްބޭފުޅަކީ ވެސް ޑރ. ޝައިނީ އެވެ.\nއެހެންނަމަވެސް ޑރ. ޝައިނީގެ ވަރަށް ބޮޑު ފާޑު ވިދާޅުވުމެއް މިވަނީ ރައީސް ޔާމީނަށް އަމާޒު ކުރައްވާފަ އެވެ.\nޑރ. ޝައިނީ މިހާރުވިދާޅުވަނީ ނުވަތަ އެމަނިކުފާނު ވިދާޅުވިކަމަށް ނޫސްތަކުގެ ފަލަ ސުރުޚީން ޖާގަ ހޯދާފައިވަނީ ރައީސް ޔާމީންގެ ވެރިކަމުގައި ކެބިނެޓް މިނިސްޓަރަކަށް ހުންނަވައިގެންވެސް އެއްވެސް ތަނަވަސްކަމެއް ނުލިބުނުކަމަށް ވިދާޅުވާ ކަމަށެވެ.\n“ރައީސް ޔާމީންގެ ވެރިކަމުގެ ދުވަސް ވަރުގައި ކެބިނެޓް ވަޒީރަކަށްވީތީ ވީ އެއްވެސް ފައިދާއެއް ނެތް. ވެރިކަން ނިމުނުއިރުވެސް ހުރީ ހުސްއަތާ” ކަމަށް ޑރ. ޝައިނީ ވިދާޅުވެފައިވާ ކަމަށް ނޫސްތަކުގައި ވަނީ ބުނެފަ އެވެ.\nޑރ. ޝައިނީގެ އޯޑިއޯއެއް ނުކުމެފައިވާ ކަަމަށް ބުނެފައިވާ އިރު، އޭނާ ކެބިނެޓްގައި ބަހައްޓަން މަޖުބޫރުވީ ބޭރު ގައުމުތަކާއި ސިޔާސީ ފަރާތްތަކާ އެކު ސަރުކާރުން ކުރި ހުރިހާ މަޝްވަރާއެއްގައި އިސްކޮށް އޭނާ ހުންނެވުމުން ކަމަށް ވެސް ބުނެފައި ވެއެވެ.\nމީގެ އިތުރުން ކެބިނެޓްގައި ހުންނަވައިގެން އެއްވެސް ފައިދާއެއް ރައީސް ޔާމީންގެ ފަރާތްޕުޅުން ލިބިފައިނުވުމުން، ވެރިކަން ވައްޓާލަންވެސް މަސައްކަތް ކުރެއްވިކަމަށް ޑރ. ޝައިނީ އެ އޯޑިއޯ ގައި ބުނެފައިވާ ކަމަށް ވެސް ނޫސްތަކުގައި ބުނެއެވެ.\n“ރާއްޖޭގެ ތާރީޚުގައި ކެބިނެޓަށް އެންމެ އިހާނެތިކޮށް ކަންތައް ކުރެއްވި ބޭފުޅަކަށް ޔާމީން ވާނެ. ކެބިނެޓުގައި އޭރު ތިއްބެވި ބޭފުޅުންނަށް ލިބިވަޑައިގަތީ އަދި ދެއްވީ ކޯއްޗެއްތޯ ޝައިނީ އެ އޯޑިގައި ސުވާލުކުރައްވާ.” ނޫސްތަކުގައި ވެއެވެ.\nއެމްއެމްޕީއާރުސީގެ ޚިޔާނާތުގެ ފައިސާއާއި ގުޅޭގޮތުންވެސް ޑރ. ޝައިނީ ވާހަކަ ދައްކަވާފައިވާ ކަމަށާއި މިއޯޑިއޯގައި އޭނާ ވިދާޅުވެފައިވަނީ މިމައްސަލަ ބަލަންކެރޭނެ އެއްވެސް ސަރުކާރެއް ނާންނާނެ ކަމަށް ވެސް ވަނީ ބުނެފަ އެވެ.\nއެފައިސާގައި އެންމެ ގިނައިން ޖެހިފައިވަނީ މިސަރުކާރުގެ އިސްބޭފުޅުންކަމަށް ޑރ. ޝައިނީ ވިދާޅުވެފައިވާ ކަމަށް ނޫސްތަކުގައި ބުނެފައިވާ އިރު، ޑރ. ޝައިނީ އަކީ ޚިޔާނާތުގެ ތުހުމަތު ކުރެވޭ މީހުންގެ ތެރޭގައި ވެސް ހިމެނޭ ފަރާތެކެވެ.\nވަޒީރަކަށް ހުންނަވައި ނާޖައިޒް ގޮތުގައި ގިނަ މަންފާތަކެއް ޑރ. ޝައިނީ ބޭނުންފުޅުވިނަަމަވެސް އޭގައިން އެއްވެސް ކަމަކަށް ރައީސް ޔާމީން އެއްބާރުލުން ނުދެއްވުމުން ޑރ. ޝައިނީ ވަރަށް ބޮޑަށް ނުރުހުން ފާޅު ކުރައްވާފައިވާ ކަމަށް ވެސް ނޫސްތަކުގައި ވެއެވެ.\nއެހެންކަމުން މިހާރުއުފެދޭ ސުވާލަކީ އޭރު ނުލިބުނު މަންފާއެއް މިހާރު ހޯއްދަވަން އުޅެނީ ތޯ އެވެ. ނޫނީ އެމްއެމްޕީއާރްސީގެ ޚިޔާނާތުގެ ލިސްޓުގައި ހިމެނިވަޑައިގަންނަވާތީ އެކަމުން އެކަހެރިވެވަޑައިގަންނަވަން މަސައްކަތް ކުރައްވަނީތޯ އެވެ.\nސިޔާސީ ގިނަ މީހުންނަކީ އެބޭފުޅުންގެ “ސިޔާސީ އޮޑި” އަބަދު ވެސް ފައްސިޔައަށް ދުއްވާ ފަރާތްތަކެވެ. އެފަދަ ކިތަންމެ “ސިޔާސީ އޮޑިއެއް” ރާއްޖެއިން ފެނިފައިވެސް އެބަހުއްޓެވެ.


ހަ ރަށެއްގެ ސްކޫލުތަގައި މަލްޓި ޕަރޕަސް ހޯލް ހަދަން ބަޔަކާއި ހަވާލުކުރައްވައިފި ހަ ރަށެއްގެ ސްކޫލުތަގައި މަލްޓި ޕަރޕަސް ހޯލް ހަދަން ބަޔަކާއި ހަވާލުކުރައްވައިފި\nހަ ރަށެއްގެ ސްކޫލުތަގައި މަލްޓި ޕަރޕަސް ހޯލް ހަދަން ބަޔަކާއި ހަވާލުކުރައްވައިފި\nހަ ރަށެއްގެ ސްކޫލުތަގައި މަލްޓި ޕަރޕަސް ހޯލް ހެދުމަށް އެޑިއުކޭޝަން މިނިސްޓްރީން ބަޔަކާއި ހަވާލުކުރައްވައިފިއެވެ.\nއެޑިއުކޭޝަން މިނިސްޓްރީން މަސައްކަތް ހަވާލުކުރައްވާފައިވަނީ ރ.އަލިފުށި، ވ.އަތޮޅު ތައުލީމީ މަރުކަޒު، ތ.ގުރައިދޫ، ރ.އުނގޫފާރު، ޅ.ކުރެންދޫ، ވ.ކެޔޮދޫ ސްކޫލުގައި ދެ ފަންގިފިލާގެ މަލްޓި ޕަރޕަސް ހޯލް އެޅުމަށެވެ. މިމަޝްރޫޢުގެ މަސައްކަތް ޙަވާލުކޮށްފައިވަނީ ވޯޓަރ ޕަރކް މޯލްޑިވްސް ޕްރައިވެޓް ލިމިޓެޑާ\nމި ހަ ރަށުގައި މަލްޓި ޕަރޕަސް ހޯލް އެޅުމަށް ސަރުކާރުގެ ޕީއެސްއައިޕީ ބަޖެޓުން ތިރީސް ނުވަ މިލިއަން ހަތަރުސަތޭކަ އަށްޑިހަ ނުވަ ހާސް ރުފިޔާ ޚަރަދުކުރުމަށްވަނީ ހަމަޖެހިފައެވެ.\nމި އެއްބަސްވުމުގައި މިނިސްޓްރީ އޮފް އެޑިއުކޭޝަންގެ ފަރާތުން ސޮއިކުރެއްވީ މިނިސްޓްރީގެ ސްޓޭޓް މިނިސްޓަރ އަޙްމަދު ރިޔާޒެވެ. ވޯޓަރ ޕާކް މޯލްޑިވްސް ޕްރައިވެޓް ލިމިޓެޑްގެ ފަރާތުން ސޮއިކުރެއްވީ އެކުންފުނީގެ މެނޭޖަރ އަޙްމަދު އަފްރާހެވެ. މަލްޓި ޕަރޕަސް ހޯލް އިމާރާތްކުރަނީ އެންމެ ޒަމާނީ ވަސީލަތްތަކާއިއެކު ދެ ފަންގިފިލާއަށެވެ. އެޑިއުކޭޝަން މިނިސްޓްރީގެ ސްޓޭޓް މިނިސްޓަރ އަޙްމަދު ރިޔާޒް ވިދާޅުވީ މަލްޓި ޕަރޕަސް ހޯލްގެ މަސައްކަތް 2020ވަނަ އަހަރުގެ މަރޗްމަހަށް ނިންމައި ބޭނުންކުރަން ފަށާނެކަމަށެވެ.\nމިނިސްޓްރީއިން އިއްޔެވެސްވަނީ ހދ.ނެއްލައިދޫ ސްކޫލްގައި ދެ ކްލާސްރޫމް ހެދުމާއި އއ.ތޮއްޑުއާއި ރ.ހުޅުދުއްފާރުގައިވެސް މަލްޓި ޕަރޕަސް ހޯލް ހެދުމަށް ބަޔަކާ ހަވާލުކޮށްފައެވެ. މިނިސްޓްރީންދަނީ ޕީއެސްއައިޕީ ބަޖެޓުގައި ހިމަނާފައިވާ ސްކޫލްތަކުގެ ޢުމްރާނީ މަޝްރޫޢުތައް ކޮންޓްރެކްޓަރުންނާއި ހަވާލުކުރަމުންނެވެ.


ސެކިއުރިޓީ ބަލަހައްޓައިދޭނެ ފަރާތެއް ހޯދުން4- R. Fainu Council\nސެކިއުރިޓީ ބަލަހައްޓައިދޭނެ ފަރާތެއް ހޯދުން 4\nފައިނު ކައުންސިލް އިދާރާ 9:03 PM އިޢުލާން\nމިއިދާރާގެ ސެކިއުރިޓީ ބަލަހައްޓައިދޭނެ ފަރާތެއް ހޯދުމަށްކުރި ނަމްބަރ (IUL)311/311/2019/17 (19 ފެބުރުއަރީ 2019) ގެ އިޢުލާނާއިގުޅިގެން މަޢުލޫމާތު ސާފުކުރުމަށް އެއްވެސް ފަރާތަކުން ޙާޟިރުވެފައިނުވާތީ އެއިޢުލާނު ބާޠިލްކޮށް މިހިނގާ 2019 ވަނަ އަހަރުގެ ނިޔަލަށް މިއިދާރާގެ ސެކިއުރިޓީ ބަލަހައްޓައިދޭނެ ފަރާތެއް ހޯދުމަށް ބޭނުންވެއްޖެއެވެ.\nވީމާ ސެކިއުރިޓީ ބެލެހެއްޓުމަށް ޝައުގުވެރިވާ ފަރާތްތަކުން 23 މެއި 2019 ވާ ބުރާސްފަތި ދުވަހުގެ 11:00 އަށް މިއިދާރާއަށް ވަޑައިގެން މަޢުލޫމާތު ސާފުކުރެއްވުމަށްފަހު 27 މެއި 2019 ވާ ހޯމަ ދުވަހުގެ 11:00 އަށް މިއިދާރާއަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ. މަޢުލޫމާތު ސާފުނުކުރައްވާ ފަރާތްތަކުން ހުށަހަޅުއްވާ އަންދާސީ ހިސާބު ބަލައިނުގަނެވޭނެ ވާހަކަ ދެންނެވީމެވެ. އަދި އެހެން ފަރާތެއްގެ ބަދަލުގައި ވަޑައިގަންނަވާނަމަ އެކަން އެނގޭނެ ލިޔުމެއް ގެންނަންވާނެއެވެ. މިކަމަށް އެދި ކުރިމަތިލެވޭނީ ދިވެހިރާއްޖޭގެ ވިޔަފާރި ޤާނޫނު (18/2014) ގެ ދަށުން ރަޖިސްޓަރީ ކުރެވިފައިވާ ކުންފުނިތަކަށާއި، އަމިއްލަ ފަރުދުންގެ ވިޔަފާރި ޤާނޫނު (19/2014)ގެ ދަށުން ރަޖިސްޓަރީވެފައިވާ ފަރާތްތަކަށެވެ. މިކަމާއި ގުޅޭގޮތުން އިތުރު މަޢުލޫމާތު ސާފުކުރެއްވުމަށް ބޭނުންފުޅުވާނަމަ ރަސްމީގަޑިގައި 6580072 ނަމްބަރ ފޯނަށް ގުޅުއްވުން އެދެމެވެ.\nތާރީޚް ހ: 15 ރަމަޟާން 1440 ތާރީޚް މ: 20 މެއި 2019\nސެކިއުރިޓީ ބަލަހައްޓައިދޭނެ ފަރާތެއް ހޯދުން4Reviewed by ފައިނު ކައުންސިލް އިދާރާ on 9:03 PM Rating: 5


Ayushmann ah biographical drama eh | Mihaaru\nއަޔޫޝްމަން އަށް ބައޮގްރަފިކަލް ޑްރާމާއެއް\n11 ޖޫން 2021 - 08:21\nބޮލީވުޑްގެ މިހާރު އެންމެ ހުނަރު އެކްޓަރުންގެ ތެރޭގައި ހިމެނޭ އަޔޫޝްމަން ކްރާނާ ބައޮގްރަފިކަލް ޑްރާމާއަކަށް ސޮއިކޮށްފައިވާ ކަމަށް ރިޕޯޓްތައް ބުނެފި އެވެ.\nތަފާތު ކޮންޓެންޓްތަކަށް ހަދާ ފިލްމުތައް ކުޅެން މަޝްހޫރު އެކްޓަރު ސޮއިކުރި ބައޮޕިކަކީ މިދިޔަ މަހުގެ 28 ގައި އިއުލާންކުރި ޑައިރެކްޓަރު/އެކްޓަރު މަހޭޝް މަންޖްރޭކަރް ހަދާ ބޮޑު ފިލްމު "ސަވަންތުރާ ވީރު ސަވަރްކަރް" އެވެ.\nނަވާރަ ވަނަ ގަރުނުގައި ފާހަގަކޮށްލެވުނު އިންޑިއާގެ ވަރުގަދަ ސިޔާސީ ޝަހުސިއްޔަތު ވިނާޔަކް ދަމޯދަރް ސަވަރްކަރްގެ ވާހަކަ ކިޔައިދޭ މި ފިލްމަކީ ސަންދީޕް ސިންގް ޕްރޮޑިއުސްކުރާ ފިލްމެކެވެ. "ސަވަންތުރާ ވީރު ސަވަރްކަރް" އަކީ މަހޭޝް އާއި ރިޝީ ވިރްމާނީގެ ސްކްރީންޕްލޭއަކަށް ހަދާ ފިލްމެކެވެ. މަހޭޝް އަކީ ސަލްމާން ޚާންގެ ކުރިއަށް އޮތް ފިލްމު "އަންތިމް: ދަ ފައިނަލް ޓުރުތު" ގެ ޑައިރެކްޓަރެވެ.\n"ސަވަންތުރާ ވީރު ސަވަރްކަރް" ގެ ފަަސްޓްލުކް ޕޯސްޓަރު ވެސް މެއި މަހުގެ 28 ގައި ދައްކާލާފައިވާ އިރު، މި ފިލްމަކީ އަޔޫޝްމަން ކުޅޭނެ ފުރަތަމަ ބައޮޕިކެވެ.\nބޮލީވުޑް ހަންގާމާ އިން ބުނި ގޮތުގައި ބޮޑު ބަޖެޓަކުން ހަދާ ބިޔަ ފިލްމުގެ ޓައިޓްލް ރޯލް އަޔޫޝްމަނަށް ހުށަހެޅުމުގެ ކުރިން ރާޖްކުމާރު ރާއޯއާ ވެސް ވާހަކަ ދެއްކި އެވެ. އެކަމަކު އޭނާގެ ޝެޑިއުލް މި ވަގުތު ވަރަށް ތާށިކޮށް ހުރުމާ އެކު ފިލްމުގެ ޓީމުން މަސައްކަތް ތާވަލުކުރާ ދަނޑިވަޅަށް ވަގުތު ނުދެވޭނެތީ އަޔޫޝްމަން ފިލްމަށް ނެގީ އެވެ.\nއެކަމަކު އެކަން އަދި ރަސްމީކޮށް އިއުލާނެއް ނުކުރެ އެވެ.\nދެހާސް އަށާރައިގެ "އަންދާދުން" ކުޅެގެން ނެޝަނަލް އެވޯޑް ވެސް ހޯދާފައިވާ އަޔޫޝްމަން މިހާރު އަންނަނީ "ޑޮކްޓަރު ޖީ" ގެ ޝޫޓިން ފަށަން ތައްޔާރުވަމުންނެވެ. އޭނާގެ އަތުގައި މިހާރު ވެސް ޝޫޓިން ނިންމާފައި އޮތް ދެ ފިލްމެއް އެބައޮތެވެ. އެއީ އަނޫބަވް ސިންހާގެ "އަނޭކް" އާއި އަބީޝެކް ކަޕޫރްގެ "ޗަންދީގަޅް ކަރޭ އާޝިގީ" އެވެ.\nރިޕޯޓްތައް ބުނާ ގޮތުން 36 އަހަރުގެ އެކްޓަރުގެ އަތުގައި "ޕިއާނޯ" ކިޔާ ފިލްމެއް ވެސް އެބައޮތެވެ.\nއަޔޫޝްމަންގެ އެންމެ ފަހުގެ ފިލްމުތަކަކީ މިދިޔަ އަހަރުގެ "ގުލާބޯ ސިތާބޯ" އާއި "ޝުބް މަންގަލް ޒާދާ ސާވްދާން" އެވެ.


Dua kuranikoh Mahloof ge bappa aa ithuru bayaku hayyarukoffi | Mihaaru\nއިދިކޮޅު ފަރާތްތަކުން މިއަދު ކުރި ދުއާ އަށް ފުލުހުން ހުރަސް އަޅައި ބަޔަކު ހައްޔަރު ކުރަނީ.-- ފޮޓޯ: އިބްރާހިމް ވަހީދު\nދުއާ ކުރަނިކޮށް މަހުލޫފްގެ ބައްޕަ އާއި އިތުރު ބަޔަކު ހައްޔަރުކޮށްފި\n29 ޖުލައި 2016 - 14:34 70 comments\nމިއަދުގެ ހުކުރު ނަމާދަށް ފަހު ސަރުކާރާ ދެކޮޅަށް ދުއާ ކުރަމުން ދަނިކޮށް، އިދިކޮޅު މެމްބަރު އަހުމަދު މަހުލޫފްގެ ބައްޕަ އާއި އިތުރު ބަޔަކު ހައްޔަރުކޮށްފި އެވެ.\nފުލުހުންގެ ތަރުޖަމާނަކު ވިދާޅުވި ގޮތުގައި އިސްލާމީ މަރުކަޒު ސަރަހައްދުން ބަޔަކު ވަނީ ހައްޔަރުކޮށްފަ އެވެ. އެކަމަކު، އެއީ ކިތައް މީހުން ކަމެއް ފުލުހުން ނުބުނެ އެވެ.\nމަންޒަރު ދުށް މީހަކު ބުނި ގޮތުގައި ޖަލަށް ލާފައިވާ ގަލޮޅު ދެކުނު ދާއިރާގެ މެމްބަރު މަހުލޫފްގެ ބައްޕައާ އެކު ޖުމްލަ ހަތް މީހަކު ފުލުހުން ހައްޔަރު ކުރި އެވެ.\nއިސްލާމީ މަރުކަޒު ސަރަހައްދުގައި ސަރުކާރާ ދެކޮޅު ފަރާތްތަކުން ދުއާ ކުރަން ފެށުމާ އެކު އެކަން ކުރިއަށް ނުގެންދެވޭނެ ކަމަށް ބުނެ ފުލުހުން މިއަދު ވެސް ވަނީ ހުއްޓުވާފަ އެވެ. ފުލުހުން ބުނަނީ އެކަން ހުއްޓުވަނީ ސިޔާސީ ހަރަކާތެއް ވީމާ ކަމަށެވެ.\nމިދިޔަ ހުކުރު ދުވަހު ވެސް ދުއާ ކުރަމުން ދަނިކޮށް، މަޝްހޫރު ފުޓްބޯޅަ ކުޅުންތެރިޔާ އަސްއަދު އަލީ (އަޑުބަރޭ) އާއި އިތުރު ދެ މީހަކު ހައްޔަރު ކުރި އެވެ. އެކަމަކު، އެ އެންމެން ވެސް ކޯޓުން ވަނީ ދޫކޮށްލާފަ އެވެ.\nހުކުރު ނަމާދަށް ފަހު އިސްލާމީ މަރުކަޒު ސަރަަހައްދުގައި ދުއާކުރަން ފެށީ ކުރީގެ ރައީސް މުހައްމަދު ނަޝީދަށް 13 އަހަރުގެ ޖަލު ހުކުމެއް އިއްވި ފަހުންނެވެ. އޭގެ ފަހުން، ވެރިކަން ބަދަލުކޮށް ދެއްވުމަށް އެދި ކޮންމެ ހަފުތާ އަކު ވެސް ދުއާ ކުރެ އެވެ.\nއިތުރު ލިޔުންތައް އިދިކޮޅު ފަރާތްތައް ޕޮލިސް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު


Ebbayaku Aneh Bayakah Eheetherivumuge Maiyykan - Vaguthu\nއެއްބަޔަކު އަނެއްބަޔަކަށް އެހީތެރިވުމުގެ މާތްކަން\nالحمدلله رب العالمين. والصلاة والسلام على أشرف الأنبياء والمرسلين وبعد:\nއިސްލާމްދީނަކީ ﷲ ސުބުޙާނަހޫ ވަތަޢާލާ އެންމެ ފަހުން އެއިލާހުގެ އަޅާ އަދި ރަސޫލާ މުޙައްމަދު ޞައްލަﷲ ޢަލައިހި ވަސައްލަމައަށް ބާވާލެއްވި ޤިޔަމާތާއި ޖެހެންދެން އޮންނާނެ ޝަރީޢަތެވެ. އިސްލާމްދީނުގެ އެންމެ ފުރިހަމަކަމަކީ އެދީނަކީ ހުރިހާ ގޮތަކުންވެސް ފުރިހަމަދީނެކެވެ. އިޖުތިމާޢީ ގޮތުންނާއި އަޚުލާޤުގެ ގޮތުންނާއި ސިޔާސީ ގޮތުންނާއި މިލިޓަރީ ގޮތުންނާއި އަދި ދިރިއުޅުމަށް އުއްމަތަކަށް ބޭނުންވާނެ ހުރިހާ ދިމާއަކުން އިސްލާމްދީން ވަނީ ބާރުއަޅާފައެވެ. އެގޮތުން ފާހަގަ ކޮށްލެވޭ އެއްކަމަކީ އިސްލާމްދީނުގައި އެއްބަޔަކު އަނެއްބަޔަކަށް އެހީވުމަށް ބާރުއަޅުއްވާ މިންވަރެވެ.\nއެކަން ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވާ މި ޙަދީޘްބަސްފުޅުން އަޅުގަނޑުމެންނަށް އެނގިގެން ދެއެވެ.\n"وَمَنْ نَفَّسَ عَنْ أَخِيهِ كُرْبَةً مِنْ كُرَبِ الدُّنْيَا ، نَفَّسَ اللَّهُ عَنْهُ كُرْبَةً مِنْ كُرَبِ يَوْمِ الْقِيَامَةِ، وَإِنَّ اللَّهَ فِي عَوْنِ الْعَبْدِ مَادَامَ الْعَبْدُ فِي عَوْنِ أَخِيهِ" روا مسلم\nމާނައީ: "އަދި އެމީހެއްގެ އަޚާގެ ކިބައިން ދުނިޔެ މަތީގައި ދަތިކަމެއް ފިލުވައިދީފި މީހަކަށް، އެމީހަކަށް ޤިޔާމަތްދުވަހުން ޖެހޭ މުޞީބާތްތަކުގެ ތެރޭން މުޞީބާތެއް ﷲ ފިލުއްވައިދެއްވާހުއްޓެވެ. އަދި ހަމަކަށަވަރުން އެމީހެއްގެ އަޚާއަށް އެހީވުމުގެ މަތީގައި ހުންނަމީހާއަށް އެހީތެރިވޮޑިގަތުން މަތީގައި ﷲ ވޮޑިގެންވެއެވެ."\nއިސްލާމްދީނުގައި އެއްބަޔަކު އަނެއްބަޔަކަށް އެހީވުމަކީ އެދީނުގެ އެންމެ ރިވެތި އެއްސިފައެވެ. އެބައިމީހުންނަކީ އެއްހަށިގަނޑެއްފަދަ ބަޔެކެވެ. އެންމެ ދިމާއަކަށް ވޭން އެޅިކަމުގައިވިޔަސް މުޅި ހަށިގަނޑު އެކަމުގައި ހޭލާ ހުރެއެވެ. އަދި އެކަމުގެ ތަދު އިހުސާސްކުރެއެވެ. އެހެންކަމުން ހުރިހާ މީސްތަކުން ގުޅިގެން އެއްބަޔަކު އަނެއްބަޔަކު އެހީވުމަށް އިސްލާމްދީން ބާރުއަޅައެވެ.\n(أَحَبُّ النَّاسِ إِلَى اللهِ تَعَالَى أَنْفَعُهُمْ لِلنَّاسِ) رواه الطبراني و صححه الألباني.\nމާނައީ: "ﷲތަޢާލާއަށް އެންމެ ލޮބުވެތިވެގެންވަނީ މީސްތަކުންނަށް އެންމެ މަންފާބޮޑު މީހެކެވެ."\nއަދިވެސް އެތައް އެތައް ނައްޞުތަކެއްގައި މިކަމުގެ މައްޗަށް ބާރުއަޅުއްވާފައިވެއެވެ. މިއީ އަޅުގަނޑުމެންގެ މުޖުތަމައުން ފެންނަމުންދާ ރިވެތި ސިފައެއްކަމުގައި ފާހަގަކޮށްލަން ޖެހެއެވެ. އަދިވެސް މިސިފަ އަޅުގަނޑުމެން އިތުރުކޮށް އެއްބަޔަކު އަނެއްބަޔަކަށް އެހީތެރިވެ އިސްލާމްދީނުގެ ހެޔޮ މަގު ހިޔާރު ކުރާ ބަޔެއްކަމުގައި ވާން އެބަޖެހެއެވެ. އެހެނީ މިހުރިހާ ކަމެއްގެ ސަބަބުން މުޖުތަމަޢުގެ އުފާވެރިކަން އިތުރުވެ އެއްބަޔަކު އަނެއްބަޔަކަށް ލޯތްބާ އިޙުތިރާމް އިތުރުވެގެން ދަނެ ކަމީ ޝައްކެއްއޮތް ކަމެއްނޫނެވެ. އިސްލާމްދީނުގައި މިފަދަ ރިވެތި ޢަދަބުތައް ލައްވަވާފައިވަނީ އަޅުކަމެއްގެ ގޮތުގައެވެ. އެފަދަ ކަންކަން ކުރާ މީހުންނަށް ހެޔޮވެގެންވާ މަތިވެރި ސަވާބު ލިބިގެންވެއެވެ. ވީމާ މިފަދަ މަތިވެރި ރިވެތި ސިފަތަކުން ސިފަލިބިގަތުން ކީއްތޯއެވެ. މިކަމުގެ މައްޗަށް އަޅުގަނޑުމެން އެންމެންނަށް ހެޔޮ ތައުފީޤު ދެއްވާށިއެވެ.


Komandoo gondi mihaa muhinmuvee keevve?\nރައީސް ނަޝީދުާއި ގާސިމް އަދި ރައީސް ސޯލިހު: ކޮމަންޑޫ ދާއިރާގެ ކެމްޕޭންގައި ވަރަށް ބޮޑަށް ބައިވެރިވެ ވަޑައިގަތް\nނަވާރަ ވަނަ މަޖިލީހުގައި ސަރުކާރުގެ ސުޕަ މެޖޯރިޓީ އެބަ އޮތެވެ. މަޖިލީހުގެ 64 މެންބަރުން ނިސްބަތް ވަނީ ސަރުކާރު ހިންގާ މައި ޕާޓީ އެމްޑީޕީ އަށެވެ. ދެން ތިއްބެވި މެންބަރުންގެ ތެރެއިން ތިން ހަތަރު މެންބަރަކު ސަރުކާރު ކޯލިޝަންގައި އޮތް ޖުމްހޫރީ ޕާޓީއަށް ނިސްބަތް ވެއެވެ. ސަރުކާރާ އިދިކޮޅު ޕާޓީއަށް ނިސްބަތްވާ ތިއްބެވީ ނުވަ މެންބަރުންނެވެ. އަދި އަލަށް އުފެދުނު އެމްއެންޕީއަށް ނިސްބަތްވާ ތިން މެންބަރަކު ވެސް އެބަތިއްބެވެ. މަޖިލީހުގައި ޕާޓީތައް ތަމްސީލުވާ ގޮތަށް ބަލާއިރު އެހެން އެއްވެސް ޕާޓީއެއްގެ އެހީތެރިކަން ނުލިބުނަސް ސަރުކާރުން ބޭނުންވާ ކޮންމެ ކަމެއް ފަސޭހަ ކަމާއެކު ކޮށްލުމުގެ ބާރު އެމްޑީޕީއަށް އެބައޮތެވެ.\nނަމަވެސް ފެބްރުއަރީ ފަސްވަނަ ދުވަހު އޮންނަ ކޮމަންޑޫ ދާއިރާގެ ބައި-އިލެކްޝަންގެ ކެމްޕޭންގެ ފޯރި އޮތް ގޮތުން އުފެދޭ ސުވާލުތައް އެބަހުއްޓެވެ. އެއީ ކޮމަންޑޫ ދާއިރާގެ ގޮނޑި ހޯދުމަށް ސަރުކާރުން ކުރަމުންދާ މަސައްކަތުގެ ބޮޑު ކަމުންނެވެ. ކޮންމެ އަގެއް އަދާ ކޮށްގެން ނަމަވެސް އެ ގޮނޑި ހޯދަން ސަރުކާރުން ދަނީ މަސައްކަތް ކުރަމުންނެވެ. އެކަމަށްޓަކައި މިހާތަނަށް ވެސް ލައްކަ ގިނަ މަސައްކަތްތައް ކޮށްފި އެވެ. ލައްކަ ގިނަ ވައުދުތައް ވެސް ވެއްޖެ އެވެ.\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވަނީ ކޮމަންޑޫ ދާއިރާގެ ރަށްތަކަށް ވަޑައިގެން ގަދައަށް ކެމްޕޭން ކުރައްވާފަ އެވެ. ދެވަނަ ދަތުރެއްގައި ވަޑައިގަތުމަށް ތައްޔާރުވެވަޑައިގަންނަވަނިކޮށް އެކަމަށް ހުރަހަކަށްވީ އެމަނިކުފާނު ކޮވިޑަށް ޕޮޒިޓިވް ޕޮޒިޓިވްވުމެވެ. ބަލީން ފަސޭހަވެ ކުރިއަށް އޮތް ދުވަސްތަކުގައި އަލުން ކޮމަންޑޫ ދާއިރާއަށް ވަޑައިގެން ރައީސް ސޯލިހް އަދި ވެސް ކެންޕޭން ކުރެއްވުން ކައިފރި އެވެ.\nނައިބު ރައީސް ފައިސަލް ނަސީމް ވެސް އެ ދާއިރާގެ ރަށްތަކަށް ވަޑައިގެން ކެންޕެއިން ކުރެއްވި އެވެ. ސަރުކާރުގެ އިސް ހުރިހާ ވަޒީރުންހެން ކޮމަންޑޫ އާއި ފޯކައިދޫ އަދި މަރޮށްޓަށް ވަޑަައިގެން އެ ބޭފުޅެއްގެ ދުލަށް އައިހާ ވާހަކައެއް ވަނީ ބޭރު ކުރައްވާފަ އެވެ. އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދާއި އެމްޑީޕީގެ ލީޑާޝިޕްގެ ބޭފުޅުން ކެމްޕެއިނަށް ވަޑައިގަތެވެ. އދ. ގެ އާންމު މަޖިލީހުގެ ރިޔާސަތު ބަލަހައްޓަވަން ނިއުޔޯކްގައި ގާއިމުވެ ހުންނެވި ރާއްޖޭގެ ފޮރިން މިނިސްޓަރު އަބްދުﷲ ޝާހިދު ވެސް ރާއްޖެ ވަޑައިގެން އެ ކެމްޕެއިންގައި ބައިވެރިވެވަޑައިގެން އެބައުޅުއްވަ އެވެ.\nސަރުުކާރުގެ ވަޒީރުންނާއި މަޖިލިސް މެމްބަރުން ކޮމަންޑޫގައި\nމީގެ އިތުރުން ރައީސް ސޯލިހް ވަނީ އެމްޑީޕީގެ ކެންޑިޑޭޓް އެންޑޯސް ކުރައްވާ އެ ކެންޑިޑޭޓަށް ތާއީދު ކޮށްދެއްވުމަށް ކޯލިޝަންގައި ދެން އޮތް ތިން ޕާޓީގައި ރަސްމީކޮށް އެދިވަޑައިގެންފަ އެވެ. ރައީސްގެ އެދިވަޑައިގަތުމަށް އަދާލަތުން ވަނީ އާދައިގެ ގޮތަކަށް މަޝްވަރާއެއް ހިންގަވާ އެ ގޮތަށް ނިންމަވާފަ އެވެ. ޖުމްހޫރީ ޕާޓީގެ ލީޑަރު ގާސިމް އިބްރާހިމް ވަނީ ރައީސް އެދިވަޑައިގެންނެވި މިންވަރަށް ވެސް އިތުރަށް އެމްޑީޕީއާއެކު ހުންނެވިކަން ހާމަ ކުރައްވާފަ އެވެ.\nގާސިމްގެ ވިލާ ކުންފުންޏަށް ސަރުކާރުގެ ތެރެއިން މުހިންމު ކަންތައްތަކެއް ހަމަޖެހިގެން ގޮސްފައިވާކަން އިއުލާނުވެފައި ވަނިކޮށް ގާސިމް ވަނީ ކޮމަންޑޫ ދާއިރާއަށް ވަޑައިގެން އެމްޑީޕީގެ ކެންޕޭންގައި ބައިވެރިވެވަޑައިގަންނަވާނެ ކަމަށް އިއުލާނު ކުރައްވާފަ އެވެ. އެ ނިންމެވުމާއި އެއްގޮތަށް ޖުމްހޫރީ ޕާޓީގެ ބައެއް އިސް ބޭފުޅުންނާއެކު ކޮމަންޑޫ ދާއިރާގެ ރަށްތަކަށް ވަޑައިގެން އެމްޑީޕީގެ ކެންޑިޑޭޓަށް ވޯޓް ދެއްވުމަށް އާދޭސް ކުރެއްވި އެވެ. އިންތިހާބަށް ނިކުމެ ހުރީ އެއްބަފާ މީހާ ނަަމަވެސް އެމީހަކަށް ވޯޓް ނުދޭން އެދިވަޑައިގަތެވެ.\nދާއިރާއަށް ކަމެއްވާން އޮތީ އެމްޑީޕީގެ ކެންޑިޑޭޓް ހޮވައިގެން ކަމަށްވެސް ވިދާޅުވިއެވެ. ރައީސް ސޯލިހާއި އެމްޑީޕީ ހިތުޖައްސައިގެން ލިބޭނެ މޮޅެއް ނެތް ކަމަށް ވިދާޅުވެ މީގެ ކުރީން ގާސިމް ދެއްްކެވި ވާހަކަތަކާއި ދިމާ އިދިކޮޅަށް އެތައް ވާހަކަތަކެއް ދެއްކެވިއެވެ.\nރައީސް އެދިވަޑައިގެންނެވި ނަމަވެސް ރައީސް މައުމޫންގެ އެމްއާރްއެމުން އެމްޑީޕީގެ ކެންޑިޑޭޓް އެންޑޯޒް ނުކުރެ އެވެ. އޭގެ ބަދަލުގައި ބަޔާނެއް ނެރެ އެ ޕާޓީން އެދުނީ ނުފޫޒުގައި ނުޖެހި މިނިވަން ކަމާއެކު ވޯޓް ދީ ރައްޔިތުން ބޭނުންވާ ގޮތް ނިންމުމަށެވެ. އިންތިހާބާ ދިމާކޮށް ވައުދުތައްވެ ޕްރޮޖެކްޓްތައް ފަށާތީ ކަންބޮޑުވުން ވެސް ފާޅުކުރި އެވެ. އިލްމީ ގާބިލް ކެންޑިޑޭޓަކަށް ނޫނީ ވޯޓް ނުދޭން ވެސް އެދުނެވެ.\nބަލިވެއްޖެނަމަ ކޯލިޝަން ލަދުގަންނާނެ\nމިއީ ކެންޕެއިންގައި ޖުމްހޫރީ ޕާޓީގެ ލީޑަރު ގާސިމް އިބްރާހިމް އެންމެ ގިނައިން ދެއްކެވި އެއް ވާހަކަފުޅެވެ. ގާސިމް ވިދާޅުވި ގޮތުގައި މިފަހަރުގެ އިންތިހާބަކީ ހަަމައެކަނި އެމްޑީޕީއާ ގުޅިފައި އޮތް އިންތިހާބެއް ނޫނެވެ. މިފަހަރު އިންތިހާބުން އެމްޑީޕީ ބަލިވެއްޖެނަމަ އެއީ ސަރުކާރަށް ވަރަށް ލަދުވެތި ކަމެކެވެ. ކޯލިޝަންގައި ހިމެނޭ ހުރިހާ ޕާޓީތަކާއި ލީޑަރުންނަށް އެ ލަދާއި ހުތުރު އޮންނާނެ ކަމަށްވެސް ވިދާޅުވިއެވެ.\n"މިއަދު އެމްޑީޕީގެ ކެންޑިޑޭޓް ނުހޮވީމަ ސަރުކާރުގައި ހުންނަ ވެރިއަކު ލަދުގަންނަން އެބަޖެހޭ، އަޅުގަނޑުވެސް ލަދުގަނޭ. އެއީ އަޅުގަނޑުމެންވެސް ކޯލިޝަން އޮތީމަ. އެހެންވީމަ އަޅުގަނޑުވެސް މި ހުރީ،"\nނިމިގެންދިޔައީ ކޮވިޑްގައި ދުނިޔެ ހޭދަކުރި ދެ އަހަރު ކަމުން މިދިޔަ މުއްދަތުގައި ގާސިމް ހުންނެވީ ސިޔާސީ މަސައްކަތްޕުޅާ ވަރަށް ދުރުގަ އެވެ. ގާނޫނީ ގޮތުން އުފުލަން ޖެހިވަޑައިގެންފައި އޮތް މަޖިލީސް މެންބަރެއްގެ ޒިންމާ އަދާ ކުރެއްވުމުގައި ވެސް ހުސް ކަމެއް ގެންނެވި އެވެ. އެއީ އެމަނިކުފާނަކީ ހައިރިސްކް ބޭފުޅަކަށް ވާތީ އެވެ. ނަމަވެސް ކޮމަންޑޫ ދާއިރާގެ ކެމްޕެއިނަށް ވަޑައިގަންނަވާއިރު ކޮވިޑްގެ ހާލަތު އޮތީ ރާއްޖެ އަދި ތަޖުރިބާ ނުކުރާފަދަ ގޯސް ހާލަތެއްގަ އެވެ. އެކަމަކު ކުރީން ދެއްކެވި އުޒުރު ދޫކޮށްލައްވާ މިފަހަރު ކެންޕޭނަށް ވަޑައިގެންނެވީ އިންތިހާބުން އެމްޑީޕީ މޮޅުވާން ޖެހޭތީ ކަމަށް ވިދާޅުވެފައި ވެއެވެ. އެކަން އެހެން ނުވެއްޖެނަމަ ލަދު ގަންނަަން ޖެހިވަޑައިގަންނަވާނެތީ އެވެ.\n"ރައީސުލްޖުމްހޫރިއްޔާ އަދި ވެރިކަން ކުރަން އޮތް މައި ޕާޓީއަށް ހިތުޖައްސާލާފައި ތިޔަބޭފުޅުން އެހެން ޕާޓީއެއްގެ ކެންޑިޑޭޓެއް ހޮވީމަ ކޮބައިތޯއޭ މޮޅެއް، ރަނގަޅެއް،" އެމްޑީޕީގެ ކެންޑިޑޭޓް ހޮވައިދިނުމަށް އެދި ގާސިމް ވިދާޅުވި އެވެ.\nސިޔާސީ މަސްރަހު ދިރާސާ ކުރައްވާ ބައެއް ބޭފުޅުންގެ ނަޒަރުގައި ގާސިމްގެ ވާހަކަފުޅު މިފަހަރު ހުރި ގޮތުން ދެ ގޮތަކަށް އެ ވާހަކަފުޅުތައް ތަރުޖަމާ ކުރެވެއެވެ. އެއް ގޮތަކީ ސަރުކާރުގެ ތެރެއިން އެމަނިކުފާނުގެ ވިޔަފާރިއަށް މިވަގުތު ފަހި ކޮށްފައިވާ ފަހި ކުރުމެވެ. އެކަމުގެ ސަބަބުން ޖޯޝާ ފޯރީގައި އެމްޑީޕީގެ ކެންޕެއިންގައި ބައިވެރިވެ ވަޑައިގަންނަވަނީ އެވެ.\nއަނެއް ކަމަކީ ޖުމްހޫރީ ޕާޓީ ފަޅާލާ އުފަން ކުރި އެމްއެންޕީގެ ކެންޑިޑޭޓަކު އިންތިހާބުގައި ވާދަ ކުރުމެވެ. މި އިންތިހާބުން އެމްއެންޕީ ކާމިޔާބު ހޯދައިފިނަމަ އެއީ ވަރަށް ތާރީހީ ބޮޑު ކާމިޔާބަކަށް ވާނެ އެވެ. ގާސިމް ހުންނެވީ ކޮންމެ ގޮތަކުން ވެސް އެމްއެންޕީ ބަލިކަށި ކޮށްލަން ތައްޔާރަށެވެ. އެމްޑީޕީ ބަލިވެއްޖެނަމަ ދެ ގޮތަކުން ގާސިމް ލަދު ގަންނަން ޖެހޭ ސަބަބަކީ އެއީ އެވެ.\n"ކޯލިޝަންގައި ތިބެ އެމްޑީޕީ ބަލިވިޔަސް އެއީ ގާސިމަށް ލަދުވެތި ކަމެއް. އެމްއެންޕީ މޮޅުވިޔަސް އެއީ ގާސިމަށް ލަދުވެތި ކަމެއް. އެހެންވީމަ އެމްޑީޕީ ކެންޑިޑޭޓް ބަލިވެއްޖެނަމަ ތިމަން މަނިކުފާނުވެސް ވަރަށް ލަދުވެތިވާނޭ އެ ވިދާޅުވަނީ އެ ސަބަބާއި ގުޅިގެން،" ކުރީން ޖުމްހޫރީގެ ވަރަށް އިސް މަގާމެއް ފުރުއްވި ބޭފުޅަކު ވިދާޅުވި އެވެ.\nއެމްޑީޕީގެ ކެންޑިޑޭޓުގެ ކެމްޕޭނަށް ނައިބް ރައީސް ކޮމަންޑޫ ދާއިރާގެ ފޯކައިދޫ އަށް ވަޑައިގެން އެރަށުގެ ރައްޔިތުންނާ ބައްދަލު ކުރައްވަނީ -- ފޮޓޯ: އެމްޑީޕީ\nދުނިޔެއަށް މަންޒަރެއް ދެއްކުން\nމިއީވެސް މި ފަހަރުގެ ކެންޕެއިންގެ ތެރެއިން އިވޭ ބާރު އަޑެކެވެ. ކެންޕެއިންގައި ސަރުކާރު ކޯލިޝަންގެ ބައެއް އިސް ބޭފުޅުން ދައްކަވާ ވާހަކަފުޅުގައި މިފަހަރުގެ އިންތިހާބުން އެމްޑީޕީ މޮޅުވުމަކީ ބައިނަލްއަގްވާމީ މުޖްތަމައުއަށް މެސެޖެއް ދޭން ވަރަށް މުހިންމު ކަމެކެވެ. ސަރުކާރާ ދެކޮޅަށް އިދިކޮޅުން އިސްވެ ހިންގާ ހަަރަކާތްތަކަށް ރައްޔިތުން ޖަވާބުދޭން މިއީ އެންމެ ރަނގަޅު ފުރުސަތެވެ.\nއެ މޭރުމުން އެމްޑީޕީ އާއި ޖުމްހޫރީ ޕާޓީގެ އިސް ބޭފުޅުން ގެންދަވަނީ ވާހަކަފުޅު ދައްކަވަމުންނެވެ. ނުސީދާކޮށް ނަމަވެސް އެ ބޭފުޅުން އެ އިޝާރާތް ކުރައްވަނީ އިދިކޮޅު ލީޑަރު އަދި ކުރީގެ ރައީސް އަބްދުﷲ ޔާމީން އަބްދުލްގައްޔޫމް އިސްވެ ހުންނަވާ ބޮޑުކޮށް ފުޅާކޮށް އަދި މިހާރު ވަަރަށް ވަރުގަދަވެފައި އޮތް "އިންޑިއާ އައުޓް" ހަރަކާތަށެވެ. އެ ހަރަކާތުގެ ސަބަބުން ސަރުކާރު އޮތީ ކޮށިއަރުވާލާފަ އެވެ.\nމުޅި ސަރުކާރު ޑިފެންސަށް ފައިބާ އިދިކޮޅާ ހަނގުރާމަ ކުރަން ވަނީ ޖެހިފަ އެވެ. "އިންޑިއާ އައުޓް" ހަރަކާތަކީ ރައްޔިތުންގެ ތާއީދެއް ނެތް ރައްޔިތުންގެ ބައިވެރިވުމެއް ނެތް ހަރަކާތެއް ކަމަށް ވިދާޅުވެ ދެ ރައީސުންނާއި ސަރުކާރުގެ އިސް ވެރިން އަދި ފޮރިން މިނިސްޓަރު ގެންދަވަނީ ތަކުރާރުކޮށް ވާހަކަފުޅު ދައްކަވަމުންނެވެ. އެހެން ކަމުން ކޮމަންޑޫ ބައި އިލެކްޝަނުން ނަތީޖާ ދައްކާ ބޭރު ދުނިޔެއަށް ރައްޔިތުން ތިބިގޮތް ސާފު ކޮށްދޭން ސަރުކާރުން ބޭނުން ވެއެވެ.\nމި ދެ ވާހަކައަކީ ޕާޓީގެ ވަރަށް އިހްލާސްތެރި މެންބަރުންނާއެކު ދައްކަވަން ޖެހޭ ވާހަކަތަކެއް ނަމަވެސް އާންމުކޮށް އެ ވާހަކަތައް ވިދާޅުވެ ވެނީ އިންތިހާބުން މޮޅުވާން ބޭނުންވެފައިވާ މިންވަރުން ކަަމަށް ވެދާނެ އެވެ.\nރިޔާސީ އިންތިހާބަށް ފުރަތަމަ ޓެސްޓް\nމި އިންތިހާބުން މޮޅުވާން ސަރުކާރުން ނުކުރާ އަދި މިހާތަނަށް ނުކުރާނެ ހަމަ އެއްވެސް ކަމެއް ނެތެވެ. ނުވަތަ ދެންވެސް ނޯންނާނެ އެވެ. ކޮމަންޑޫ ދާއިރާގެ ތިން ރަށުގައި އެތައް މަޝްރޫއެއް ކުއްލިއަކަށް ފެށިއްޖެ އެވެ. ދަށްކޮމަންޑޫ އާއި މަތި ކޮމަންޑޫ ގުޅާލުމުގެ މަސައްކަތް ފެށުމަށް ނެގީ ހިނދުކޮޅެވެ. މީން ޒަމާނަކު ގޯތި ދޫކޮށްފައި ނެތް ރަށްރަށުން ގޯތި ދޫކުރަން އިއުލާނު ކޮށްފި އެވެ. އެމްބިއުލާންސްއެއް ލިބޭނެ ކަމުގެ އުންމީދެއް ނެތި ތިއްބާ ކުއްލިއަކަށް އެމްބިއުލާންސް ލިބިއްޖެ އެވެ.\nބައެއް ބޭފުޅުންގެ ނަޒަރުގައި ކޮމަންޑޫ ދާއިރާގެ ބައި އިލެކްޝަންގެ ނަތީޖާއަކީ މި އިންތިހާބުގައި ވާދަކުރާ ތިން ޕާޓީއަށް ވެސް ވަރަށް މުހިންމު ނަތީޖާ އެކެވެ. އެއީ ގަދަ ހިތްވަރާއެކު މަސައްކަތް ފެށުމަށް މުހިންމު ނަތީޖާ އެކެވެ. ތިން ޕާޓީން ވެސް ވަނީ 2023 ގެ ރިޔާސީ ރޭހަށް ނުކުންނާނެކަން އިއުލާނު ކޮށްފަ އެވެ.\nއެހެން ކަމުން ކޮމަންޑޫ ދާއިރާގެ ބައި އިލެކްޝަނަކީ ރިޔާސީ އިންތިހާބުގެ ކުރީން ރައްޔިތުންގެ ވޯޓަކުން ޓެސްޓް ކޮށްލަން ތިން ޕާޓީއަށްވެސް ލިބޭ ރަނގަޅު ފުުރުސަތެކެވެ. އެމްޑީޕީން އިންތިހާބު ނަގައިފިނަމަ އެއީ ސަރުކާރާމެދު ރައްޔިތުންގެ އިތުބާރާއި ލޯބި ރަނގަޅު މިންވަރަކަށް އޮތީ ކަމަށް ބުނެވިދާނެ އެވެ. ދެވަނަ ދައުރެއްގެ ހުވަފެން ރައީސް ސޯލިހް ދެކެވަޑައިގަންނަވާއިރު އެކަމަށް މަގު ސާފު ވުމަކަށް އެ ނަތީޖާ ވެގެންދާނެ އެވެ.\nޕީޕީއެމުން ކުރި ހޯދާ ކޮމަންޑޫ ގޮނޑި ކާމިޔާބު ކޮށްފިނަމަ އެއީ ސަރުކާރަށް ވަރަށް ބޮޑު ޕްރެޝަރެކެވެ. ދެ އަހަރެއްހާ ދުވަހު ޖަލުގައި އޮންނެވި އިދިކޮޅު ލީޑަރަކަށް ބޮޑު ކާމިޔާބެކެވެ. އަދު 2023 އިދިކޮޅު ކޯލިޝަނުން ނަގާނެ ކަމަށް ބުނަން ބަޔަކަށް ލިބޭ ފުރުސަތެކެވެ. ޔަގީނުން ވެސް ގަދަ ހިތްވަރާއެކު 2023 ގެ ރިޔާސީ ކެންޕެއިން ފަށަން އެ ކޯލިޝަނަށް ލިބޭ ވަރަށް ބޮޑު ބޫސްޓަކަށް އެ ނަތީޖާ ވާނެ އެވެ.\nދެން އޮތީ އެމްއެންޕީ އެވެ. އެ ޕާޓީގެ ކެންޑިޑޭޓް މި އިންތިހާބު ކާމިޔާބު ކޮށްފިނަމަ އެއީ އެމްއެންޕީއަށް ލިބޭނެ ވަރަށް ތާރީހީ މޮޅަކަށްވާނެ އެވެ. ވަރަށް ބޮޑު ކާމިޔާބަކަށް ވާނެ އެވެ. އަދި 2023 އަށް އެ ޕާޓީން ފަށާފައިވާ މަަސައްކަތް އިތުރު ގިޔަރަކަށް ހިއްލާލަން ލިބޭ ވަރަށް ބޮޑު ހިތްވަރަކަށްވާނެ އެވެ. އެއީ ސިޔާސީ މައިދާނުގައި ނުފޫޒު ގަދަ ބާރަކަށް ވާނެކަން ރައްޔިތުންނަށް ގަބޫލު ވެސް ކުރެވޭނެ އެވެ.\nމި ހުރިހާ ސަބަބުތަކާއެކު ކޮމަންޑޫ ދާއިރާގެ ބައި އިލެކްޝަން މިއީ އެމްޑީޕީ އާއި ޕީޕީއެމް އަދި އެމްއެންޕީއަށްވެސް މުހިންމު އިންތިހާބެކެވެ. ކޮމަންޑޫ ދާއިރާ ކުއްލިއަކަށް މުހިންމުވެ އެ ދާއިރާގެ ރައްޔިތުންގެ ވިންދާ އިހުސާސްތައް ދަންނަ ބަޔަކަށް އެވެރިން ވެގެން އެ އުޅެނީ މި ސަބަބުތަކާއި ގުޅިގެންނެވެ.\nރައީސް އަބްދުﷲ ޔާމީން އެމްޑީޕީ ރައީސް މުހައްމަދު ނަޝީދު + ޕީޕީއެމް ރައީސް އިބްރާހިމް މުހައްމަދު ސޯލިހު ގާސިމް އިބްރާހިމް މުހައްމަދު ނާޒިމް ޕޮލިޓިކްސް މޯލްޑިވްސް ނޭޝަނަލް ޕާޓީ


Dho?! Story: Nudhaashe Dhookoffaa\nވަގުތުން އަހަރެންގެ މޫނު ރަތްވެގެން އައެވެ. އާއިންގެ މޫނު ފުސްވެގެން އައީ ލޮލަށް ޖަމާވި ކަރުނައިންނެވެ. ބިންގަނޑު އަނގަ ހުޅުވާލައިފައި އަހަރެން ދިރުވާލާނެ ނަމައޭ ހިތަށްއެރި އެވެ. ފިލަން ދުވެވުނީހީ ވެސް އަމިއްލަ ފައިގައި ބާރެއް ހުރިނަމަ ނޫންހެއްޔެވެ؟ އަމިއްލަ ނިކަމެތިކަން ހަނދާންވެފައި ހައްތަހާ ބޮޑަށް އަސަރުކުރި އެވެ. ހިފެހެއްޓުމެއްނެތި އޮހިގަތް ކަރުނަތައް ކޯތާފަތްމަތިން ތިރިއަށް ދެމެމުން އައެވެ. އެ މޫނަށް ނުބަލަން ވެގެން އަހަރެން ލޯމަރައިލީމެވެ.\n"ލިވީ! ލުކް އެޓް މީ! ލިވީ އަދި ރަނގަޅަކަށް ނޫން ތި ވިސްނަނީ." އާއިން އަހަރެންގެ ދަތްދޮޅީގައި ހިފާލައިފައި އެދުނެވެ.\nލޯ ހުޅުވާލުމާ އެކު އެމޫނުން އަހަންނަށް ފެނުނީ ރިހުމުގެ އަސަރެވެ.\n"އަހަރެން އެގޮތް ބޭނުން ނުވެގެނެއް ނޫން އެހެން ބުނީ. އަހަރެން ބޭނުން ލިވީ. އައި ރިއަލީ ޑޫ..." އާއިންގެ އަޑުގައި ހުރީ އެ ވާހަކަތައް ޔަގީންކޮށްދޭން މަސައްކަތްކުރާ ފަދަ ރާގެކެވެ. ފަހުން އޭނަ ބުނި ވާހަކަ އިތުރަށް ޔަގީންކުރަން އަހަން ބޭނުންވެފައި ވެސް އަހަންނަށް ބަލަން އޮވެވުނީ އެވެ.\n"އަހަރެން ބިރުގަންނަނީ އަހަންނަށް ނޭނގި ނަމަވެސް ލިވީއަށް އަނިޔާއެއް ވެދާނެތީ. އައި ޑޯން ވޯންޓު ލޫސް ކޮންޓްރޯލް ވިތް ޔޫ..." އާއިން ހާމަކުރި އެވެ.\nއަހަންނަށް ހަމައެކަނި ބުނެލެވުނީ "އޯހ" މިހެންނެވެ. އަހަންނަށް އެ ހިޔާލު ނައީ ކީއްވެ ހެއްޔެވެ؟ އަމިއްލަ ނަފްސާ މެދު އަމިއްލައަށް ނުވިސްނާ ދެން ވިސްނާނީ ކާކު ހެއްޔެވެ؟ އެކަމަކު އެއާ ޚިލާފަށް އަމިއްލަ އެދުމުގައި އަހަރެން ހުރީ ކަނުވެފަ އެވެ. އެވަރުން ނުވެގެން އާއިންއާ ދޭތެރޭ ވެސް ހިތް ގޯސް ކުރީ އެވެ. އެކަމަކު ހަގީގަތުގައި އާއިން އިސްކުރީ އަހަރެންގެ ރައްކާތެރިކަމެވެ. އަހަރެންގެ ސިއްހީ ހާލަތެވެ.\nއާއިންގެ ބޮނޑުވައި އިނގިލިން ކޯތާފަތް ފުހެދޭން ފެށުމާއެކު ހިޔާލީ ދުނިޔެއިން ނިކުމެވުނެވެ. އަހަރެން ވާހަކަދައްކަން އުޅުމުން މަޑުމަޑުން ދެ ފަރާތަށް ބޯ ހޫރުވާލައިފައި ތުންފަތް ޖައްސައިލީ ނިތުގަ އެވެ. އެ ތުންފަތުގެ ހޫނުކަމުން އަހަރެންގެ ނުތަނަވަސް ހިތަށް ހަމަޖެހުން ގެނެސްދިނެވެ.\n"ގުޑްނައިޓް ލިވީ." އެމޭގައި ބޯއަޅައިލުމާއެކު އަހަރެންގެ ކަންފަތްދޮށުގައި އާއިން ބުނެލި އެވެ. "ގުޑްނައިޓް."\nއަހަންނަށް ހޭލެވުނުއިރު އާއިންގެ ބަދަލުގައި ބޯއަޅައިގެން އޮވެވުނީ ބާލީހުގަ އެވެ. އެވަގުތު ނިކަން މަޑުމަޑުން ކޮޓަރީގެ ދޮރު ހުޅުވުނު އަޑު އިވުނެވެ. ލެއްޕި އަޑު އައީ ވެސް ހަމަ އެހާ މަޑުންނެވެ. ސައިޑު ޓޭބަލް މަތީ އޮތް ފޯނު ނަގާފައި އަހަރެން ގަޑި ބަލައިލީމެވެ. ގަޑިން އޭރު ބާރަ ގަޑި ބައިވީ އެވެ. ފޯނު އަނބުރާ ބާއްވައިފައި އަނެއްކާ ވެސް ނިދޭތޯ ދެލޯ މަރައިލީމެވެ. އާއިން ބޭރަށް އެދިޔައީ ފެން ބޯން ވެގެންނެވެ. ނޫނީ ޖިންސް ބަދަލުކޮށްފައި ނިދާ ސޯޓު ލާން ވެގެންނެވެ. ކުޑައިރުކޮޅެއްގެ ތެރޭގައި އެނބުރި އަހަރެންގެ ކައިރިއަށް އަންނާނެ އެވެ. އަމިއްލަ ހިތް ހަމަޖައްސައިދިނުމުގެ ގޮތުން އަހަރެން ވިސްނައިދިނީމެވެ.\nސިކުންތުތައް މިނިޓްތަކަށް ބަދަލުވެ މިނިޓް ގަޑިއިރަށް ބަދަލުވި އެވެ. އެކަމަކު އާއިންއެއް ނައެވެ. ސިކުނޑި އަށް ވެރިވިއަ ނުދީ އެއްފަރާތް ކުރި ހުރިހާ ނުބައި ހިޔާލުތައް އައިސް ސިކުނޑި ކަމުންދިޔަ އެވެ. ކުރެވޭނެ އިތުރު ކަމެއް ނެތުމުން އެކަނި އޮވެ ކަރުނަ އޮއްސީމެވެ. އެހެން ކަމެއް ނުވިއަސް ހިތުގެ އުދާސްގަނޑު ކޮންމެވެސް ވަރަކަށް ކުޑަވި އެވެ.\nއާއިން އެނބުރި އައިއިރު އަނެއްކާ ވެސް އަހަރެން އޮތީ ހޭލަ އެވެ. އޭނަ ކޮޓަރި އަށް ވަންއަޑު އިވިފައި ދެލޯ މަރައި ނިދާފައި ކަމަށް ހެދުނީމެވެ. އާއިން އައިސް ހުއްޓުނީ އެނދުގެ މަގަތުގަ އެވެ. ހީވަނީ އަހަރެން ނިދާފައިތޯ ޔަގީންކުރަން ބަލަން ހުރި ހެންނެވެ. ދެން އިރުކޮޅަކުން ގޮސް ފާޚާނާ ހުޅުވާލައިފައި ވަން އަޑު އިވުނެވެ. މާގަނޑު ޖެއްސި އަޑާއެކު އާއިން ފެންވަރަނީކަން ޔަގީންވި އެވެ.\nއެނބުރި އައިސް އަހަރެންގެ މަގަތުގައި އޮށޯތުމާއެކު ޝަވާ ޖެލްގެ ލުއި މީރުވަސް ނޭފަތުގައި ހަރުލި އެވެ. އަހަރެން ލޯ ހުޅުވައިލީ އާއިންގެ ނޭވާގެ އަޑު މަޑުވެ އޭނަ ނިދީކަން ޔަގީންވީމަ އެވެ. ފަނޑުއަލީގައި އެމޫނަށް ބަލަން އަހަރެން އޮތީ ޤަބޫލުކުރަންވީ އެއްޗެއް ނޭނގިފަ އެވެ. ނިދުމުގެ ކުރިން އާއިން އަހަންނަށް ފެނުނު ގޮތާއި މިހާރު ފެންނަމުންދިޔަ އާއިން ތަފާތެވެ. އޭރު އެމޫނުގެ ކުލަވަރު އަހަންނަށް މާނަ ކުރެވުނީ ރަނގަޅަށް ކަމާ މެދު މިހާރު ޝައްކު ވެއްޖެ އެވެ. ނޫނީ އާއިން ބޭނުންވާ އަސަރުތައް މޫނުން ދައްކަން މޮޅީ އެވެ. ދެން އަހަރެން ހަނދާންވީ ލިންތާގެ ވާހަކަ އާއިން އަމިއްލައަށް ބުނުމުގެ ކުރިން އެކަމުގެ އިޝާރާތެއް ވެސް އަހަންނަށް ލިބިފައި ނުވާކަމެވެ. އެކުގައި ކިތަންމެ ދުވަހަކު އުޅުނަސް އާއިން އަހަންނަށް ދަސްވެފައެއް ނެތެވެ.\nހެނދުނު އަހަންނަށް ހޭލެވުނުއިރު އާއިން އޮފީހަށް ހިނގައްޖެ އެވެ. ގަޑި ބަލާލައިފައި ވެސް އަހަރެން އޮތީ އެވެ. ތެދުވެގެން އަހަރެން ދާނެ ތަނެއް ނެތެވެ. ކޮނޑުގައި އެޅިފައިވާ ޒިންމާއެއް ނެތެވެ.\nއޮތްގޮތަށް އޮވެފައި އަހަރެން ގުޅީ މަންމައަށެވެ. މަންމަ ވާހަކަދެއްކިއިރު ފަހަތުން ދޮންތަގެ ތުއްތު ދަރިފުޅު ރޯ އަޑު އިވެ އެވެ. ދޮންތަ އެ ދަރިފުޅު މަސަލަސް ކުރެ އެވެ. މަންމައަށް އުނދަގޫ ވެގެން އެންމެފަހުން ދޮންތައަށް ފޯނު ދީފައި އެ ދަރިފުޅާއި ހަވާލުވި އެވެ. އެހިސާބުން ދެން ވާހަކަދެއްކީ ދޮންތަ އެވެ.\nހޮސްޕިޓަލަށް ދިޔައިރު ސާހިލް ހުއްޓި ހުރީ ފިޒިއޯ ކޮޓަރި ދޮރުމަތީގަ އެވެ. ޑްރައިވަރު ކައިރީ ބޭރުގައި ހުންނަން ބުނެފައި އެތެރެއަށް އަހަރެން އައީ އެކަންޏެވެ. ސާހިލް އަށް އެކަން ފާހަގަ ވެގެން ދުރުދުރަށް ދާން ދެން ހޯދާލައިފައި ވެސް އެކަމާ ގުޅޭގޮތުން އެއްޗެއް ނުބުނެ އެވެ. ސާހިލް ބުނީ އަހަރެން ގޭގެ އެޑްރެސް ނުދޭ ވާހަކަ އެވެ. އޭނަ ހަވީރު ގުޅާފައި ވެސް އޮތެވެ. އަހަންނަށް ފެނުނީ ތަންކޮޅެއް ފަހުންނެވެ. ހަގީގަތުގައި އަހަރެން ފަހުން ގުޅަން ބޭނުން ނުވީ އެވެ. ސާހިލް އަހަރުމެން ގެއަށް ހިނގައްޖެނަމަ އަހަރެންގެ ދިރިއުޅުމުގެ ހަޤީޤަތް އެނގެން ލަހެއް ނުވާނެ އެވެ.\nއަހަންނާއި އޭނަގެ އެއްވެސް ގުޅުމެއް ނެތި ވެސް އޭނައަށް އަހަރެންގެ ދިރިއުޅުމުގެ ކަންކަން އެނގެން ހިތް ދެކޮޅު ހަދަނީ ކީއްވެ ކަމެއް ނޭނގެ އެވެ. އޭނައަށް އެނގިގެން އެއްޗެއް ބުނި ކަމުގައި ވިއަސް އެކަމުން އަހަންނަށް ކުރާނެ އަސަރެއް އޮވެގެން ނުވާނެ އެވެ. އެކަމަކު ހަގީގަތަކީ އެއީއެއް ނޫނެވެ. ހަގީގަތަކީ އޭގެ އިދިކޮޅެވެ. އަހަންނާއި އާއިންގެ ދިރިއުޅުމުގެ ކަންކަން އެނގިގެން އޭނަ ހީކޮށްފާނެ އެއްޗަކާ މެދު އަހަންނަށް ފަރުވާ ބެހެއްޓޭކަމެވެ. އޭނަ ފާޑު ކިޔައިފާނެތީ ޖެހިލުންވާ ކަމެވެ. އޭނައަށް އަހަރެންގެ ނިކަމެތިކަން އެނގިދާނެތީ ލަދުގަންނަ ކަމެވެ. ހުރިހާ ކަމެއް ވެސް ފެށެނީ އެ ނަމާއި ހިސާބުންނެވެ.\n"މިސްކޯލު ފެނުނީ ތަންކޮޅެއް ލަހުން." ފަރުވާކުޑަ ގޮތަކަށް ކޮނޑު އަރުވާލައިފައި ސާހިލްގެ ސުވާލަށް އަހަރެން ޖަވާބުދިނީމެވެ.\nސާހިލް ބަލަން ހުރި ގޮތުން ހީވީ ރައްދުގައި ކޮންމެވެސް އެއްޗެއް ބުނަން ބޭނުންވި ހެންނެވެ. އެކަމަކު ފަހު ވަގުތު އޭނަ ނިންމީ އިދިކޮޅަށެވެ. ހިމޭންކަމާއިއެކު މަސައްކަތް ނިންމާލައިފައި ދިއުމުގެ ކުރިން އެޑްރެސް އެހި އެވެ. ހިތާ ދެކޮޅަށް އަހަރެން ކިޔައިދިނީމެވެ. ސާހިލް ބޯޖަހާލައިފައި ފޯނުގައި ނޯޓްކުރި އެވެ.\nފަހެއް ޖަހަން ކައިރި ވީވަރަކަށް އަހަރެންގެ ހިތުގެ ތެޅުން އަވަސްވަމުން އައެވެ. މެއިޑަށް ގޮވާ ގެނެސްފައި އަހަރެން އެދުނީ ސާހިލް އަންނައިރަށް އަވަހަށް އަހަރެންގެ ކޮޓަރިއަށް ފޮނުވުމަށެވެ. ނަސީބަކުން އާއިން ވެސް އޭރު ގެއަކަށް ނާދެ އެވެ. ލިންތާ ގޭގައި އުޅެންޏާ ގިނަ ވަގުތު ހޭދަ ކުރާނީ ކޮޓަރީގަ އެވެ. އެކަން އަހަންނަށް އެނގުނީ މެއިޑު ދެއްކި ވާހަކައަކުންނެވެ. އަހަންނަށް ރަނގަޅީ ސާހިލް އައިސް މަސައްކަތް ނިންމާފައި ދާއިރު އެހެންމީހަކާ ދިމާނުވިއްޔާ އެވެ.\nދޮރުފަތުގައި ޓަކި ދިން އަޑާއެކު ސިއްސައިގެން ދިޔަ އެވެ. އަހަންނަށް ފުރަތަމަ ވެސް ބަލައިލެވުނީ ގަޑިއަށެވެ. ފަހެއް ޖަހަން ފަސް މިނިޓު ހުއްޓާ ފެނުމުން އެއީ ސާހިލްކަން ޔަގީންވި އެވެ. ހުއްދަ ދިނުމާއެކު ދޮރު ހުޅުވާލައިފައި ސާހިލް ވަނެވެ. ނޫ ޖިންސަކާއި ހުދު ޓީޝާޓެއްގައި ހުރިއިރު އިސްތަށިގަނޑުގައި ތެތްކަމެއް ހުއްޓެވެ. އެހެންނޫނަސް އެއީ އަހަރެން ދުށް އެންމެ ކަޅު އިސްތަށިގަނޑެވެ. ކުޑައިރު އަހަރެން ދުށް އަހަރެންގެ އެކުވެރިޔާ ފަދައިންނެވެ.\n"ހައި!" ވަށައިގެން ލޯ ހިންގަމުން އައިސް އަހަރެންގެ ދާދި ކައިރިއަށް ހުއްޓިފައި ސާހިލް ބުނެލި އެވެ.\n"ނައިސް ރޫމް.." އަހަންނަށް އެއްޗެއް ނުބުނެވެނީސް ސާހިލް އަނެއްކާވެސް ވާހަކަދެއްކި އެވެ. އޭނަ ގޮސް ހުއްޓުނީ ފާރުގައި ހަރުކޮށްފައިވާ ފޮޓޯތައް ކައިރިއަށެވެ.\n"އަސްލު މީ އަހަރެންގެ ރޫމެއް ނޫން..." ވިސްނާނުލައި އަހަރެންނަށް ބުނެލެވުނެވެ. އެކަން އިހްސާސްވީއިރު މާލަސްވެއްޖެ އެވެ.\nއިސްއުފުލާލިއިރު ސާހިލް އެނބުރި ބަލަން ހުރީ އިތުރަށް ތަފްޞީލަށް އެދިގެންނެވެ. ވަގުތުން އަހަރެންގެ ކޯތާފަތް ރަތްވެގެން އައެވެ. އަތުގެ އިނގިލިތަކާއި ކުޅެން އިނދެގެން އަހަރެން ކިޔައިދިނީ އެތަނަށް އަހަރެންގެ ކޮޓަރި ބަދަލު ކުރެވުނީ ފަސޭހައަކަށް ކަމުގަ އެވެ. ސާހިލް ވަކި އެއްޗެއް ނުބުނެ އަނެއްކާ ވެސް އެނބުރުނީ ފޮޓޯތައް ބަލާށެވެ. އޭނަ ފަހަރަކު ފޮޓޯއެއް ބަލާފައި ސުވާލެއް ނުކޮށް ދެން ހުއްޓުނީ ފޮތް ހަރުގަނޑު ކައިރިއަށެވެ. ސާހިލްގެ ސަމާލުކަމަށް އައީ "ފޯ އިންޓީރިއާ ޑިޒައިން އެން ސްޕޭސް ޕްލޭނިން" ގެ ނަމުގައި އަހަރެންގެ ފޮތްތަކުގެ ތެރޭގައި ލައްކޮށްފައި އިން ފޮތަކަށެވެ.\n"އެކްސިޑެންޓްގެ ކުރިން އަހަރެން އުޅުނީ އިންޓީރިއާ ޑިޒައިން ކުރަން." ސާހިލް ސުވާލު ނުކުރަނީސް އަހަރެން އޮޅުންފިލުވަދިނީމެވެ.\nރައްދުގައި އަނެއްކާ ވެސް އަހަރެންގެ މޫނަށް ބަލައިލި އެވެ. މިފަހަރު ކުރިން ނުފެންނަ ކުލައެއް ފެނުނެވެ. އެއީ ޝައުޤުވެރިކަން ހެއްޔެވެ؟ ނޫނީ ޝައުޤުވެރިކަމާއެކު އަދި އޭނައަށް ކަމުދިޔަކަން ވެސް ހެއްޔެވެ؟ ގޮތެއް ނިންމާކަށް އަހަންނަކަށް ނޭނގުނެވެ.\n"އަހަރެން ޓްރައި ކުރަން ބޭނުންވާ އިތުރު ކަސްރަތެއް އެބައިން. އެކަމަކު މިދުވަސްވަރު ތަންކޮޅެއް މޫސުމް ގޯސްކޮށް އުޅޭތީ މޫދަށް ދާކަށް ނުފެނޭ. އޭގެ ބަދަލުގައި އިންޑޯ ޕޫލެއްގައި ކުރިއަށް ގެންދެވިދާނެ. ފްރެންޑަކާއި ވާހަކަދެއްކީމަ އެގޭ ޕޫލް ބޭނުން ކުރުމުގެ ހުއްދަ ދީފަ އޮތީ." ސާހިލްގެ ވާހަކަ ނިމުނުއިރު އަހަންނަށް އިނދެވުނީ ތިރީ ތުންފަތުގައި ދަތް އަޅާލައިގެންނެވެ.\nފުރަތަމަ ކަމަކަށް ހޮސްޕިޓަލަށް ހެނދުނު ދިއުން ވެސް އޮންނަނީ ޑްރައިވަރު ކޮށްދޭންޖެހޭ ކަމަކަށްވެފަ އެވެ. ދެން ތިބޭ މީހުން އަމިއްލަ ކަންތައްތައް ނުވެގެން އުޅޭތީ އެމީހުންގެ އެހީއަށް އެދޭކަށް މިހާރު އަހަރެން ބޭނުމެއްނުވެ އެވެ. އާއިން ކުށްވެރިނުކުރަން ވެގެން އަހަރެން އޭނަ ކައިރީ އެކަމާއި ނުވިސްނަން އޮންނާނީ ބުނެފަ އެވެ.\nއަހަރެން ޖަވާބެއް ނުދީ ގިނައިރު ވެގެން ސާހިލްގެ ނަޒަރު އަހަރެންގެ ފައިން މޫނަށް ބަދަލުކޮށްލި އެވެ.\n"ހަމަ ހޮސްޕިޓަލަށް ދާ ގޮތަށް އަހަރެން ދޭ އެޑްރެހަކަށް ދިޔައީމަ ރަނގަޅުވާނެ. އަހަރެން ހުންނާނަން ޔަލްވީ ދާންވާއިރަށް ކުރިން ގޮސް މަޑުކޮށްގެން. އުދަނގުލިއްޔާ އަހަރެންނަށް ބަލާވެސް އާދެވިދާނެ." ސާހިލް އިތުރަށް ވާހަކަދެއްކި އެވެ.\n"އުހު އަހަންނަށް ދެވިދާނެ." އަހަރެން އަވަސްއަވަހަށް ޖަވާބުދިނީމެވެ.\nނިމެން ކައިރިވެފައި ހުއްޓާ އާއިން ދޮރު ހުޅުވާލައިފައި ވަނެވެ. ކުޑައިރުކޮޅެއް ވަންދެން އޭނަ ހުރީ ދުރުގައި ބަލާށެވެ. ފިޒިއޯ ދޭން ފެށިތާ އެތައް ދުވަހެއް ވެފައިވާއިރު ވެސް މީ އާއިންއަށް ފެންނަ ފުރަތަމަ ފަހަރުކަން ހަނދާންވި އެވެ. އެމޫނަށް ބަލަން އަހަރެން އޮތީ އާއިންގެ މޫނުގެ ކުލަވަރު ދިރާސާ ކުރާށެވެ. ސާހިލްގެ މަސައްކަތަކީ އަހަރެންގެ ފަރުވާއަށް ވިއަސް، ހިލޭމީހަކު އަހަރެންގެ ހަށިގަނޑުގައި އަތްލާތަން ބަލަން އާއިން އެހާ ހަމަޖެހިފައި ހުއްޓާ ފެނުމުން ނުބައި ގޮތެއްވި އެވެ.\nފަހުން އަންނާނަމޭ ބުނެފައި އާއިން ނިކުމެ ދޮރު ލައްޕައިލުމާއެކު އަހަރެންނަށް ފުން ނޭވައެއް ދޫކޮށްލެވުނެވެ. ބައެއްފަހަރު އަހަރެން މާޔޫސްވަނީ އަމިއްލައަށް ވިސްނާގޮތުންނެވެ. ސާހިލްގެ ނަޒަރު އަހަރެންގެ މޫނަށް ހުރިކަން އިހްސާސްވީ އެވަގުތު އެވެ. އަހަރެން ބަލައިލީމަ ވެސް ސާހިލް ނޫންކަމަކަށް ނުހެދެ އެވެ. "ވަޓް؟" އަހަންނަކަށް ނާހައެއް ނޯވެވުނެވެ.\nސާހިލް ޖަވާބެއް ނުދެ އެވެ. އަނެއްކާ ވެސް ނަޒަރު ހުއްޓައިލީ ފަޔަށެވެ.\nޕޫލް ސެޝަންއަށް ދާންވީ ގަޑިއާއި ލާންވީ ކޮންކަހަލަ ހެދުމެއްކަން ބުނެދީފައި ސާހިލް ނިކުންނަން ދިޔައިރު އަހަރެން އިނީ ބަލަހައްޓައިގެންނެވެ. އޭނަ ނިކުމެފައި ފަސް ވަރަކަށް މިނިޓް ހޭދަވެގެން ދިއުމަށްފަހު އަނެއްކާ ދޮރު ހުޅުވުނެވެ. އަހަރެން ހީކުރީ އާއިން ކަމަށެވެ. އިސްއުފުލާލިއިރު އާއިންގެ ބަދަލުގައި ސާހިލް ވަދެގެން އަންނާތީ ފެނުމުން ބުމަ ކައިރިކޮށްލެވުނެވެ.\n"އެއްޗެއް ބޭއްވުނީތަ؟" ވަށައިގެން ލޯ ހިންގާލައިފައި އަނބުރާ ސާހިލްއަށް ހުއްޓައިލަމުން އަހަރެން އެހީމެވެ. އޭނަ އެސުވާލަކަށް ޖަވާބެއް ނުދެ އެވެ. އައިގޮތަށް އައިސް ހުއްޓުނީ އަހަރެންގެ ދާދި ގާތަށެވެ.\n"ވަޓް އިޒް ގޯއިން އޮން ޔަލްވީ؟ ޔަލްވީގެ ފިރިމީހާ އެހެން އަންހެނަކު ގޮވައިގެން އެއުޅެނީ ކީއްވެ؟" ސާހިލްގެ ސުވާލު އަހާފައި އަހަރެންގެ މެއަށް ހީވީ ފެން އެއްޗެއް އޮއްސައިލެވުނުހެންނެވެ.\nއެމޫނަށް ބަލަން އުދަނގޫވެގެން ތިރިއަށް ނަޒަރު ހުއްޓައިލި ވަގުތު ސާހިލް އަތް މުށްކަވައިލިތަން ފެނުނެވެ. ހައިރާންކަމާއެކު އަނެއްކާ ވެސް އެމޫނަށް ބަލައިލެވުނެވެ. ސާހިލް ހުރީ ހަމަ ރަނގަޅަށް ވެސް ރުޅި އައިސްފަ އެވެ. އެމޫނުން ހެކި ހުރީ ފެންނާށެވެ. ކައިރިކޮށްލެވިފައިވާ ބުމަ އާއި ލޮލުން ފައުޅުވާން ހުރި އަލިފާނުންނެވެ. ތަކުރާރުކޮށް ކޯކަށިގަނޑު ހަރަކާތް ކުރި ގޮތުންނެވެ.\n"އެއީ އާއިންގެ ހަގު އަނބި." ރަތްވެފައިވާ މޫނަކާއެކު އަހަރެން ޖަވާބުދިނީމެވެ.\nއަޑު މަޑުކަމުން އެޖަވާބު ސާހިލްއަށް އިވޭނެ ކަމަކަށް ވެސް ހިއެއް ނުކުރަމެވެ. އޭނައަށް އިވުނުކަން ޔަޤީންކޮށްދިނީ އަހަރެން ބަލާލިއިރު މޫނަށް ވެރިވި ކުލައިންނެވެ. މޫނުމަތިން ހުރަސްކޮށްލި ރިހުމުގެ ކުލަ އަހަންނަށް ފާހަގަވި އެވެ. އެކިފަހަރު މަތިން އަހަރެން އޭނައަށް ނުކިޔައިދޭން ފޮރުވަން މަސައްކަތް ކުރި ހަޤީޤަތަކީ އެއީކަން ސާހިލްއަށް ވިސްނުނުކަން ދޭހަވި އެވެ. އަހަރެންގެ ލޮލުގައި ކަރުނަ ފާއްދައިލީ ސާހިލް އަހަންނަށް އަޅައިލާކަން އިހްސާސްވެފަ އެވެ. ދުރުހިލޭ މީހެއްގެ ގޮތުގައި ހުރެ ސާހިލްގެ ކިބައިން ފައުޅުވި ހަމްދަރްދީ ފެނިފައި ހިތަށް ވީ ނޭނގޭ ގޮތެކެވެ.\n"ދެން ޔަލްވީ ތިހެން ހިމޭނުން މަންޒަރު ބަލަން އިންނަނީތަ؟ ވަޓް އިޒް ރޯންގް ވިތް ޔޫ...؟ އިޓްސް ކްލިއާ ހީ ޑޯން ޑިޒާވް ޔޫ.." ސާހިލް ދެން ދެއްކި ވާހަކައާއެކު އަހަރެންގެ ކޯތާފަތަށް ހޫނުވެގެން އައީ ކުއްލިއަކަށް އަހަރެންގެ މައްޗަށް ގަދަ ހޯދި ރުޅިންނެވެ.\nދުރު ހިލޭމީހެއްގެ ގޮތުގައި ދެއްކި ހަމްދަރްދީއަކީ އަދި އެހެން އެއްޗެކެވެ. އެކަމަކު ހިލޭ މީހެއްގެ ގޮތުގައި ހުރެ އަހަރެންގެ ޒާތީ ދިރިއުޅުމާއި މެދު ގޮތް ކިއުމުގެ ހައްޤެއް ނޯންނާނެ އެވެ. އެންމެ ހަގީގަތެއް އެނގިގެން އަދި މުޅި މަންޒަރު ފެނުނީއެއް ނޫނެވެ. އާއިންދެކެ އަހަރެން ހިތްހަމަނުޖެހިފައި ވިއަސް އެހެން މީހަކު އެގޮތަށް ވާހަކަދައްކާ އަޑު އިވުމުން ދިފާޢުގައި ތެދުވަން ބޭނުންވި އެވެ.\n"އަހަރެން ސާހިލްއާ ޒުވާބުކުރާކަށް ބޭނުމެއް ނޫން. އަހަރެން ސާހިލްއަށް ޤަދަރު ކުރާތީ އެހެންވެ އަހަރެން މިއެދެނީ އިތުރަށް އެއްވެސް އެއްޗެއް ނުބުނެ މިތަނުން ދިއުމަށް." އަހަރެން އައިސް ހުރި ރުޅިއާއެކު އެހާ މައިތިރިކޮށް ވާހަކަދެއްކުނީތީ އަމިއްލައަށް ވެސް ހައިރާންވި އެވެ.\nއެކަމަކު އަދި އެވަރަކުން ސާހިލް އެއްބަހެއް ނުކުރެވުނެވެ. ދާން އަނބުރާލުމުގެ ބަދަލުގައި އޭނަ އެޅީ އެއްފިޔަވަޅު ކުރިއަށެވެ. އަހަރެންގެ ކުރިމަތީ ދެކަކޫ ޖަހައިގެން އިށީނދެފައި ހަތަރުކަޅި ހަމަކޮށްލި އެވެ. އެމޫނުގެ ކުލަވަރު ދެކެފައި ސާހިލް ބުނަން އުޅޭ އެއްޗެއް އަހަން އަހަރެން ފުރަތަމަ ފަހަރަށް ޖެހިލުންވި އެވެ.\n"ޑޯންޓް އެކްޓް ލައިކް ޔޫއާ ސާހިލް. އެއްނަމެއް އަދި ކިއަސް ތީ ސާހިލް އެއް ނޫން. ތީ ހަމައެކަނި އަހަރެންގެ ފިޒިއޯތެރަޕިސްޓް.." ސާހިލް ވާހަކަދެއްކުމުގެ ކުރިން އަހަރެން އަވަސްއަވަހަށް ބުނެލީމެވެ.


''BML WOW Kidz Run'' anna mahuge 17 gai - One Online\nބީއެމްއެލް ރަންގައި ބައިވެރިން ދުވަނީ: މިއަހަރު "ބީއެމްއެލް ވާއު ކިޑްސް ރަން" އަންނަ މަހުގެ 17 ވަނަ ދުވަހު ބާއްވާ ގޮތަށް ވަނީ ހަމަޖައްސާފައި -- ފޮޓޯ/ ބީއެމްއެލް\n"ބީއެމްއެލް ވާއު ކިޑްސް ރަން" އަންނަ މަހުގެ 17ގައި\nބީއެމްއެލް ވާއު ކިޑްސް ރަން އަންނަ ޑިސެންބަރު މަހުގެ 17 ވަނަ ދުވަހު ބާއްވާ ގޮތަށް ހަމަޖައްސައިފިއެވެ.\nބޭންކް އޮފް މޯލްޑިވްސް (ބީއެމްއެލް) އިން ބުނީ، އެ ބޭންކާއި ޓޯޓަލް ފިޓްނަސް ގްރޫޕް (ޓީއެފްޖީ) ގުޅިގެން ބާއްވާ "ބީއެމްއެލް ވާއު ކިޑްސް ރަން" މިއަހަރުވެސް ބާއްވަން ނިންމާފައިވާ ކަމަށެވެ.\nއެގޮތުން ދުވުން ބާއްވަން ހަމަޖެހިފައިވަނީ އަންނަ މަހުގެ 17 ވަނަ ދުވަހު ހުޅުމާލެ ސެންޓްރަލް ޕާކުގައެވެ. އެގޮތުން މި ދުވުމުގައި ބައިވެރިވުމަށް ރަޖިސްޓްރީ ކުރުމުގެ ފުރުސަތު އަންނަ މަހުގެ ދެވަނަ ދުވަހު ހުޅުވައިލުމަށް ހަމަޖައްސާފައިވާ ކަމަށް ބީއެމްއެލުން މައުލޫމާތުދެއެވެ.\nބީއެމްއެލުން 2016 ވަނަ އަހަރުން ފެށިގެން ބާއްވަމުން އަންނަ، މި ދުވުމުގައި ބައިވެރިވެވޭނީ ހަތަރު އަހަރާއި ހަ އަހަރާ ދެމެދު، ހަ އަހަރާއި އަށް އަހަރާ ދެމެދު، އަށް އަަހަރާއި ދިހަ އަހަރާ ދެމެދުގެ އުމުރުފުރާގެ އިތުރުން ދިހަ އަހަރާއި 13 އަހަރުގެ އުމުރުފުރާގެ ކުދިންނަށެވެ.\nބީއެމްއެލުން އިތުރަށް ބުނީ، މި ދުވުމުގައި ބައިވެރިވާ ކުދިންގެ ތެރެއިން ހަތަރު އަހަރުން ފެށިގެން ދިހަ އަހަރުގެ ކުދިން ދުވާނީ ބެލެނިވެރިޔަކާއެކުގައި ކަމަށެވެ. އަދި ކުރީ އަހަރުތަކެކޭ އެއްގޮތަށް މިއަހަރުގެ ދުވުމުގައިވެސް 1200 ކުދިންނަށް ބައިވެރިވުމުގެ ފުރުސަތު ލިބިގެންދާނެ ކަމަށެވެ.


Home Secretary Priti Patel maqaamun vaki kuravvan boduvazeeru Boris Johnson dhekolhu hadhdhavaifi - Hali News\nއިނގިރޭސި ބޮޑުވަޒީރު ބޮރިސް ޖޯންސަން (ވ) އަދި ދާޚިލީ ވަޒީރު ޕްރިތީ ޕަޓޭލް:\nދާޚިލީ ވަޒީރު ޕްރިތީ ޕަޓޭލް މަގާމުން ވަކިކުރައްވަން ބޮޑުވަޒީރު ބޮރިސް ޖޯންސަން ދެކޮޅު ހައްދަވައިފި\nއިނގިރޭސި ސަރުކާރުގެ ދާޚިލީ ވަޒީރު ޕްރިތީ ޕަޓޭލް، މުވައްޒަފުންނަށް ބުލީކުރެއްވިކަން ސާބިތުވި ނަމަވެސް، އޭނާ މަގާމުން ވަކިކުރައްވަން ނުވަތަ އެކަމާ ދެކޮޅަށް އެއްވެސް ފިޔަވަޅެއް އަޅުއްވަންވެސް ބޮޑުވަޒީރު ބޮރިސް ޖޯންސަން ދެކޮޅު ހައްދަވައިފިއެވެ.\nދާޚިލީ ވަޒީރު ޕްރިތީ ޕަޓޭލް، ދާޚިލީ ވުޒާރާގެ މުވައްޒަފުންނަށް ބުލީކުރެއްވި މައްސަލަ ފެންމަތިވެ، ކަމާބެހޭ ފަރާތްތަކުންވަނީ އެކަން ތަހްގީގުވެސް ކޮށްފައެވެ.\nއަދި، ތަހްގީގު ރިޕޯޓްގައި ބުނެފައިވަނީ، މިނިސްޓަރ ޕްރިތީ، އޭނާގެ މިނިސްޓްރީގެ މުވައްޒަފުންނަށް ބުލީކުރެއްވިކަން ސާބިތުވާ ކަމަށެވެ.\nއަދި، ދާޚިލީ ވަޒީރު ޕްރިތީ ޕަޓޭލްގެ ކިބައިގައި ސަރުކާރުގެ ވަޒީރެއްގެ ކިބައިގައި ހުންނަންޖެހޭ ފެންވަރު ނެތްކަމަށާއި، މުވައްޒަފުންނާމެދު އޭނާ އަމަލުކުރެއްވި ގޮތްތަކަކީ ބުލީކުރުމުގެ ގޮޅިއަށް ފެތޭ ކަންތައްތައް ކަމަށްވެސް ރިޕޯޓުގައި ބުނެފައި ވެއެވެ.\nއިނގިރޭސި ސަރުކާރުގެ ވަޒީރަކު، މިނިސްޓީރިއަލް ކޯޑާ ޚިލާފްވާ މިޒާތުގެ ކަމެއް ކުރައްވައިފިކަން ސާބިތުވެއްޖެއްޔާ، އާންމު އުސޫލުން މަގާމުން އިސްތިއުފާ ދެއްވަންޖެހެއެވެ.\nއެހެން ނަމަވެސް، އިނގިރޭސި ސަރުކާރުން ނެރުނު ބަޔާނެއްގައި ބުނެފައިވަނީ، ދާޚީލީ ވަޒީރު ޕްރިތީ ޕަޓޭލްއަށް ބޮޑުވަޒީރު ބޮރިސް ޖޯންސަންގެ ފުރިހަމަ އިތުބާރު އެބައޮތް ކަމަށެވެ.\nސަރުކާރުގެ މި ނިންމުމާ ގުޅިގެން މިނިސްޓީރިއަލް ސްޓޭންޑަރޑްސްގެ ކަންކަމުގައި ބޮޑުވަޒީރަށް ލަފާދެއްވާ މިނިވަން މުޝީރު އެލެކްސް އެލަންވަނީ އިސްތިއުފާ ދެއްވާފައެވެ.\nދާޚިލީ ވަޒީރު ޕްރިތީ ޕަޓޭލް ބުލީކުރެއްވި މައްސަލަ ތަހްގީގު ކުރުމުގައި އިސްކޮށް އުޅުއްވީވެސް އޭނާއެވެ.\nއެލެކްސް އެލަން ވިދާޅުވީ، ވަޒީރަކު މަގާމުގައި ހުންނަވައިގެން ކުރައްވާ ކަމެއްގެ ސަބަބުން އެ ވަޒީރަކު މަގާމުން ވަކި ކުރެއްވުމާމެދު ގޮތެއް ނިންމަވާނީ ބޮޑުވަޒީރުކަން އެނގިވަޑައި ގަންނަވާ ކަމަށާއި، އެހެން ނަމަވެސް، މިހިނގި ކަންތަކުގެ ސަބަބުން އޭނާ ދެން އިތުރަށް މަގާމުގައި ދެމިހުންނަވަން ބޭނުންފުޅު ނުވާކަމަށެވެ.\nޕްރިތީ ޕަޓޭލް މުވައްޒަފުންނަށް ބުލީ ކުރައްވާ މައްސަލައިގެ ތަހްގީގު ފެށުނީ މިއަހަރުގެ މާޗްމަހުގެ ތެރޭގައެވެ. އެއީ، އެތައް ސިވިލް ސާވަންޓުން އޭނާ ބުލީކުރައްވާ ކަމަށް މައްސަލަ ހުށަހެޅުމާ ގުޅިގެންނެވެ.\nދާޚިލީ ވަޒީރު މިނިސްޓްރީގެ މުވައްޒަފުން ނިކަމެތިކޮށް، މުވައްޒަފުންގެ މެދުގައި ބިރުވެރިކަމުގެ މާހައުލެއް ގާއިމް ކުރައްވައިފި ކަމަށް ވިދާޅުވެ، ދާޚީލީ ވުޒާރާގެ އެންމެ އިސް ސިވިލް ސާވަންޓު މާޗްމަހުގެ ފަހުކޮޅުވަނީ އިސްތިއުފާވެސް ދެއްވާފައެވެ.\nޕްރިތީ ޕަޓޭލް ވަނީ އޭނާގެ މައްޗަށް ކުރާ ތުހުމަތުތަކަށް އިންކާރު ކުރައްވާފައެވެ.\nފަހުން ބީބީސީއަށް ދެއްވި އިންޓަރވިއުއެއްގައި ޕްރިތީ ޕަޓޭލް ވިދާޅުވީ، ނުތަނަވަސްކަންމަތީ ހުންނަ ވަގުތުތަކުގައި އޭނާއަށް ފަހަރުގައި ގޯސްކޮށް ކަންތައް ކުރެވިފައި ހުރެދާނެ ކަމަށެވެ. ނަމަވެސް އޭނާ މައާފަށް އެދިވަޑައި ނުގަންނަވައެވެ.\nއިތުރު ލިޔުންތައް އިނގިރޭސިވިލާތް ޔޫކޭ ބޮޑުވަޒީރު


Ingireysi bodu vazeeru india ah vadai gannnavanee\nއިނގިރޭސި ބޮޑުވަޒީރު އިންޑިއާއަށް، އޭޕްރީލް 25 ގައި\nއިނގިރޭސި ބޮޑުވަޒީރު ބޮރިސް ޖޯންސަން: މިމަހު 25 އިން 26 ގައި އިންޑިއާއަށް ވަޑައިގަންނަވަނީ\nއިނގިރޭސި ބޮޑުވަޒީރު، ބޮރިސް ޖޯންސަން ރަސްމީ ދަތުރުފުޅެއްގައި އިންޑިއާއަށް ވަޑައިގަންނަވަން ނިންމަވައިފި އެވެ. އިންޑިއާގެ ނޫސްތަކުން ބުނާ ގޮތުން މި މަހުގެ 25 ގައި އެމަނިކުފާނު އިންޑިއާއަށް ވަޑައިގަންނަވާނެ އެވެ.\nޖޯންސަން ބޮޑުވަޒީރު ކަމާ ހަވާލުވެ ވަޑައިގެންނެވި ފަހުން މިއީ އިންޑިއާއަށް ކުރައްވާ ފުރަތަމަ ދަތުުރުފުޅެވެ. މިއީ މިއަހަރު ކުރީކޮޅު ކުރައްވަން ހަމަޖެއްސި ދަތުރެއް ނަމަވެސް އިނގިރޭސި ވިލާތުގައި ކޮވިޑް ހާލަތު އޮތް ގޮތުން ދަތުރު ފަސް ކުރެއްވީ އެވެ.\nއިންޑިއާގައި ކޮވިޑްގެ ހާލަތު ވެސް ވަރަށް ގޯހެވެ. އެހެނެއްކަމަކު ދަތުރަށް ބަދަލުގެންނެވުމުގެ ވިސްނުންފުޅެއް ބޮޑުވަޒީރު ފަހުން ނުގެންގުޅުއްވަ އެވެ. މީޑިއާ ރިިޕޯޓްތައް ބުނަނީ މިއީ ބޮޑުވަޒީރަށް މިވަގުތު ވަރަށް މުހިންމު ދަތުރުފުޅެއް ކަމަށެވެ.\nއިންޑިއާއަށް ޖޯންސަން ވަޑައިގަންނަވާއިރު، އިނގިރޭސިވިލާތް އޮތީ ރަހުމަތްތެރިންނަށް ވަރަށް ބޭނުންޖެހިފަ އެވެ. ޔޫރަޕިއަން ޔޫނިއަނުން ވަކިވެ "ގްލޯބަލް ބްރިޓްން" އަށް މިސްރާބު ޖެހިތަނާހެން މުޅި ގައުމަށް ވަނީ ކޮވިޑް އަރާފަ އެވެ. ކޮވިޑްގެ ރާޅުބާނިތައް އަދިވެސް ބަނޑުދަމައެއް ނުލައެވެ. އިނގިރޭސި އިގްތިސޯދު ހަމައަކަށް އެޅޭނެ ދުވަހެއް ވެސް ނޭނގެ އެވެ.\nއިނގިރޭސިވިލާތުން އިންޑިއާގައި އިންވެސްޓް ކުރުމާއި އިންޑިއާއިން އިނގިރޭސިވިލާތުގައި އިންވެސްޓްކުރުމާ ބެހޭ ވާހަކަތައް ދެ ބޮޑުވަޒީރުން، މޯދީ އާއި ބޮރިސް ބައްދަލުވުމުގެ އެޖެންޑާއަށް ލާފައި ވެއެވެ. ވަޒީފާގެ ފުރުސަތުތައް ތަނަވަސް ކުރުމާއި ތިމާވެއްޓާ ގުޅުންހުރި މައުލޫތަކަށް ވެސް ދެ ބޭފުޅުން މަޝްވަރާ ކުރައްވާނެ އެވެ.\nއިންޑިއާ އިންޑިޔާގެ ބޮޑުވަޒީރު މޯދީ އިނގިރޭސިވިލާތް + ބޮރިސް ޖޯންސަން


Raees Yaamin Aai Umar Naseer Hayyaru Kuran Govaalaifi - Vaguthu\nރައީސް ޔާމީނާއި ޢުމަރު ނަސީރު ހައްޔަރު ކުރަން ގޮވާލައިފި\nކުރީގެ ރައީސް ޔާމީނާއި އުމަރު ނަސީރު- ފޮޓޯ: ރައީސް އޮފީސް\nކުރީގެ ރައީސް ޢަބްދުﷲ ޔާމީނާއި ކުރީގެ ހޯމް މިނިސްޓަރު ޢުމަރު ނަޞީރު ހައްޔަރު ކުރުމަށް ކުރީގެ ނާއިބު ރައީސް އަޙުމަދު އަދީބުގެ އަނބިކަނބަލުން، މަރިޔާމް ނަޝްވާ ގޮވައިލައްވައިފިއެވެ.\nނަޝްވާ މިކަމަށް ގޮވާލެއްވީ 2015 ވަނަ އަހަރު ރިޔާސީ ލޯންޗުކޮޅު، "ފިނިފެންމާ" ގައި ގޮވާ ގޮވުމުގެ ތެރެއިން އަލިފާން ނުފެންނަ ވީޑިޔޯ އެއް، "ސަންގު ޓީވީ" އިން ރޭ އާއްމުކޮށްފި ވަނިކޮށެވެ.\nނަޝްވާ ކުރެއްވި ޓްވީޓެއްގައި ވިދާޅުވެފައިވަނީ ފިނިފެންމާ ލޯންޗުގެ ހާދިސާގެ ވީޑިއޯއަކީ ރައީސް ޔާމީން ޢުމަރު ނަޞީރު ލައްވައި ކުރައްވައިފައިވާ އެޑިޓެއް ކަމަށެވެ. ނަޝްވާ ވަނީ މި މައްސަލަ އަލުން ތަޙުޤީޤު ކޮށްދެއްވުމަށް ފުލުހުންގެ ކިބައިން ވެސް އެދިވަޑައިގެންފައެވެ.\nނަޝްވާ ވިދާޅުވެފައިވަނީ "ރައީސް ޔާމީންގެ ޝިކާރައަކަށްވި އެހެން ސިޔާސީ ބޭފުޅުންގެ މައްސަލަތައް ރިވިއު ކުރެވުނުގޮތަށް ފިނިފެންމާ ކޭސް ރިވިއު ކުރެވެންޖެހޭ،" ކަމަށެވެ. އަދި "މި ޑްރާމާގެ ޝިކާރައަކަށްވި އެންމެންނަށް އިންސާފު ލިބެންޖެހޭ،" ކަމަށް ވެސް ވިދާޅުވެފައިވެއެވެ.\nލޯންޗް ގޮއްވާލި ދުވަހު ރައީސް އޮފީހުން ނެގި ވީޑިޔޯގެ ރޯ ފޫޓޭޖް ކަމަށް ބުނެ ވީޑިއޯއެއް ރޭ ސަންގު ޓީވީ އިން އާއްމުކޮށްފައިވާއިރު، ކުރިން، މައްސަލަ ތަހުގީގު ކުރި ކޮމިޝަނުން ހާމަކުރި ވީޑިޔޯއާ ޚިލާފަށް، އޮރެންޖު އަލިފާންގަނޑު ނުފެނެއެވެ. އެހެންނަމަވެސް، ކޮންމެވެސް ވަރަކަށް ދުން އަރާ މަންޒަރު ފެނެއެވެ.\nސަންގު ޓީވީން ރޭ އާންމު ކުރި ވީޑިއޯ އަށް ރައްދު ދީ ޢުމަރު ވިދާޅުވެފައިވަނީ އެއްވެސް ބަޔަކަށް އޭ ރޯ ފުޓޭޖު ނުލިބޭނެ ކަމަށެވެ. އެ ހުންނަނީ ފުލުހުންގެ ބެލުމުގެ ދަށުގައި ކަމަށެވެ. އަދި ރޯ ފުޓޭޖު ލަސްކޮށްގެން ބެލުމުން އަލިފާން ފެންނާނެ ކަމަށް ވެސް ޢުމަރުވަނީ ވިދާޅުވެފައެވެ.\nޖެނުއަރީ 2, 2019 15:26\nމީހަކު މަރަން ރޭވިމީހެއް އަދި ނޫސްވެރިއެއްގެއްލުވާލިކަމުގެ ތުހުމަތުކުރެވޭ މީހެއް...\nޖެނުއަރީ 2, 2019 15:29\nޖެނުއަރީ 2, 2019 15:32\nމިގައުމުގެ ގިނަ ރައްޔިތުން މި އެދެނީ ކަމަނާގެ ފިރިހެނުން ވީހާ އަވަހަކަށް ޖަލައްލުމަށް، ތީނަގެ ސަބަބުން ބޮޑު މުޞީބާތެއްގެ ތެރެއަށް މިގައުމު ވެއްޓިގެން މިދަނީ\nކަބުލޯ އަޑަށް ބާރުލާފާ ގިނަގިނައިން ކޮވެލި ގޮވާހެން ގޮވާތީ ތިއޮތީ ލާރި ގޯއްޏެ ލިބިފައި ދޫނުކުރާތި ބާރަށް ކުރިޔަށް ގެންދޭ\nޖެނުއަރީ 2, 2019 15:36\nސަންގު ޓވ އަށް ކުރިން ތި ވީޑިއޯ ނުލިބުނީ ކީވެތަ؟\nޖެނުއަރީ 2, 2019 15:42\nޔާމީނާއި އުމަރު ހައްޔަރުކުރަން ތިގޮތަށް ގޮވާލިއިރު މިގައުމަށް ގެނައި އެތަށް މިލިއަންރުފިޔާގެ ފެހުރިހި ޖެހިނޫޓުތައް އަދީބުއަތުންހޯދާ ނެރެ މިގައުމުގެ ބޭތަލްމާލަށް ނަޝްވާގެ ހިއްވަރަކާއި އިހުލާސްތެރިކަމެއް ހުރިއްޔަ ވައްދަދީބަލަ\nމިގައުމަށް އަނެއްކާވެސް މިއުޅެނީ ބޮޑުމުސީބާތެއް ކުރިމަތި ކުރުވަން މުޅިންވެސް ބުހުތާން ދޮގަށް ހުރިހާކަމެއް ނިންމަން މިއުޅެނީ ކިންމެކަމެއް ކުރިޔަސް ފުރިހަމައަދަބު ލިބެންޖެހޭނެ ކުށެއްކަމުގައި ވާނަމަ ގަބޫލުކުރިޔަސް ނުކުރިޔަސް ބޮން އެއޮތީ ހަމަގޮށްވާފަ މިކަމުގަ ހިޔެއްނުވޭ ޔާންޓޭޔާ އުމަރެއް ކުޅުނު ޑްރާމާއެއް ހެނެއް މީކީ ހީވާގޮތުން އަބަދުވެސް ލާރިބަހައިގެން ކަން ކުރާބަޔަކު ކުރާނީ އެބައިގަނޑުގެ ނުބައިކަން އަދި ފަޅާއަރާނެ އެބޮން ރަގަޅަށްގޮވިނަމަ ކިތައްމީހުންގެ ފުރާނަ ދިޔައީސް ސުބްހާނަﷲ މިހެންބުނާމީހާ ހަމަހިތައް އެރިހާގޮތަކަށް ކަންކުރަން ގޮވުމަކީ ތިމާގެ ހުރި ފެންވަރު ފެނިގެން ދިޔަ މުޑުދާރު ގޮވުމެއް ހެހެހޭ\nޖެނުއަރީ 2, 2019 15:46\nމިގައުމުގެ ސަލާމަތާއި ރައްކާތެރިކަމަށްޓަކައި އަދީބު ޖަލަށްގެންދިއުމަށް ގޮވާލަމް\nޖެނުއަރީ 2, 2019 16:11\nބޮޑުވަގު އަދީބު އަންހެނުންވެސް ވާނީ ބޮޑުވަގަކަށް. ވަގުލާރިން ކޮޓަކުސް ޖަހަން\nކަނީ ތިގޭގައި ވަގުފައިސާ ތީ ހަރާމާތަކެތިކާ ވަގުންތަކެއް ހިފާހއްޔަރުކުރޭ\nޖެނުއަރީ 2, 2019 16:15\nހެނ ހޭ. ދިވެހި ދައުލަތުގެ ބޮޑް ޚިޔާނާތުގަވެސް\nހަމަ މިދެބޭފުޅުންގެ ބޮލަށްތޯ ކަނޑާލަންވީ މިފަދަ ފަގީރު އަދި ބޮޑް ދަރަންޏެއް އޮތް ޤައުމެއްގަ އެންމެ މަތީ ފަންތީގެ ރައްޔިތުންގެ ޒިންމާގައި ހުރެ 92 މިލިއަން ޑޮލަރަށް ޚިޔާނާއްތެރިވި ކަމަށް ބެލެވޭ ބޭފުޅަކު އެމީހާގެ އަނބިމީހާއަށްވެސް އިޚްލާސްތެރިވެދާނެތޯ.މަބުނަންތަ އުމަރަކީ ހުރިހާ ސިޔާސީމީހުންނަށްވުރެ ސްމާޓް ކެރޭ ގަޓް ހުރި ބޭފުޅެއް. އޭނާ އަދި މޭކެރި ގުޑައެއްނުލާނެ.\nއުމަރު ދެކެ ބިރު ގަންނަނީ އެހެންވެ. އެކަކަށްވެސް އުމަރު ގަނެނުލެވޭނެކަން ކަށަވަރު ވާތީ. ސިޔާސީ ގޮތުން އެންމެ މުރުއްވަތްތެރި ބޭފުޅަކީ އުމަރު ކަމާ މެދަކު އެ ބައިިގަނޑުވެސް ޝައްކެއް ނުކުރޭ.\nމިސަރުކާރުން ސިޔާސީ މީހުން ހައްޔަރު ކުރާކަށް ނުޖެހޭނެ ހައްޔަރު ކުރިޔަސް ކުރަންޖެހޭނީ އެމްޑީޕީން ވެރިކަމައައިސް ޖަލުގަތިބި ސިޔާސީމީހުން ދޫކުރިފަދައިން އެމީހުން ހައްޔަރުކޮށްފަ އޭގެ ފަހުގަ ޔާމީން އާއި އުމަރުނަސީރު ހައްޔަރު ކުރަންވާނީ ތިއުޅެ ގައުމު ހަލަބޮލިކޮއްފަ ވަދުތަދުތަށް ނުފުށްދޭނެކަން އެނގޭތީވެ ކޮސްހަލުވަން\nޖެނުއަރީ 2, 2019 16:36\nނަސްވާއަްށް ބުނަން ފިރިންނާއި ދަރިންނަ\nޖެނުއަރީ 2, 2019 16:41\nގައުމު ދަވާލި ބޮޑުވަގު އަދީ އަންހެނުން ހިފާހައްޔަރުކުރޭ\nޖެނުއަރީ 2, 2019 16:43\nކިތަންމެ ވަރަކަށް ޕްރޮޕެގެންޑާ ފެތުރިޔަސް އަދީބު ސާފުތާހިރު މީހަކަށް ނެހެދޭނެ!! އަދި ކޯޓްތަކުން އެހެން މީހުންވެސް ސާފުތާހިރު ހުދު ފޮތިކޮޅަކަށް ހެދިފަދައިން އެކަން ކުރެވިދާނެ! މަނީ ކިކްސް ދޯ! އެހެންވީމަ ހެދިދާނެ!! އެކަމަކު ކުރީ ބޮޑު ކުށެއް އަދީބު!! ޚިޔާނާތް ބޮޑުތަނުން!! ބޮޑުތަނުން ގޮއްވާލުން!!\nޖެނުއަރީ 2, 2019 16:54\nސަންގުޓީވީ އާއި ޑީލްހަދާގެން ތިޔަޖަހަން ބޭނުންވާ ސަކަރާތްގަނޑުވެސް ދާނީފަނުފުލުން. މުޅިގައުމުދަވާލާފަ ލަަދުހަޔާތްކެެންޑިގެން އެހެމީހުން ހައްޔަރުކުރަން ތިޔަގޮވާގޮވެލި ފަތިއޮޅިގެން އުޅޭނީ ގުއިރޯނުގަ ޖެހިފަތިބޭބަޔަކު އެކަނި. އަދީބް ސަލާމަތްކޮށް ހުދުކާފޫރައް ހަދަން ތިޖައްސާ ސްޓަންޓް އޮޅިގެނެއްނޫޅެން.\nޖެނުއަރީ 2, 2019 17:01\nމިގައުމުގެ މިއަދުގެ ރައިސް އިބުރަހިމް މުހައްމަދު ސާލިހަކީ އެއްވެސް އިހުލާސްތެރިކަމެއްނެތި ގާނޫނުތަކާއި ގައިދުތައް މުރާސުންނާފަތިކޮށް ނުހައްގުގޮތުގައި ބަދަލުހިފާ ގައުމު ސުންނާފަތި ކުރަމުންދާމީހެއް\nޖެނުއަރީ 2, 2019 17:06\nސަރުކާރުން ވަގައްނެގި ހަރާން ލާރިގަނޑުބަނޑުއަޅައިގެން އަނގަފުރާ ހަޅޭއްލަވާކައް ލަދެއްނުގަނެއެއްނުން ދައުލަތުންނެގި ލާރިގަނޑު ސަރުކާރާހަވާކުރަން ދިވެހިރައްޔިތެއްގެ ހައިސިއްޔަތުން ހަރުއަޑުންގޮވާލަން\nޖެނުއަރީ 2, 2019 17:20\nކިތައްމެވަރަކަށް ރިވިއު ކުރިއަސް ޖަރީމާ ނުހިންގާ ކަމަކަށް ނުވާނެ\nއަދީބު އެ ލޯންޗްގަ އެ ދުވަހު ނެތުން އެއީ ބޮޑު ހެއްކަކަށް ފުދޭ އަދީބުގެ އަތެއް އެކަމުގައިވާކަމަށް ގަބޫލުކުރެވުމުގައި. އެތައް ޝޭޑީކަމެއް ކުރާ މީހަކު އެވަރުގެ ކަމެއް ކޮށްފާނެ ކަމަށް ބެލެވޭނީ. ޔާމީން އަވަހާރަވިނަމަ ރައީސްކަން އަދީބަށް ލިބުމަކީ މޯޓިވްއެއް ކަމުގަ މާބޮޑަށްވެސް ބެލޭނެ.\nޖެނުއަރީ 2, 2019 18:01\nއަދީބު ، ޔާމީނު ، އުމަރު ނަސީރު ، އަދުރޭ ، ނިހާނު ، ރިޔާޒު ރަޝީދު ، އަދި ފިޔާތޮށި ޕާރޓީގައި ތިބި ހުރިހާވަގުން ހިފާ ހައްޔަރުކޮށް މިހާރުވެސް ޖަލަށް ލާން ލަސްވެއްޖެ !\nޖެނުއަރީ 2, 2019 19:10\nއަލްޖިބްރާއަށް ހިސާބުނޭގޭތީ ހައްޔަރުކުރަންވީ ލިސްޓްކިޔަން ނޭގެނީ. ރީނދޫޕާޓީގެ މުއްލާއާ މިހާރު މިއޮތް ވަގުސަރުކާރުގެ އިސްވެރިޔާއާ އަލްޖިބްރާ ހިފާހައްޔަރު ކުރަންވީ. މމޕރސ ގެ ވަގުލާރިން ހޮވިސަރުކާރެމީ.\nޖެނުއަރީ 2, 2019 18:09\nވަރަށް ބިރު ގަނޭދޯ އުމަރު ނަސީރު ދެކެ، ވާނީވެސް އެހެންތާދޯ އުމަރަކީ ގޭންގް ސްޓައިލް އާއި ވަރަށް އިދިކޮޅު މީހެއް.. ކަލޭ މެންގެ ޕާޓީ އަށް ތާއިދު ކުރާނީ ކަންމަތީ ބޯއިސް އާއި ދެއުޅިއެއް ނުވާ ސިޔާސީ އޮއިވާލި ބޭފުޅުން\nޖެނުއަރީ 2, 2019 18:37\nތިބުނާ ފުޓޭޖުން ނުފެނުނަސް އެތަނަށް ބަލަންގޮސް ތިބި އެތަށްބަޔަކަށް އެ ފެނުނޭ.. އަދީބުގެ ލާރިން ވީކަމެއް ނުވާ ކަމަކަށް ނުހެދޭނެ..\nޖެނުއަރީ 2, 2019 18:47\nޖެނުއަރީ 2, 2019 19:20\nއަލުން ތަހުގީޤު ކޮއްފިއްޔާ އިތުރު7އަހަރާއެކު 40 އަހަރައް ދާން ޖެހޭނީ ޖަލައް!!!\nނަޝީދުވެސް، ގާސިމްވެސް، މައުމޫނުވެސް، އަދި އިބޫވެސް ބޭނުމެއްނުވާނެ، ތި އަދީބު މިނިވަންވާކަށް، އަދީބަކީ މިދީބުގެ ހަލާކު\nޖެނުއަރީ 2, 2019 19:32\nނަސްފާ ތިފާވީ މަކަރުވެރިއެއްްގެ ދިފާއުގައި ދޯ؟\nއަދީބޭލިޔުނު މުޖުރިމެއްގެ އަނބި ގޮއްޔެ ޔަކުކިޔާނެ ހުރިހާއެއްޗެއް މިހާތިކިޔުނީ\nއަދީބުގެ އަންހެން ރނޑ\nޖެނުއަރީ 2, 2019 20:15\nއަދީބު ހުދު ފޮތިކޮޅަކަށް ނުހެދޭނެ. ލޯންޗު ގޮއްވާ\nއެތަކެއް ބައެއް މަރާލާ އަދި ވަޅި ޖެހުމުގެ އެތައް\nޖަރީމާއެއް ހިންގާފައިވާ މީހެއް.\nޖެނުއަރީ 2, 2019 20:22\nކަލޭ ހޭ ބަލިވީތަ އަންހެނާ.. ވަގު އަދީބު އަނބިކަމަނާ\nޖެނުއަރީ 2, 2019 20:35\nކޮންކަހަލަ ދެބޯ ބްރާންޗެއްތަ އުމަރުތީ\nބޮޑު ވަގަކާ އިނދެގެން އުޅެން ކެރެނީ އެކަންޏެއް ނޫން ލަދެއް ނެތިި އަނގަވެސް ގަޅަނީ ދޯ؟ ލަދުގަންނަން މި ޖެހެނީ އަހަރުމެނަކަށްނު.\nޖެނުއަރީ 2, 2019 21:12\nތިނަޝްފާ ހިފައި ހައްޔަރުކުރޭ! އަދީބު ދަމާފަ ޖަލަށްގެންދޭ! މީހުންމަރައި މީހުން ވަގަށްނަގައި ސަރުކާރު އެތައްމިލިޔަން ރުފިޔާއެއް ވަގަށްނަގައިފަ ތިބި ބައެއްތީ އެހެން އެމީހުން ބައިތިއްބައިގެން ނުވާނެ!\nޖެނުއަރީ 2, 2019 21:19\nއަނހާ ކަލޭވެސް ވައްކަމުގަ ބައިވެރިވެފަ އޮތީތާ! ލަދެއް ނުގަތެއްނު މި އަންހެން މީހާވެސް.\nޖެނުއަރީ 2, 2019 21:39\nއެންމެ ތުހުމަތު ކުރެވޭ މީހަކީ ކުރިގެ ޗީފް ޝިޔާމް. އޭނަ ހައްޔަރު ކުރޭ މިހާރުން މިހާރަށް.\nޖެނުއަރީ 2, 2019 21:50\nދޫކުރޭ ދޫކުރޭ އެންމެން ދޫކުރޭ. އެހެނަމަވެސް މި ޤައުމް ދެމިއޮތިއްޔަ އަދީބުގެ އިތުރުން ކުއްސާބިތުވެ ޖަލައްލެވި އަދި މިހަރު ދޫކޮއްލަފަތިބި އެނމެން ޖަލައްނުލާނެ އެއްވެސް ގޮތެއް ނޯންނާނެ.\nޖެނުއަރީ 2, 2019 22:31\nޕްރެޒިޑެންޓް ބަނާނާ މިލްކް\nޖެނުއަރީ 2, 2019 23:29\nމަންޖޭ ކިހިނަކުން ހީވަނީ؟ ހައްޔަރު ކުރަން ޖެހޭ މީހާ ހައްޔަރު ކޮށްފި. ކެކެކެ. ވަގު ކާނާ ކައިގެން އަލިފާނުން ބަނޑު ބޮޑު ކޮށްގެން ކަލޭ ހުރޭ ދެންވެސް.


Chelsea in kuraa haradhah Liverpool nubalaane: Klopp | Mihaaru\n22 ޖުލައި 2020 - 11:402comments\nޓްރާންސްފާ މާކެޓްގައި އެންމެ ހަރަކާތްތެރި އިނގިރޭސި ކްލަބަކީ ޗެލްސީ އެވެ. އެ ޓީމުން ވަނީ އަޔަކްސްގެ ހަކީމް ޒިޔެޗް އާއި އާރްބީ ލިޕްޒިގުގެ ޓިމޯ ވާނާ ގެނެސްފަ އެވެ. އަދި ވަރަށް އަވަހަށް ބަޔާ ލެވަކޫސަންގެ ކާއީ ހާވާޓްޒްގެ ސޮއި ހޯދާނެ ކަމަށް ބެލެވެ އެވެ. މި ހުރިހާ ޓްރާންސްފާއެއްގެ ޖުމްލަ ހަރަދު 160 މިލިއަން ޑޮލަރަށް އަރާނެ ކަމަށް ލަފާކުރެވެ އެވެ.\nކޮވިޑް-19ގެ ސަބަބުން ދިމާވެފައިވާ ހާލަތުގެ ސަބަބުން ލިވަޕޫލުން ކުރިއަށް އޮތް ޓްރާންސްފާ މާކެޓްގައި މާ ބޮޑު ހަރަދުތަކެއް ނުކުރާނެ ކަމަށް ކްލޮޕް ވަނީ ބުނެފަ އެވެ. ކްލޮޕް ބުނީ ލިވަޕޫލްގެ ހަރަދުތައް ބައްޓަންކުރަން ބޭނުންވަނީ ވާދަވެރި އެހެން ކްލަބްތަކުން ކުރާ ގޮތް ބަލައިގެނެއް ނޫން ކަމަށެވެ.\n"ޗެލްސީން ވެސް ރަނގަޅު ގޮތްތަކެއް ނިންމައި ޓީމު ވަރުގަދަ ކުރަންވީ. އެކަމަކު ޗެލްސީން ކުޅުންތެރިން ގަންނަން ހަރަދުކުރާތީ އެ ކަމަށް ބަލައިގެން އަހަރެމެން ހަރަދެއް ނުކުރާނަން. އަހަރެންގެ ސްކޮޑާ މެދު ހިތްހަމަޖެހޭ. އޭގެ މާނަ އަކީ އަހަރެމެން ހަރަދެއް ނުކުރާނެއެކޭ ނޫން. މީގައި މުހިއްމީ ކޮވިޑް-19ގެ ސަބަބުން މި އައިސްފައި މި އޮތް ހާލަތުގައި ރަނގަޅު ގޮތްތަކެއް ނިންމުން،" މިރޭ އަމިއްލަ ދަނޑުގައި ޗެލްސީއާ ދެކޮޅަށް ކުޅޭ މެޗުގެ ކުރިން ކްލޮޕް ބުންޏެވެ.\nމިރޭގެ މެޗު ލިވަޕޫލަށް ހާއްސަވާނެ އެންމެ ބޮޑު ސަބަބަކީ މިއީ 30 އަހަރަށް ފަހު އެ ޓީމުން ޕްރިމިއާ ލީގު ތަށި އުފުލާލާ މެޗު ކަމަށްވުމުންނެވެ. ލިވަޕޫލުން ލީގު ޔަގީންކުރީ ބާކީ ހަތް މެޗު އޮއްވަ އެވެ. ކްލޮޕް ބުނީ މިއީ އޭނާގެ ކޯޗިން ކެރިއަރުގައި ވެސް ތަފާތު ތަޖުރިބާއެއް ކަމަށެވެ.\n"މިއީ ކްރިސްމަސް ކަހަލަ ކަމެއް. މާ ކުރިން އަހަރެމެންނަށް ލިބިފައި އޮތް ހަދިޔާއެއް ލިބޭ ދުވަސް އައުން ކަހަލަ އިހުސާސެއް މި ކުރެވެނީ. މިއީ އަހަންނަށް ވެސް އާ ތަޖުރިބާއެއް. އަހަރެމެން މި ތިބީ ވަރަށް އުފަލުން. އެއީ މި މަސައްކަތަކީ މުޅި ޓީމު އެކީގައި ކުރި މަސައްކަތުން ހޯދުނު ކާމިޔާބެއް،" ކްލޮޕް ބުންޏެވެ.\nޗެލްސީގެ ކޯޗު ފްރޭންކް ލަމްޕާޑް ބުނީ އޭނާގެ ޓީމުން ހަރަދުތަކެއް ކޮށްގެން ޓީމު ވަރުގަދަކުރި ނަމަވެސް އަދިވެސް ލިވަޕޫލް އޮތް ހިސާބަށް ދިއުމަކީ ފަސޭހަކަމަކަށް ނުވާނެ ކަމަށެވެ.\nޗެލްސީގެ މެޗެއްގެ ތެރެއިން އެ ޓީމުގެ ކޯޗު ފްރޭންކް ލަމްޕާޑް. -- ފޮޓޯ: އޭއެފްޕީ\n"30 ޕޮއިންޓުގެ ފަރަގަކީ ވަރަށް ބޮޑު ފަރަގެއް. އަހަރެމެންނަށް ފެންނަން އޮތް ހަގީގަތް ގަބޫލުކުރަން ޖެހޭ މެންޗެސްޓާ ސިޓީ އާއި ލިވަޕޫލުން މިހާރު އެ އޮތް ލެވަލަށް ދިޔައީ ވަރަށް މަސައްކަތުންކަން. އެއީ ފަސޭހަކަމެއް ނޫން. އަހަރެމެން ވެސް އެ ހިސާބަށް ދާން ކުރަން އޮތީ ބޮޑު މަސައްކަތެއް. މީގައި މުހިއްމީ އެއް ފެންވަރެއްގައި ދެމެހެއްޓޭނެ ރަނގަޅު ނަތީޖާތަކެއް ނެރުން،" ލަމްޕާޑް ބުންޏެވެ.\nމިރޭގެ މެޗު ޗެލްސީ އަށް މުހިއްމުވާ އެންމެ ބޮޑު ސަބަބަކީ އަންނަ ސީޒަނުގެ ޗެމްޕިއަންސް ލީގުގެ ޖާގަ ޔަގީންކުރުމަށެވެ. މި ވަގުތު ލީގުގެ ތިން ވަނައިގައި އޮތް ޗެލްސީ އަށް މިރޭގެ މެޗުން މޮޅެއް ނުހޯދިއްޖެނަމަ އެ ޓީމަށް އުނދަގޫ ހާލަތެއް ކުރިމަތިވުމުގެ ފުރުސަތު އެބައޮތެވެ. ޗެލްސީ މި ވަގުތު ތިން ވަނައިގައި އޮތީ ހަތަރެއްގައި އޮތް ލެސްޓާ ސިޓީ އާއި ފަހެއްގައި އޮތް މެންޗެސްޓާ ޔުނައިޓެޑަށް ވުރެން އެއް ޕޮއިންޓް އިތުރަށް ހޯދައިގެންނެވެ.\n"ކޮންމެ ހާލަތެއްގައި ވެސް ގަދަ ހަތަރެއް ޔަގީންކުރަން އަހަރެން ބޭނުން. އެއީ ސީޒަން ފެށިއިރު ވެސް އަހަރެންގެ ޓާގެޓަކީ،" ލަމްޕާޑް ބުންޏެވެ.\nލިވަޕޫލާ ދެކޮޅަށް މިރޭގެ މެޗަށް ނުކުންނައިރު ޗެލްސީ އަށް އޮތް އެންމެ ބޮޑު މައްސަލަ އަކީ އަނިޔާގެ ސަބަބުން އެންގޯލޯ ކާންޓޭ އަށް ނުކުޅެވުމެވެ. އެންމެ ފަހުން މެޗުތަކުގައި އަނިޔާގެ ސަބަބުން ނުފެނުނު ލިވަޕޫލްގެ ޖޭމްސް މިލްނާ ވަނީ މެޗަށް ފިޓްވެފަ އެވެ. މިރޭގެ މެޗު ފަށާނީ ރާއްޖެ ގަޑިން 00:15 ގަ އެވެ. އޭގެ ކުރިން މެންޗެސްޓާ ޔުނައިޓެޑް އަމިއްލަ ދަނޑުގައި ވެސްޓް ހޭމް ޔުނައިޓެޑާ ކުޅޭ މެޗު ފަށާނީ 22:00 ގަ އެވެ.